text:
The Cantonese podcast for fans of linguistics, language lovers, and Cantonese learners. This episode discusses the differences between a dialect, a language, and a topolect in European and Sinitic language families, with examples from Scandinavia (Swedish/Norwegian/Danish), BCMS (Bosnian/Croatian/Montenegrin/Serbian) and Sinitic (Taiwanese/Hokkien; Cantonese/Hongkongese).
Show notes and links available on the Cantonese page. Transcript below.
This podcast is also available on YouTube. Don’t forget to subscribe!
以:又係反映到語言學同埋即係正常人……即係或者一般大眾嘅分別囉,個落差.因為我哋……
苗:你係咪話語言學家唔係正常人?
以:OK,講過,OK.唔講過喇,就入……cut入去,cut入去!
[jingle]
以:大家好啊,歡迎大家返到嚟《絮言.狂想》第十七集喇,嘩,就嚟到二十喇,好緊張啊.我係以色列.
苗:我係三苗.
靳:我係靳尼啊.
以:噉我哋由第一集以嚟呢,其實一直講咗好多唔同嘅話題啦,但係好似有一個議題呢,都……對好多人嚟講都好重要,噉我哋一直到未掂到嘅.我以為係第一集《語言迷思》嘅時候會講過啦,但係睇返原來都冇喎.
苗:係,都算係一個好大嘅……好重要嘅題目,但係原來都係第一次講咋喎,好似.
靳:係啊,都係好多香港人好鍾意講嘅一個題目嚟嘅,其實.
以:好關心啦,應該.喺香港又複雜啲嘅.噉呢一個題目呢,就係所謂語言同方言嘅問題啦.噉係啊,噉當然呢個係一個好大嘅topic啦,噉我哋都想大概揩一揩呢一個題目裏面對於我哋香港人嚟講重要嘅某幾個point噉樣啦.因為我哋好多人習慣都將方言譯做dialect啦,噉呢個喺我條德文嗰條片都提過下嘅,即係大家覺得語言下面就係方言,所以就可以對等咗兩樣嘢喇.噉但係如果你就噉聽「方言」呢個字呢,好明顯「方言」係中文嘅語境裏面先用嘅字啦,因為中文字嚟㗎啦,噉所以就主要係講緊即係漢語族裏面啲唔同嘅地方語言啦,即係就係字面嘅意思啦.噉同dialect會有啲咩唔同呢?
苗:如果你照直解,方言就係即係一個地方嘅語言啦.噉好多時佢都係解一啲唔係標準語嘅一啲語言變體啦.例如話漢語嘅所謂方言呢,噉大家有七個噉樣嘅分類啦.咩官話啊,粵語啊,吳語啊,閩語等等呢啲噉樣嘅分支.噉佢好多時就係因為佢唔係一啲標準語,所以佢就畀咗一個噉樣嘅字佢囉.但係佢就同西方好多時嗰個dialect嗰個字,又有少少唔同㗎喎.如果係嗰個語言唔係標準嘅話呢,佢都可以叫做language嘅,好多時喺歐洲,喺比較西方噉樣嘅語境.噉但係好多時喺即係漢語嘅語境呢,就唔係喇.所以就有呢個噉樣嘅唔同.噉所以就照直譯dialect做方言,就會有個問題,就係喺用英文受教育嘅人,會覺得:哦,dialect即係一啲大家可能聽得明嘅嘢啦,只係同個標準語可能爭少少噉樣.噉但係你見到漢語嘅方言,其實都好唔同喎,即係係完全聽唔明㗎喎,可以.就算係同一個方言group裏面,譬如官話噉樣,譬如如果我哋香港人,好多都有學普通話嘅,但係如果你聽下比較西邊嘅官話,可能大家已經開始完全聽唔明喇.陝西話啊,可能已經係唔知佢講乜啦.所以就會令到大家覺得:哦,噉漢語咪唔係方言,漢語係應該係語言嚟㗎嘛,因為大家聽唔明.噉呢個就係其中一個可能係平常嘅大部分嘅人都會覺得係分語言同謊言嘅一個好重要嘅指標啦,就係佢哋聽唔聽得明,就或者叫做mutual intelligibility啦,就係佢互相可以互通嘅程度.
以:嗯,噉呢一個就會係多數語言學家會用嘅標準啦.但係我喺度諗緊呢,之所以方言同dialect呢個分別出現呢,會唔會係關乎可能個歷史嘅形勢事呢?因為我哋講緊歐洲啦,歐洲有好複雜嘅歷史啦,即係啲國界成日郁嚟郁去啦,噉所以好常見嘅就係一個國家有幾個截然不同嘅語言,可以甚至係唔同嘅語族噉樣嘅.所以佢哋傳統上習慣咗有呢個可能性喺度,所以就用咗呢一個dialect嘅concept.即係dialect就係比較細啲分別,噉可能就習慣咗一個國家裏面有幾個唔同嘅language,就算唔同嘅語族都得嘅.所以我懷疑係噉嘅因素,令到我哋而家會出現咗language同dialect好明顯嘅level嘅分別囉.噉但係講返中文嘅語境之下,謊言就係好似係界乎兩者之間噉樣嘅唔知咩概念.
靳:因為我哋講緊通常喺漢語嘅語境入面啦,即係中文入面啦,方言的而且確係比我哋平時喺西方講嘅dialect係好似高一級噉樣嘅.正如噉講,就係話真係喺嗰個方言入面,可能唔同嘅變體都已經會互相聽唔明啦,噉下低其實仲有再分呢,就係話一個方言下低,都有唔同嘅方言片噉樣.噉反而呢,係呢啲情況之下,一個方言片就可能更加近喺……平時英文我哋講嘅dialect嘅呢個概念啦.噉所以呢,有啲人呢,唔鍾意用dialect呢個字嚟譯方言嘅,噉甚至可能有啲人會創造一個新嘅名出嚟啊,例如叫做topolect噉樣.噉topo其實就係一個地方噉解.噉topolect就係一個地方嘅語言噉樣.噉佢就會作為好似一個dialect同埋一個language中間,或者係喺一個dialect同埋language呢個二分之外嘅一個概念噉樣喺度.
以:其實係避免咗嗰個二分.
靳:係啊.噉同埋呢,直程係即係有啲人已經係避免用dialect啊,language啊,呢啲噉樣嘅稱呼,甚至就噉話一個語言嘅變體,一個language嘅variety,或者係一個lect噉樣.
苗:叻!
靳:噉當然lect好似喺廣東話入面就冇一個直接嘅翻譯嘅,好似就.
以:「言」噉樣.
苗:一個「話」噉樣囉.
靳:一個話囉.
以:啊,一個話OK喎.
苗:「呢隻話」.
以:但係我哋會用「一隻話」嚟到講一個語言㗎嘛,有時.所以冇辦法㗎喎,因為你而家講緊語言學裏面嘅分類啦,之後但係去到一般人口中嘅時候,就會簡化咗好多,將好多嘢都變成二元啊,或者裏面啲nuance都唔見晒,所以就會出現呢個問題囉.噉我哋而家就都算係一個語言學podcast啦,噉我哋就主要講返語言學點樣睇呢啲嘢先啦.噉因為我哋主要就係從呢個描述主義去睇,就係解即係呢樣嘢喺度喇,噉我哋就嘗試形容下佢啦.當然方言同語言都有好多呢個政治嘅嘢喺裏面嘅,所以就用topolect囉,幾好吖.我見過有人寫fāngyán添㗎,好鬼衰㗎.
靳:fangyan.
苗:哦,呢個直頭係……係唔譯喎.
以:放棄咗.
苗:放棄咗.
以:Topolect係calque,fāngyán係loanword.
苗:Topolect原來係一個一個好新嘅字喎,啱啱搵到係九十年代先開始用喺呢個漢語系嘅context.
以:好抵死㗎,中國唔同㗎,中國要自己有個term去畀人哋應用㗎.
靳:即係好似taikonaut噉樣.
以:太鼓人.
苗:噉蘇聯都有自己名嘅.
靳:Cosmonaut.
以:原來呢個名係一個漢學家去coin出嚟嘅,噉佢係美國嚟嘅,本身.呢個名,有啲人可能會覺得唔係漢語人自己去定出嚟嘅一個詞語,噉……
靳:哦,竊取文化.
苗:即係好多中國嘅語言學家都係仍然鐘意叫dialects嘅.
以:中國嘅語言學家用英文寫嘅話,可能會唔會冇咗某一啲英文裏面需要有嘅nuance呢,又?佢哋用呢個字嘅時候,佢哋係唔係完全理解到喺西方文化裏面呢個字嘅含義,譬如話喺社會,喺政治上面嘅含義呢?噉啱啱就話呢啲其實只不過係一啲好人工嘅方法去到將啲嘢分類啦,噉因為所謂語言,方言都係啲政府標準化之後諗出嚟嘅嘢,即係噉事實上呢,就尤其是喺有呢個現代嘅國族嘅概念之前呢,好多時候都係一啲方言連續體啦,之前第十五集提過一提啦.到底方言連續體係咩嘅一個概念呢?同埋而家仲有冇嘅呢?
[8:02]
苗:噉我之前呢,喺Medium係寫過一篇講方言連續體嘅一篇文啦.
以:拎!拎!拎!
苗:噉會有拎啦.噉嗰度呢,我就用咗一個小小嘅比喻,一個小故事啦.噉我就直接喺度講返出嚟啦.從前有個地方,噉上面呢,就有條A村,噉所有人都係講X語嘅,即係呢隻語言叫做X啦.噉佢哋嘅學堂呢,都係用啲標準嘅X語嚟教書㗎喎.噉自從呢,條村越嚟越多人呢,就多咗人搬出去住啦,噉去咗附近一山之隔嘅空地呢,噉就另起咗條新嘅村,就叫做B村嘞.噉過咗好多年呢,呢兩條村,A,B嘅村民呢,都少咗來往,噉所以佢哋開始講嘅語言呢,都獨立發展啦.噉雖然呢,偶爾往返兩條村嘅人都可以互相溝通啊,但係呢,有一啲字呢,可能嗰啲成個詞彙啊,或者發音啊,已經唔同咗.噉慢慢呢,就形成咗兩隻唔同嘅方言啦.噉但係呢,B村呢,嘅學堂仍然係同A村一樣係用標準語嚟教書嘅.噉所以佢哋嘅學習嘅語言係一樣啦,但係佢哋平時講嘅就唔同嘞.噉之後呢,B村呢,都開始多人嘞.有人就去咗對面海嘅空地呢,就另起一條村啦,噉就叫做C村.噉呢條C村呢,喺B村附近,而B村又近A村喎.噉所以呢,A村為咗方便呢,就只係同B村嘅人來往.噉就係B村因為喺中間啦,噉所以就同兩條村有交流嘅.噉就因為噉呢,B嘅方言呢,就吸收咗唔同A同B方言嘅特性啦,噉但係A同C方言呢,越分越開喎.噉過咗咁多代,大家呢,喺呢三條村土生土長啦,噉所以對佢哋自己嘅村身份認同都好強嘅.噉而家ABC三隻方言呢,都已經同佢哋喺學堂學嘅標準語差別都好大嘞.噉佢哋三個村長呢,就決定根據各自嘅方言呢,就定咗一個新嘅標準語.噉所以呢,三條村嘅細路呢,就相繼開始用自己嘅標準語,ABC語言嚟教書嘞.OK,問題嚟喇,如果三隻方言啦,所謂,噉某程度上其實佢哋都溝通到嘅.如果佢係B語,就更加容易同A同C溝通啦.噉但係有三隻標準語,噉佢哋係一隻吖,定係三隻語言呢?噉雖然佢哋村民都覺得三隻語言好似,但係佢哋因為對自己條村身份認同好強啦,噉就覺得:哦,我係A村人,我冇可能係佢哋嘅,即係唔同嘅,佢哋係.噉所以我哋就當呢三隻噉樣嘅變體呢,就做三隻唔同嘅語言喇.
The rest of the transcript is available to Patreon members.


c: text/html

text:
嗰日我攞住份外賣去到呢間國際金融機構嘅樓下大堂,因為係非辦公時間,嗰幢大廈就唔俾上樓,我就要call嗰客落樓攞,當時我就響大堂嗰接待處隔離等嗰客,諗住可以挨住接待處張枱去等嗰客啦,畢竟佢哋落樓都需要啲時間.呢幢大廈唔係成幢都係呢間國際金融機構,所以呢個大堂係有兩個接待處,國際金融機構有一個,呢幢大廈亦都有一個,而我就係企響國際金融機構嗰個接待處,所以呢個接待處嗰職員係屬於呢間國際金融機構嘅,而唔係呢幢大廈嘅.
早幾日夜晚返緊工嗰陣有兩個,有兩個著住校服嘅學生妹響中環遮打大廈連接怡和大廈同埋碼頭嗰條天橋上面研究緊天橋上面嗰幅非常簡單嘅地圖,非常疑惑,好似蕩失路咁,我作為一個香港人,見到有人需要幫助,緊係即刻上前去協助一下佢哋架啦.
張單本身係好正常,而今次個客響張單到講明要3套餐具嘅,都睇落冇乜特別嘢可?你錯啦,竟然今次係個經理有怨言呀.
本身中上環啲寫字樓receptions都見慣我哋呢啲著住鮮明制服既外賣平台送遞員,只要知道啲食物係俾邊個客,我哋就已經可以送啲食物出去架啦,畢竟只要間公司多啲員工,一個午市分分鐘都可能會有好多個外賣員送食物上去,所以佢哋絕對好有經驗處理我哋架.
早排試過送過一單外賣,本來都好正常嘅,去到餐廳已經可以即刻攞嘢食走,然後我就開始行去個客到.當我行到一半嘅時候,嗰客打嚟搵我.客:「你好呀,點解我見到你個實時位置都無郁過嘅?」我:「我一直都行緊過嚟架喎」客:(開始扯火)「你行過嚟呀?你哋唔係有啲綿羊仔架咩?」我:「……」
形容一下呢間公司先,呢隻係一隻動物,幾懶惰架,一啲都唔跳跳紮,佢哋係已經響香港提供咗食物外賣服務已經超過一年,所以呢隻動物一定係唔識飛嘅,識飛嗰隻玩外賣得半年左右,呢間公司嘅兼職員工返工時間係採用報更嘅形式,然後公司再編更嘅,所以同事報咗更都未必一定會有得返工.
嗰陣我都係同平時一樣,差唔多準備去搭電梯嗰陣就call嗰客落樓,落到大堂我就見到隔離公司嘅外賣員都響度等緊個客落樓,咁佢係早過我響度嘅,理論上佢個客會快過我個客落到樓攞外賣啦.我同佢企咗響大堂一陣,有個外籍人士人就響升降機行出嚟,隔離公司嘅外賣員就行前去閘機,令嗰客唔洗出閘就可以攞到,外賣員行到去閘機拎起份外賣之後,該名外籍人士就伸隻手出嚟接佢份外賣,然後就去返搭𨋢上返office,而個外賣員就行返去搭電梯上返一樓商場,而我就繼續等我嗰客,突然個客攞住份外賣折返大堂,但係頭先個外賣員晨早已經走咗唔知去邊,嗰客望住我同我講
第一樣我想講嘅係準時呢樣嘢,亦都係全份報告入面最有趣嘅其中一個地方,因為報告入面,UberEATS嘅準時比率竟然只係得20%,而我覺得消委會呢個實測嘅數字絕對唔會有錯,因為UberEATS響送餐準時呢方面真係可以好災難架.
「即時跟蹤訂單」擺明係見到其他公司有呢個功能,你加返入去你個系統入面,懶係勁咁,同iphone8有無線充電係同一個道理嚟,係咪應該掉返轉話你終於都有啦?另外話加入食物相片,咪又係抄人哋,uberEATS無咩?同埋點解你個app無得預訂外賣響稍後時間先送嘅,要人上返去你個網站,同埋你有好多嘢都叫人上返去你個網站,咁我想問你個app用嚟做咩架?

robotstxt: allowed

filter: keep


text:
「開學」
每年都會係九月一日開學日見到好多人講今日自己仔女返學嘅情況,尤其係啲小朋友啱啱入學.當然時間真係好快,過多一兩年我都相信我會做同一樣嘢.梗係啦,個仔第一次返學喎,當然要記錄在案啦!唔知到時佢係會係喊到傻咗嗰啲,定係興奮嗰啲呢?如果係依家嘅郭大少,我相信會係前者.雖然依家佢去到陌生環境都唔係好怕,只不過如果見唔到我哋而又無相熟嘅人嘅話,佢通常都會喊.
「教育」
仲記得上年嘅今日都係寫有關開學嘅嘢,不過上年郭大少先啱啱出世一個多月所以感覺又有啲唔同.老實講我同老婆都對嚟個變態嘅教育制度非常之不滿.但係我同佢嘅共識就係希望郭大少有一個好嘅成長環境,而當然嚟個世界無兩全其美,所以我只有一個要求就係最緊要佢開心就得,唔好變成一隻填鴨.我相信大部份嘅家長都想自己嘅仔女有一個好嘅將來!
「讀書」
小朋友返學其實係大家人生第二次重新再讀多次書.點解,因為你要識先至可以教自己個小朋友.不過坦白講依家啲課程真係好深,有時見到啲問題真係唔識答.所以大部分人以為讀完大學就可以脫離返學嘅階段,其實只要你有小朋友,你係會再一次由幼稚園開始讀過.所以人生應該有多個一半嘅時間都係讀緊書,事關你係有機會生多個一個小朋友㗎嘛!


text:
宣萱感情大公開, 未能開花結果, 五十知天命😞😞
宣萱除咗係「御用人質」之外,佢亦飾演過唔少女強人角色,例如《不懂撒嬌的女人》MALL姐及《使徒行者2》施嘉莉,所以佢亦俾人一種堅強及好有主見嘅感覺.今次佢喺《陀槍師姐2021》中飾演怕開槍嘅「傻大姐」女警戴安娜,唔知網民係唔係睇唔慣呢個宣萱,所以都紛紛留言話佢演釋得唔太適合同冇說服力.現年50歲嘅宣萱已經入行廿八年,到而家都仲係單身,一個人活得自在.其實宣萱入行至今公開過5段感情,而家就同大家回顧一下啦!
1993年,宣萱為劇集《龍兄鼠弟》進行拍攝,期間與同劇拍檔張衞健結緣,不過兩人一齊咗兩年就分手.有指原因係張衞健接受唔到宣萱事業比佢好,後來產生好多磨擦而分手.
1996年宣萱認識咗中信泰富主席榮智健嘅堂姪榮文瀚,佢哋拍拖6年亦去到談婚論嫁階段,可惜對方想佢照顧家庭相夫教子,而佢就選擇事業,最後分手收場.
2003年宣萱同牙科醫生陳建緯拍拖,佢當時為男朋友推咗唔少工作,但可惜兩年後亦分手收場.
2009年宣萱同細佢4歲嘅外籍獸醫拍拖,兩人一齊出席公開場合,又去南非見男方家長,但兩年後二人因價值觀不同而分手.
2014年宣萱識咗意大利型男Fran,不過一齊兩年後又分手.
早前接訪問時,宣萱話其中兩段感情分手係同第三者有關,其中一次比較深刻嘅係發現男友未放低前女友,佢仲大方幫佢哋復合.另外,佢亦試過俾驚喜男友,點知發現男友用溫柔暖昧嘅聲線講電話,先知對方偷食.


text:
古巨基同太太Lorraine喺2014年結婚,尋日係佢哋結婚6週年紀念,但係撞正新型冠狀病毒肺炎疫情再次爆發,佢哋選擇留喺屋企,同仔仔Kuson一家三口簡單慶祝.
古巨基仲留言話:「疫情下嘅結婚6週年,第1次3個人嘅紀念日,第164日冇出過家門.本來計劃24號出關,但估唔到突然間迎來咗新一波疫情,數字甚至比第一波更令人擔心.」
古巨基坦言:「因為屋企中多咗仔仔,仔仔嘅健康比我哋任何嘢都重要,我哋真係唔敢冒任何風險,決定繼續自我隔離屋企,觀望疫情情況.」
講到古巨基,大家應該對佢好熟悉,古巨基無論唱歌定演戲都相當好犀利,早年憑借《情深深雨蒙蒙》成功打入大陸市場,隨后一直喺香港,大陸發展演藝事業,知名度相當高.
入行多年,關於古巨基嘅緋聞基本係零緋聞,唯一關於佢感情八卦就係同佢現任太太Lorraine長達多年嘅愛情長跑.
講到古巨基嘅太太Lorraine,其實佢一直都比較神秘,據悉Lorraine中文名叫陳韻晴,從古巨基出道以嚟就一直以助理嘅身份陪喺古巨基身邊.
正所謂近水樓臺先得月,兩個人成日一齊共事,加埋性格互補,久而久之互相產生情愫,后來也慢慢發展成為咗戀人關係.
早年古巨基一直冇結婚嘅打算,但係有一次Lorraine因為騎單車發生意外,所以喺嗰一刻開始,古巨基先發現佢可能會失去對方,同時讓佢明咗佢對Lorraine愛得有幾深,於是古巨基下定決心將Lorraine娶返屋企!
最后希望古巨基嘅寶貝仔仔健康成長,都祝福佢哋一家三口平安幸福!
Like MisshkNews Facebook!不出门也能知天下事~


text:
有聽開JPOP嘅朋友對SEKAI NO OWARI一定唔會感到陌生!以華麗嘅舞台效果及夢幻嘅曲風及歌詞吸引歌迷注意,出道至今已經推出多首人氣作品,包括將人生比喻為遊戲嘅電音樂曲,《蠟筆小新》劇場版主題曲《RPG》,與荷蘭人氣DJ合製嘅《Dragon Night》等.
不得不提嘅當然係主唱Fukase嘅經歷同故事更加為樂隊添上一點傳奇色彩,因為佢青少年時期曾受精神病影響而入過精神病院,渡過咗非常艱難嘅時期後靠音樂找回佢嘅人生,並因此聯絡返兒時好友共組樂隊.因此,樂隊命名為「世界末日」,因為Fukase覺得喺佢以為人生要完結嘅時侯搵番重生嘅動力(音樂同好友),所以完結亦都係一個開始.
今次已經係佢哋第四次嚟香港,對上一次係11月嚟大型戶外音樂節Clockenflap擔任壓軸嘉賓.嚟過咁多次,今次終於可以單獨開Live,Nakajin都話佢哋真係非常開心.
Nakajin:舊年嚟Clockenflap都有好多人嚟特登嚟支持我哋,大家都玩得好開心,所以我哋都好期待今次嘅單獨live!
Saori:我哋仲準備咗為香港歌迷特製嘅短片,大家敬請期待!
被問到有冇掛住香港啲咩嘅時候,佢哋竟然答係山頂纜車!
Fukase:真係好好玩,因為個陣得Saori坐係度,但架車其實真係好斜好斜.我覺得企係度仲刺激好玩!
之前為《進擊的巨人》電影版主唱「ANTI-HERO」,今次嘅新歌「One More Night」又係全英文作詞,到底佢哋覺得用日本同英文作曲作詞嘅最大分別係咩呢?
Fukase:因為我哋唔識講地道英文,母語亦唔係英文,所以唔知大家點睇啲歌詞.我哋都要乖乖地同監製合作,所以多咗好多同其他人一齊諗一齊創作嘅機會.
Saori:「One More Night」係我填詞嘅,但一開始都完全填唔好,寫來寫去都唔係個種感覺.最後監製拎咗支Whisky出嚟叫我飲,所以我哋係一齊飲酒一齊填詞㗎~
由主流出道至今經歷咗咁多轉變,唔知佢哋覺得自己最大嘅變化係咩呢?
Nakajin:我就覺得雖然我哋都有變,但我哋屋企人都變得好犀利!出道當時都唔會話太熱衷,但而家真係好熱心咁睇我哋嘅你演唱會,每場都一齊嚟睇!聽日都會從日本嚟向香港睇呢!
Fukase:唔止呀,我媽媽每次嚟都係同一個打扮,真係好搶鏡架!佢會拎住好多好耐之前出嘅goods,唔係好耐以前鍾意我哋嘅fans都未必有,然後一路舉起,一副好似「我支持咗你哋好耐架啦」咁!不過佢係我阿媽,梗係好耐之前已經識我哋啦!
Saori:我爸爸都係,有一次Nakajin喺演唱會上講過,咦今日係Saori爸爸生日喎!然後唔知點解一萬人入面我爸爸真係出現咗係鏡頭面前,自此每年都會有fans記得我爸爸生日,而且仲認得佢會同佢影相添!佢都好開心呀(笑)
SEKAI NO OWARI成員之間相處融洽其中一個大原因就係因為佢哋其實係居住喺同一屋檐下.唔知佢哋有無諗過要「分居」嘅呢?
Saori:其實我同Nakajin今年都結咗婚,所以都唔係話成日出現係呢個「屋企」.不過就唔係唔住,我其實好享受呢種可以選擇幾時返嚟都得嘅奢侈,因為唔係話一定要住喺一個地方,而係中意返嚟就返嚟,想同老公一齊又可以同老公一齊~
最後問到佢哋咁好嘅目標,佢哋都好齊心答,希望下次嚟香港開演唱會嘅時候可以去更大型嘅場館,並將日本華麗嘅舞台set搬過來畀香港歌迷都感受到!
Fukase:喺香港第一次開演唱會就開喺Arena(博覽館)級數嘅地方又真係我哋FF得太犀利嘅(笑)
DJ LOVE:係囉,希望下次有機會啦.
Fukase:希望下次嚟可以開喺大啲嘅地方,就可以創造更加多嘅可能性.
Nakajin:冇錯,香港啲嘢食好好食,我都好希望可以再次返嚟~
希望經過今次嘅ONE MAN LIVE,會有更多嘅香港歌迷畀佢哋感動到,而下次佢哋就可以將日本超級靚嘅場景搬過來香港啦~~
訪問及撰文:Anne 偽現充的日常


text:
梧桐河搭訕之旅
和一般看風景,景點的旅遊不同,與當地村民交流可以真正了解社區網絡,歷史面貌,人情味......了解景物背後的內涵.和村民面對面的接觸, 是不能以看旅遊節目,遊記等他人的記錄來代替的.
如果你都係認為去旅遊唔單只係要去睇一個地方,更加要係去認識一個地方,咁依篇就係一篇啱你睇嘅遊記😉
要喺新界北區嚟一場深度旅遊,唔少人係會想探討香港農業嘅可能性.有關東北發展要犧牲農地,有人問點解農民唔可以去其他地方繼續耕種,而一定要留喺原本屬於佢哋嘅地方.如果自己一個去到東北,會睇到有唔少嘅農地已經荒廢,唔會明白農民既堅持;但是通過同當地居民嘅交流,就會發現一個地方嘅發展除咗取決於地理條件,社區網絡同樣重要.唔同人交流,就永遠都唔會知道當地嘅社區網絡係點樣.更加重要嘅係,通過人與人之間嘅直接交流,就會最清楚對方嘅諗法,知道出邊既世界對佢哋有點樣嘅誤解.透過交流可以明白一個地方點樣影響一班人,一班人又點樣影響一個地方.呢啲經歷係永遠都冇可能Google到.
第一次聽到貿貿然要同一啲三九唔識七嘅人傾計會有啲怯,不過只要鼓起勇氣,由say hi開始,就會發現其實無想像中咁難.記得第一日去到梧桐河一直都未夠膽同村民講嘢,所以周圍亂咁行,行到一個好靚但係又唔知係邊度嘅地方.嗰度啲屋好特別,全部都有好高嘅腳(大概係因為以前梧桐河經常氾濫,所以要起高啲預防啲水入屋).我地見到有個伯伯係度洗菜,於是鼓起勇氣同佢傾計.伯伯話嗰個地方係冇名嘅,之後又向我地介紹佢嘅農地.其間有個婆婆走過嚟,講笑咁話以為我哋係政府官員嚟睇農地,然後就加入咗我哋嘅談話……傾到尾聲,婆婆話穿過香蕉林就可以返到梧桐河,於是我地道別之後就繼續我哋嘅旅程.
行下行下我哋見到一個好得意嘅牌,上面寫左「土丘」兩個字.好奇心促使下我哋跟住個牌行.行到最後我哋發現原來「土丘」係一間屋,探頭見到裏邊有好多木凳同埋工具,似乎係一個工作坊.我哋見唔到有人,不過就有幾隻狗圍過來「歡迎」我哋,於是我哋又走咗啦. 究竟乜嘢係「土丘」呢 ?點解佢地要選擇嚟梧桐河呢?
繼續沿梧桐河行 ,見到一個好靚嘅湖於樹木間若隱若現,好似發現咗一個隱世美景.被美景吸引,走入小道,睇下樹木之間到底收埋咗啲乜嘢.眺湖邊嘅小山坡,發現有啲黑色一點點郁嚟郁去.走近去睇,原來係小羊群!正當我哋係度諗緊點解會有一大班羊仔喺度嘅時候,有一個伯伯由小道走咗出嚟.我地行前,想同佢傾吓計,發現原來佢就係牧羊人!牧羊人話羊仔平時都唔洗點理,放喺山頭等佢哋自己食草就得,所以我哋頭先就會見到一啲羊仔喺度冇人理.唯一需要牧羊人嘅時間就係黃昏時段,趕羊仔去食晚餐.傾談時佢提到原來蘋果日報之前訪問過佢,當時係羊年所以訪問牧羊人.
走入唔同村落嘅時候,發現有唔少嘅地方已經被荒廢,有好多嘅村民睇到呢個情況都覺得非常之無奈.令佢地更加無奈嘅係有唔少人因為呢啲荒廢嘅土地,呢啲既定事實而去否決梧桐河一帶農地嘅價值,而唔去諗究竟一開始係乜嘢令依一啲土地荒廢.如果唔經過村民嘅解說,我哋亦都可能比眼前睇到嘅景物所蒙騙.正如梧桐河嘅斜坡睇落去好似好靚,甚至有人形容為好似《叮噹》裏邊一樣,估唔到香港會有卡通片裏邊一樣嘅情景.但是透過同當地嘅農民交流,先至會知道原來梧桐河嘅斜坡工程破壞地下水,嚴重影響農地.原來有陣時我哋認為係美麗嘅景物,背後可能有一段等待被聽到嘅辛酸故事.我哋單純用眼去看景物嘅表面,而去唔查探背後的故事,我哋所旅遊嘅,就只係我哋嘅幻想世界.
走入馬屎埔村,見到一個農民正喺到收成農作物.佢話佢正喺到收成益母草,仲向我哋介紹益母草對身體嘅好處.農地載有的,除了是農作物,更是一種生活模式.捍衛最後幾片農地嘅背後,原來有農民因為官司飽受精神情緒困擾,法律未能為佢地伸張,又看見身邊一片又一片土地變成廢墟,令部份農民意志消磨.
繼續行,行到去村口,就係馬寶寶社區農場嘅入口.係門口我哋遇到一個大學生,今晚佢都係揾馬寶寶嘅成員去做訪問.佢話佢希望透過呢個訪問可以知道更多關於城市規劃嘅得與失.透過聽人地提出嘅問題,我哋可以知道其他人又係喺一個點樣嘅角度嚟睇同一件事.更加可以發掘一啲我哋未諗過嘅問題.當被問到而家已經有咁多既定事實,馬寶寶嘅工作又係咪真係可以對抗現實呢?馬寶寶嘅成員話佢地只係做緊一啲佢地講得啱既野,一定要做嘅嘢.反問大學生,難道唔成功就唔做?
如果你問點解一定要親身嚟到北區旅遊,馬寶寶嘅成員比左一個好好嘅答案俾你:唔好輕易去信別人嘅說話,要親身感受.任何傳媒都有佢嘅立場,任何人接收同發放訊息都受自己立場所影響,只有親身去接觸先有可能睇到事實嘅全部.而且人與人之間要建立聯繫,互相先會真正明白大家.北區更加係一個空氣清新,人情味濃嘅地方,好適合香港人去唞啖氣.當你見到農民種菜,買菜,最後一棵新鮮嘅菜變成你肚中嘅食物,農業就會係你心目中建立意義,你先至會將農業聯系到自身,發現原來農業同自己密不可分.
作為一個遊人,我哋又可以做啲乜嘢幫助呢個社區呢?馬寶寶嘅成員坦言佢都唔知道,希望嚟過嘅人都可以集思廣益.佢見過有唔少遊人返到嚟出一分力.例如我哋之前去到過嘅土丘,經過過嘅鄉土學社,都係去過馬寶寶嘅人,希望可以出一分力,於是成為咗呢個社區嘅一部份.村落周圍嘅屋上面嘅壁畫,都係社區以外嘅人為村民畫嘅.村民話見到呢一啲色彩繽紛嘅畫,就好似令本來冇乜希望嘅村落又再次充滿色彩.如果覺得接觸農村好似一件好遙遠既事,可以有簡單做起.例如馬寶寶逢星期三同星期日都有農墟,可以向農民買新鮮蔬果,同農民有親身嘅接觸.或者可以參加導賞團,等一個熟悉呢個地方嘅人向你講解呢個地方.最自由嘅方法,就當然好似我哋咁,周圍同村民搭訕,由一段一段嘅傾談,建構一個完整嘅社區面貌.
特色之處:
和一般看風景,景點的旅遊不同,與當地村民交流可以真正了解社區網絡,歷史面貌,人情味......了解景物背後的內涵.和村民面對面的接觸, 是不能以看旅遊節目,遊記等他人的記錄來代替的.
精明旅俠貼士:
同邊個去 :
情侶
朋友


text:
色日放送:好色面試官 見工變尋歡
日本AV界嘅面試系列,當中嘅面試官經常以權謀私,佢哋恃住自己可以決定取唔取錄應徵者,便放肆地向對方為所欲為,而應徵者為咗面試成功,惟有任人魚肉,真係搵食艱難呀!
雄風優先
喺VENUS出品嘅《絕不能逆意的熟女面試官中出招募測試》中,白木優子係一間大公司嘅高層,經常都要負起招聘新人嘅工作,咁就正合其性格以及需要喇!因為優子係女色狼,每當佢喺面試室為應徵者面試嘅時候,就可以乘機向小鮮肉抽水,甚至要求對方除褲任其玩弄,最後更要應徵者出盡力同佢激戰,能夠用強勁嘅雄風令佢得到滿足的話,咁就可以成功獲得取錄嘅機會喇!
就地正法
由片廠麗-Kirei SOD推出嘅《來家庭餐廳面試的美麗妻子中出事件》,講述加藤結衣呢位俏人妻為咗幫補家計,去到一間餐廳見工做女侍應,而店長正浩就話可以立即試工,於是結衣好開心咁換上餐廳制服,點知一換好衫,正浩見中場休息時間冇客人,就向結衣施展狼吻,繼而喺餐枱上就地正法!結衣為咗份工,只好啞忍,之後正式返工時,更加要忍受被正浩為所欲為,不過日子耐咗,結衣卻愈來愈享受,後來更加背住老公同正浩偷食添!
專家評語
代號:神仙乙
年資:26年
活躍地點:先達中心
簡評:今日為大家介紹嘅面試系列作品,當中嘅面試官真係唔容易應付,因為佢哋都係好色之徒!當中本仙最鍾意白木優子主演嘅《絕不能逆意的熟女面試官中出招募測試》,因為優子呢位美熟女扮演癡女真係相當精彩,玩弄男優時毫不留情,而且仲花招百出,露出一副尖酸刻薄嘅表情更令人痛恨,但係激戰嘅時候佢又顯得百般享受,令人睇得興奮無比,演技相當出色.
人人做記者
爆料方法 :
爆料熱線:
(852) 3600 3600
傳 真:
(852) 3600 8800
SMS:
(852) 6500 6500
電 郵:
MMS:


text:
《窮得只剩錢》
本來呢篇文我想用書面語寫,然後放微博俾大陸嘅同胞睇下,但怕唔夠我手寫我心,最後都係用返白話算.
⋯⋯
如果南方嘅同胞覺得同意,可以試下幫我翻譯俾北方嘅同志睇下.
遠古有云,修身齊家治國平天下,我自己心目中嘅人生智慧一向認為,如果一個正常人肯大庭廣眾去做一啲丟人現眼嘅事,呢個人第一肯定係好窮,第二係佢本身缺乏好多嘢,所以希望透過一啲常人唔會做嘅丟人現眼事去換取一啲佢自己本身能力得唔到嘅需要.
禽日去完迪士尼,呢個講法我已經印證唔到.
我生長喺一個擁有唔少內地親人嘅家族,自細開始每年我都會返大陸探下呢一班我心目中非常好嘅親人,所以就算大陸自由行開始之後,我都算係其他人口中果一班和理非非嘅病態包容者,我成日覺得我自己大陸嘅親人無論性格同人品都好好,所以就算係有大陸人嚟香港屙屎打尖搶奶粉,我都會心存一副「有得拆,未有咁差」嘅心態去面對.
同時我都會諗,如果易地而處,我係一個大陸暴發,可能我都會使錢俾個老婆落香港生仔同買香港奶粉,我一直覺得係共產黨又或者係香港政府嘅錯,人民其實都係順住政策走.
人之常情,我覺得全部都係人之常情,唔想放自己喺道德高地,係因為我真係覺得自己唔值得企到咁高.
想寫呢篇嘢嘅原因,我有小小回溯到十年前龍咁威入面曾志偉向住鄭中基果一句恨鐵不成鋼嘅畫面入面.
如果你地係一班冇錢嘅人為左搵食或者係其他關乎自身嘅問題而去做啲丟架嘅事,我覺得可以理解,
但係點解你身光頸靚,帶住隻十幾萬嘅勞,踩住對Gucci鞋,都要拖住一條低V大波LV女,都硬係要堅持一次又一次想衝過我身邊呢個同鐵欄只有三吋距離嘅空隙?
你為嘅到底係乜嘢?你想得到嘅係爭取時間定係一次又一次成功打尖嘅虛榮感?又或者係你本身係患有某啲連醫學學名都未有,但一定要偷呃拐騙先可以得到存在感嘅怪病?
禽日一共排左七次隊,一次俾一次壓力大,因為當我疲於奔命咁應付完呢一次打尖手法時,我唔知下一次佢地到底又有乜嘢新方法,我甚至認為,拎中國身份証嘅遊客係有另一個入口進入迪士尼,進入之前會有人派一份小冊小俾佢地,入面係列明左邊度可以屙屎又或者有幾多個方法打尖.
如果唔係,有乜可能一個正常人會諗到咁多方法去打尖?
好似格蘭披治咁攝內彎又有,偷偷地由隊中間果個圍欄好似飛虎隊咁爬地下入去又有,放左個仔上嚟先之後扮搵仔嘅又有….
排彈弓狗果時有一個應該係廣州人嘅女人,抱住一個大約兩歲多小小嘅小朋友就係用追仔大法打尖打到去我後面,當佢再想打我尖果時,我嘅皮質醇喺EQ被考驗嘅呢個空位入面唔小心標高左.
我用一個我以為幾大聲嘅語氣大叫左一句:「排隊啦好唔好呀?」
終於逼到我起火,我問妳驚未?
個女人望一望我,然後用一副好不屑嘅咀臉擰返轉塊面,仆你個街原來真係唔驚我,
當我想再發動第二輪攻勢想拉返佢去後面嘅時候,我望到呢個女人手上面果位小朋友嘅表情,佢果一副無奈而又唔知發生乜嘢事嘅表情,令我有啲猶豫.小朋友無罪,但點解一個已經豐衣足食嘅媽媽手上,佢要為左排快十分鐘,要陪個阿媽沿途唾罵?
如果從前果一個苦難嘅中國入面,大部份嘅人民都只係為左兩餐而生活;咁今日呢個暴富滿地嘅新中國,呢一班富二又或者係富三代追求嘅又係乜嘢?
呢一樣嘢又令我諗起另一件事,排彈弓狗之前我去玩巴斯光年,入面有一個員工唔知係唔係因為長期喺幽間嘅地方入面工作,非常燥底,我望住佢拉住一個又係想衝前嘅內地人大叫:
「幾位?」
「人不夠不準進去!」
「我說不能進呀,回去!」
佢講呢幾句嘢嘅音量我夠膽講係去到暴喝嘅程度,當我以為果幾個內地人會屌返佢轉頭,點知反高潮又出現,果幾個內地人只係「好好好…」就行返去後面.成件事係非常之肉酸,而最肉酸嘅係果班大人後面係有一位小朋友,我見住佢面有難色咁跟住班大人行返去後面.
其實大家嚟香港都係想玩,想開心想有好回憶,但點解一定唔考慮其他人感受,為左小到冇得再小嘅方便,早十分鐘排到隊玩到個機動遊戲又或者唔使行多兩步屙尿,去任其他人準確無誤咁踐踏自己甚至係自己後代嘅尊嚴?
窮得只有錢,一班完全唔識尊重自己嘅人,去到世界各地做盡丟人現眼嘅事,就咁付上一個民族嘅尊嚴,到底條數要點計?
臨走前,我見到一件好奇怪嘅事,一個內地爸爸帶個仔去到廁所前面,教個仔屙尿落草叢,然後自己就跑左入去廁所….
個小朋友屙尿果時,我望住佢,好快,佢都望住我.我一路拎住我個仔個風扇仔望住佢,佢亦一路拎住佢自己條JJ望住我.
最後我忍唔住,用純正國語同佢講:「尿尿時別射中那個燈泡,不然會把你電死.」
來生做不做中國人我就唔知,
但今生希望唔使再去迪士尼.


text:
「過節」
今年真係好似無乜嘢過中秋嘅心情,雖然係自己嘅農曆生日,但係諗起以前細個同屋企人過中秋,心情又再一次低落.前嗰排先至講緊中秋節去邊度做節,真係無諗過今年會少咗爺爺同我哋一齊過.其實有時唔知點解會記得以前細個時候嘅嘢,因為真係好細個,應該係無乜記憶,但係就記得大家會上屋企嘅天台慶祝,玩燈籠.或者開心嘅嘢真係會記得一世,就算幾細個都好!
「中秋」
一年容易過中秋,時間真係過得好快,真係唔知有幾多年無同個阿爸一齊過.今年因為要處理爺爺嘅事,所以難得可以三代同堂過今年嘅中秋節.今日嘅天氣真係同自己嘅心情一樣,都係天陰陰,重要落係大雨.好似真係咁多年嚟都無試過中秋節嘅天氣係咁差,就連個月光都基本上係睇唔到.不過唔緊要啦,只要一家人齊齊整整食餐飯就已經心滿意足了!
「燈籠」
上年郭大少仲未知道乜嘢係中秋節,仲未識得玩燈籠,不過今年就知道乜嘢係月餅同燈籠.希望下年天氣好啲可以同佢一齊出去賞月,玩下燈籠,不過就應該未可以玩蠟燭,始終都仲係細,有啲危險.而家啲小朋友過中秋真係同我哋細個嘅時候好唔同,啲燈籠都已經用晒電嘅.當然就安全啲,不過就唔會經歷燒燈籠搞到唔開心嘅經歷.相信好多人細過嘅時候都試唔少.
Also published on Medium.


text:
「不要在年輕最好的時光,活得最便宜,最爛!」
呢個真係人生真理.
相信好多人呢排最大嘅煩惱,就係因為work from home,腰圍同脂肪比例不斷上升!
長期對住電腦冇得外出運動,健身中心又關閉,醫學美容纖體中心又關閉,日日食FOOD PANDA,拜拜肉,肚腩,大腿脂肪不斷成長,體重不斷飆升,成個人好似中咗不瘦降咁!
缺乏運動,導致面色唔好,進食過多,面部脂肪成個Pizza咁,越嚟越離譜.
懶惰所以叫外賣,食垃圾食物食到個人越嚟越頹廢懶惰,下一餐唔想煮所以又叫外賣,無限loop惡性循環!
外表再咁樣崩壞落去,連外賣FOOD PANDA步兵哥仔,都睇你唔起!
呢排好多人問,究竟有冇一啲快趣嘅減肥方法,或者一啲家用嘅減肥機,幫得幾多得幾多.
呢排市面上的確係多咗人兜售呢類家用減肥機,家用減肥機係乜嘢嚟,價錢應該係點樣,邊隻有用,邊隻冇用?邊啲係中伏?
家用減肥機詳細分析
如果大家有follow開一啲買賣水貨嘅Facebook同IG就會發現多咗人賣家用減肥機.
講就講到好神奇,又話點樣可以縮減腰圍,或者V面,點樣做幾次體重腰圍就由欣宜size變咗劉心悠size,池美麗size變咗薛凱琪size.
嗰啲做療程前後嘅樣真係好吸引,但係係亦都令人半信半疑,你心諗,會唔會真係too good to be true?
一千幾百家用減肥機,真係可以有咁勁嘅減肥效果?
唔好信廣告,唔好信網上打手,唔好信明星經理人,一齊從科學角度了解真相!
市面上嘅家用減肥機其實可以分為三類
第一類,就係物理性按摩,滾輪打散脂肪.例子:GLO爆脂機,LPG Wellbox YAMAN 日本溶脂纖體按摩儀
第二類,射頻類型儀器,利用射頻熱能溶解脂肪.例子:Tripollar POSE,GLYCEL Body Queen 3極纖型塑身儀, SOMA
第三類,低能量激光類型機.例子: 淘寶瘦身腰帶
大家可能都上網見過有啲誇張效果嘅Facebook page,推廣一定係叫做西班牙GLO爆脂機嘅嘢.
西班牙GLO爆脂機啲相就好誇張嘅,我哋就唔會評論嗰啲相真定假.只會集中討論西班牙GLO爆脂機嘅理性同科學根據.
西班牙GLO爆脂機嘅原理其實係咪用物理性嘅機械滾輪,配合紅光,紅外線去達到修型嘅作用.
如果用最嚴格嘅科學理據去理解,「爆脂機」並唔係一個正確嘅講法.應該係話「修型機」.
因為部機本身,並無燃燒脂肪嘅作用.
西班牙GLO爆脂機聲稱嘅就係可以爆走脂肪.但其實滾輪主要嘅功效係令到脂肪組織比較鬆散,比較容易排出體外.
喺呢個層面方面滾輪按摩係有一定嘅功效,雖然不足以令到成個肚腩冇咗.
西班牙GLO爆脂機另外一個功能,就係紅光同外線.紅光同紅外線的確對於皮膚組織有收緊,自己膠原生長嘅作用.但係紅光,紅外線本身一定要有足夠嘅能量,如果只係小型,小範圍嘅覆蓋,個效果其實可想而知.
就好似話,運動對身體有益,但係如果你只郁動2分鐘,每個月郁動一次,咁究竟個成效有幾大呢?
如果純粹係理論去講,西班牙GLO爆脂機理論係有少少根據.但係部機本身覆蓋嘅位置偏向細小,究竟要做幾多次先至達到效果,就真係要自己謹慎諗吓.
LPG Wellbox 原理方面就同頭先所講嗰部機係幾相似,不過價錢就貴好多,所以其實個結果都係果句,佢可能會有一時修身嘅效果,但係佢本身並無溶解脂肪嘅效果.
你獲得嘅,會係激發左膠原生長到自己嘅緊致,同埋去咗水腫,但係脂肪本身係唔係冇乜改善.
家用減肥機評價
西班牙GLO爆脂機
推薦程度:3/5 只適合脂肪比例低人士.對笨重拜拜肉,肚腩,大腿脂肪功效要好密才有用.
推薦程度:3.5/5,本牌子生產一系列家用美容儀器一段時間,有一定效果,但係要做得好密先見到,一唔做就會打回原形
LPG Wellbox
推薦程度:2/5 性價比不高,只適合脂肪比例低人士.減肚腩,大腿脂肪效果不明顯.
第二類家用減肥機:射頻類型儀器
射頻熱力去溶解脂肪,再配合一啲EMS,紅光,呢個人嘅家用減肥機其實係比較可取.TRIPOLLAR POSE, GLYCEL Body Queen 3極纖型塑身儀就係例子.
TRIPOLLAR POSE, GLYCEL Body Queen 3極纖型塑身儀呢類型嘅儀器其實有個共通點,就係主要係用熱力去令到脂肪慢慢溶解,化為脂肪酸,新陳代謝排出體外.
呢類型嘅儀器亦都係今日所講分析嘅三種類型儀器裏面,唯一一種係有科學根據,「理論上」可以燃燒脂肪嘅家用減肥機.佢「理論上」做到燃燒脂肪嘅效果.
點解要咁強調「理論上」?因為事實往往有好大嘅落差.
「理論上」香港樓宇供應超越香港整體人口,理論上係冇住屋嘅問題.
但現實係,好多時候理論可行,實際絕對係另一回事!呢啲家用減肥機,射頻減肥機,亦都係相同嘅道理.
家用減肥機點解會差少少呢?最主要嘅原因係因為佢嘅能量程度其實唔係好夠.
做呢類型家用減肥機首要條件,就係佢嘅射頻能量,熱力一定要充足,足以達到溶解脂肪,令到脂肪分解嘅作用.
如果佢根本能量都唔夠嘅話,其實根本冇嘢做得到.
但係偏偏家用機嘅價錢成本,安全考慮等等,都會限制左個能量嘅「強度」同埋熱能「深入程度」.
減肥專用嘅射頻其實有一定嘅條件,例如雙極射頻深入基底嘅cm程度,要隨着身體唔同部份而改變.亦都係點解真正出邊街嘅大型減肥機一定可以用唔同嘅能量探頭.
GLYCEL Body Queen 3極纖型塑身儀係會有一定嘅作用,亦都相對安全,但係纖體減肥能量,絕對唔能夠同一般嘅醫學美容中心,減肥纖體中心嘅成份減肥相比.因為個能量實在差好遠好遠.
市面上邊啲家用減肥機係可以有纖體效果?有,就係大陸做雜牌機,呢類型所謂嘅家用減肥機,淘寶好多,佢哋並無安全檢查,亦都冇任何安全認證嗰種.佢哋嗰啲真係好夠膽死開到好大,但係個唔好處就係有機會造成你身體裏面嘅不明創傷,造成內臟燙傷,甚至長期使用會引發癌症等等.
家用減肥機評價
GLYCEL Body Queen 3極纖型塑身儀
推薦程度:3.5/5,有一定效果,但係要做得好密
TRIPOLLAR POSE
推薦程度:3.5/5,密做OK
大陸雜牌淘寶射頻家用減肥機
推薦程度:0/5,普遍係會有短暫嘅燃燒脂肪效果,但係後遺症非常大,副作用亦都大,因為佢哋主要係將個能量搞到好高,超越一般人身體可以承受嘅程度,而且由於產地不明,出咗事係完全無辦法去追查.之前已經發現呢類型嘅儀器係好危險,任何類型嘅無牌家用減肥機都絕對唔好掂.中咗癌症唔好後悔.
第三類家用減肥機:低能量激光類型機
淘寶瘦身腰帶,呢排都幾流行,又係去返同家用減肥射頻機相似嘅問題,理論上激光係有用嘅.
但係,要好專業!係某一類型嘅激光,某一類型嘅波長,某一類型嘅深度,某一類型嘅熱力,與及配搭嘅冷凍裝置等等.
呢啲並唔係自己求其買條兩三千蚊腰帶會做到嘅效果!更加唔係大陸淘寶求其會自行DIY搞得掂嘅嘢.
比大家一個參考,激光減肥嘅儀器喺亞洲例如韓國嘅醫學美容中心,香港有醫生駐場嘅纖體中心等等,嗰啲機最平係「六位數字」,係中高六位嗰種.兩架Benz應該買唔到.
老實講如果真係想瘦,已有唔想出街做嘅話其實有方法嘅.
可以考慮用一個雞尾酒纖體嘅方法去減走個肚腩.
乜嘢叫雞尾酒纖體?就係利用改變飲食習慣,改變運動習慣,同埋做少量醫美儀器.
雞尾酒纖體方法嘅好處係價錢會平過傳統只做機減肥.
因為你做得冷凍溶脂,或者出邊熱光溶脂,可以做一個輔助性嘅作用,當你自己有運動新陳代謝快,而個卡路里控制得幾好嘅時候,定點減,係可行嘅.咁樣會係一個最好嘅方法.


text:
搵兼職要做嘅六件事
好彩,差唔多每一個行業,包括高層或者專業職位都可以塞到一份兼職落時間表.經常有fulltime出去秘撈嘅行業包括有售貨員,市場推廣,教育,護理,軟件工程師等等.其實有好多雇主而家都會更想聘請兼職員工,方便安排時間,又慳返啲長工嘅福利.但係,法律上對兼職嘅定義喺唔同國家各有不同,如果你需要報稅或者申請政府福利等等,就要查一查勞工法例啦.
準備搵工!
1)確保自己能夠處理一份兼職.見工嘅時候,雖然你承諾返得越多,你被聘請嘅機會就越大,但係千祈唔好誇大.僱主都唔想請一個毫無責任感嘅人,講完又返唔到工.搵工前,確保你生活上其他嘢,例如學業係唔會同你嘅工作時間相撞,亦都問吓自己呢份兼職嘅職責你應唔應付得嚟.對於嚟緊嘅學業活動,例如考試等等,或者計劃左嘅旅行,最好如實咁同老闆講.諗吓到時如果有一日你要辭職,老闆都會樂意推薦你比其他人.
2)寫低一份招聘中嘅僱主名單.但係記住,好多兼職工作都唔一定會刊登出嚟,你可能要去親身問吓僱主請唔請人.另外,你亦都可以上求職網站,例如Happyer,Upwork,Fiverr,Indeed同LinkedIn 等.你都可以去招聘展覽睇吓.
3)目標清晰:揀一啲你喜歡嘅公司,例如你本身已經鍾意佢哋嘅貨品或者服務,同意佢哋嘅理念,例如環保,減廢,無動物測試等等.如果你對嗰份工或者嗰間公司完全冇興趣,你都冇乜可能會做得耐.做好對於工作範疇同要求嘅資料蒐集.你亦都可以周圍打聽下有冇朋友或者識得嘅人喺嗰度做嘢,可以問吓,喺見工之前知多一啲啲.
4)整合自己嘅資料.整理好自己嘅履歷,睇吓有冇資料需要更新,根據你要應徵嘅工作寫好你嘅履歷.如果你係職場新鮮人,冇乜工作經驗,你可以補上你嘅課外活動,例如你做過乜嘢學會嘅會長或者其他職位等等,令僱主見到你係一個有責任心,努力解決問題,有創意嘅人.千祈唔好老作啲工作經驗出嚟.呢啲大話一但被拆穿,你嘅口碑就永不翻身.你亦都可以準備推薦信——邀請你嘅老師,前雇主或者義工團嘅負責人為你寫推薦信.
5)如果你啱啱畢業,你可以考慮吓搵定你要返工嘅交通工具.好多僱主都會怕啱啱畢業嘅年輕人唔守時,冇責任心.呢個有機會係面試會問嘅問題.佢哋會想知道你會搭乜嘢車返工,車程幾耐.如果你預先知道,你嘅印象分就會高好多.
報名!
1)如果你係親身去自薦,或者去求職展覽,你可能會被要求現場填表報名表或者即場面試.記住準備好所有所需資料,包括幾份身分證影印本,履歷,證書等等.
2)每份報名表都要自己留個底.如果你有得選擇網上填表或者喺電腦輸入表格然後列印出嚟交嘅話,盡量避免手寫.如果你真係需要手寫,千祈要避免用塗改液或者用擦膠擦得唔乾淨,整污糟或者整皺張紙.寫字要寫得靚啲,如果喺對方面前填表,亦都要填得快啲,肯定啲.
3)整理好網上個人簡歷.就好似你會搜尋僱主一樣,僱主亦都會上網搜尋你.最基本係喺LinkedIn上載或更新最新嘅工作狀態,如果你鍾意嘅話亦都可以寫下網誌.盡量要顯得專業,得體.
4)跟進你報過嘅職位招聘狀況.去到呢一步,如果你之前冇每一份報名都留底嘅話你就冇辦法繼續喇!你可以打電話或者用電郵去跟進一下僱主嘅招聘狀況.如果佢哋已經請咗人,你可以唔需要再等,如果佢哋仲未請人,你亦都可以大概知道佢哋幾時會通知受聘嘅應徵者.
5)準備好面試.網上有好多面試範例同題目,準備好得體咁回答呢啲問題.亦都準備好一套可以着去見工嘅衫,領唔好太低,裙唔好太短,高踭鞋唔好太高等等.兼職面試嘅通知期通常比較短,可能得一至兩日,到時先買衫就嚟唔切㗎啦.
6)同僱主協商待遇時候唔好怕羞.對於兼職員工嘅待遇,係冇一個統一嘅標準.有啲公司會提供同全職一樣嘅待遇,有啲會有休息時間,有啲會計埋飯鐘等等.如果你認為待遇唔夠好,你可以要求提升薪金.
面試過後
1)向僱主寄感謝信
2)如果你冇即時受到聘用,你都可以電郵去跟進一下招聘進度.
3)唔好咁快放棄.兼職職位有時同全職職位一樣需求咁大.


text:
究竟點先叫做有糖尿病?做咩檢查化驗先知自己有冇糖尿病,血糖正唔正常,現在話你聽!
上文講過血糖過高就係糖尿,現時有3個方法去檢查你有冇糖尿病:
- 空腹血糖
- 飲糖水測試
- 糖化血紅素(HbA1c)
而糖尿病的定義為:
空腹血糖
價錢最平,而且過程好方便.不過有相當部分嘅糖尿病患者空肚血糖係正常,而只有飯後的血糖會高,咁呢個測試就捉唔到呢班人.
飲糖水測試
首先空肚抽支血驗空腹血糖,跟住要飲一大碗糖水,2小時後再抽血驗血糖.呢個測試係傳統用來確診糖尿病,但嗰碗糖水都幾難飲,加上要花2個鐘頭抽2次血,喺私家診所做又成$400左右,所以近年醫生會用多咗糖化血紅素HbA1c代替.
糖化血紅素HbA1c (又名”糖化血色素”)
呢個驗血驗查唔使空肚,任何時候都做得.好多地方都有得驗HbA1c,但係只有用得到美國NGSP(NationalGlycohemoglobin Standardization Program) 認證的化驗方法先至可以用來做糖尿診斷.HbA1c呢個測試喺有D人(如孕婦,有嚴重貧血的人)度會唔準,同埋價錢高過空腹血糖.
延續閱讀: 糖化血色素/糖化血紅素同血糖值有什麼分別?
咁三樣測試我會點揀?
作為普通的健康驗查,我比較喜歡用HbA1c,貪佢夠方便又可以捕捉到血糖擲界的個案.如果我有D擔心個病人有糖尿,我會叫佢做空腹血糖加HbA1c,呢個組合同做飲糖水測試的敏感度唔會差太遠,又冇後者咁麻煩.如果測妊娠糖尿,或者在HbA1c 測試不準確的情況,我會叫病人做番傳統的飲糖尿水測試.
咁我可唔可以用篤手指的血糖查吓自己有冇糖尿病?
血糖機篤手指雖然又平,又快捷,可惜唔太精確,誤測率有10%.舉個例,你明明空肚血糖都成7.5度,已處於糖尿病水平,但部血糖機只係話你血糖係6.6度,即係只係踩界水平,明明有D嘢話你冇乜嘢咁就唔好啦.
血糖機係用黎比糖尿病患者平日監察血糖水平用,而唔係用來做診斷的.
咁用尿液試紙/尿液驗測又得唔得?
正如上一篇文章「什麼是糖尿病」所說,有部份人即使有血糖過高(例如血糖水平低於8.3mmol/L),但原來佢地的尿液都可以冇糖份.所以呢個測試唔太信得過.
要驗下自己有冇糖尿,千祈唔好用篤手指機同尿液試紙.咁三樣正規嘅方法邊樣/邊幾樣最適合你,就請同你的醫生商討一下.


text:
湯馬士·愛迪生
湯馬士·愛迪生(本名湯馬士‧歐華‧愛迪生,Thomas Alva Edison,1847年2月11號—1931年10月18號)係美國嘅發明家.佢嘅發明不計其數,而其中一個偉大嘅發明,就係電燈膽.
出世同少年時代改
湯馬士·愛迪生喺美國俄亥俄州(Ohio)米蘭鎮出世;老豆係森姆.奧丹.愛迪生(Samuel Ogden Edison,1804–1896),之前喺加拿大搞飲食開飯店,後來因為加入革命軍而俾人通輯,於是走去美國米蘭鎮,轉搞木材生意;至於湯馬士·愛迪生阿媽蘭茜.瑪菲斯.伊利沃(Nancy Matthews Elliott,1810–1871)喺加拿大做過小學教師,後來嫁咗之後就冇再教書,做個全職嘅住家婦人.而湯馬士·愛迪生就係佢哋嘅第七個仔.
每事問嘅湯馬士·愛迪生改
湯馬士·愛迪生細個時候啲人會叫佢做艾爾;佢個頭望落都幾大,而且成日都有好多問題去問啲大人,好似佢會問:「點解蘋果有紅色有綠色?」,「點解一加一會係二?」,「咁兩嚿泥加埋即係幾多?」,「點解蜜蜂嘅屋企同我屋企唔一樣?」,「點解人天生冇翼唔識飛?」……等一大堆好難答嘅問題,搞到啲大人好多時都口啞啞唔識答佢;當佢知道家禽要保溫嚟孵蛋,竟然三更半夜一個人走入穀倉,坐喺堆禾草上面孵蛋,於是除咗佢父母之外,其他人都覺得佢個頭腦有問題.
佢覺得火呢樣嘢好神奇,於是有一次向老豆間木廠嘅工友問長問短,不過得唔到答案,於是自己暱埋喺貨倉嘅一角點火,想研究一吓火係點樣燃燒,點知一發不可收拾,差啲燒晒成個貨倉.
後來佢同屋企人喺1854年搬咗屋去密茲根州(Michigan)嘅波特蘭居住;第一次返學,佢就一直問嘢,問到個神父班主任發晒脾氣,卒之三個月後頂唔順向湯馬士·愛迪生嘅父母提出唔再教佢;好彩媽咪蘭茜曾經教過書,於是好嬲咁同學校講話要退學,決定自己做老師,教個仔學知識同埋畀佢自修.
阿媽嘅啟發改
湯馬士·愛迪生學嘢好快,而且乜都想知想學,先後讀過《英國史》同埋《世界史》,又睇過好多唔同類型嘅文學作品;蘭茜見湯馬士·愛迪生進度咁快,認為佢會對科學有興趣,於是送咗本由R.G.柏加(R.G.Parker)寫嘅書《自然科學的學校》(School of natural philosophy)畀佢睇,點知湯馬士·愛迪生睇過之後就迷咗落去,而蘭茜亦已經一早預備咗屋企嘅地下室一角畀佢學做實驗.
發明嘅第一步~實驗改
到咗大約十歲,湯馬士·愛迪生基本上已經試過晒所有喺(自然科學的學校)裏面所講嘅實驗,佢亦有將呢啲實驗嘅結果組合,搞咗好多新嘅實驗,不過用貓貓狗狗嚟玩嘅居多,好似喺啲貓狗嘅身上面摩擦,比較吓產生嘅靜電量有幾多……等等,搞到啲貓狗見到佢都怕怕;佢重將全部冇毒嘅物料樽都貼晒毒藥標籤,搞到佢父母落到地牢嘅時候都唔敢走埋去掂呢啲樽.而自從有咗小型「實驗室」之後,湯馬士·愛迪生就好少出去同啲朋友仔玩,但係一有機會佢就會出去整蠱佢啲朋友;佢嘅挑皮同埋愛玩嘢嘅性格,完全係受咗佢老豆嘅樂觀開朗所影響.
有一次,湯馬士·愛迪生做緊升氣球實驗嘅時候,佢見到嚟自荷蘭大佢一歲嘅朋友仔阿麥想捉雀仔捉唔到,於是拿拿林返去調製咗杯可以產生氣體嘅「氣化劑」畀阿麥飲,呢劑嘢係用炭酸鈉再混合幾種藥物而成,以為體內產生氣體就可以減輕重量,點知阿麥飛唔起之餘重勁肚痛,湯馬士·愛迪生終於第一次俾佢阿媽狠狠咁打咗一餐.
做蔬果生意改
湯馬士·愛迪生十一歲嘅時候,佢意識到做實驗要有一定嘅資金,於是搵埋阿麥一齊種菜出市集賣賺錢,啲人見到兩個賣菜小朋友好可愛,於是都樂於幫襯,令到生意出奇咁好;遇到有人想要一啲特別嘅蔬果而佢哋冇嘅時候,湯馬士·愛迪生重識得去搵低價嘅小販買入,再加返少少價嚟賣出,可以話細細個已經有商業嘅頭腦.不過後來因為放太多時間喺種菜同販賣上面,搞到冇乜時間去做實驗,於是佢唯有放棄種菜,返返去佢嘅實驗小天地.
賣報紙嘅日子改
喺1859年到1862年呢段其間,湯馬士·愛迪生喺連接侯倫港到底特律嘅火車上面賣報紙同埋小食雜貨,而當時嘅列車行駛時間係由朝頭早七點到朝早十點;因為湯馬士·愛迪生每次一到底特律就即刻會入去公共圖書館睇書,於是後來啲人傳聞話呢間公共圖書館裏面嘅書幾乎都俾湯馬士·愛迪生睇過晒.
喺湯馬士·愛迪生十三歲嗰年,佢獲批准喺火車嘅車廂裏面設置實驗室,於是佢可以一邊做實驗一邊賺錢,成為咗佢當時最夢寐以求嘅工作.之但係冇幾耐之後,有一日佢喺賣報紙嘅時候趕唔切上返火車,於是即刻搏命咁追,佢用一隻手攬住叠報紙,一隻手拉住車邊嘅欄杆企圖擒上返車,當時介紹佢做呢份工嘅車長喺火車上面見到佢咁危險,於是人急手快即刻用對手就揪住湯馬士·愛迪生對耳借力,終於救咗佢返上車;因為呢一下揪耳仔救命嘅行動,湯馬士·愛迪生嘅聽覺自此以後變得非常之差,正如佢嘅記述咁講:「對耳仔一拉起嗰時剩係聽到轟一聲,跟住聽乜都唔再清楚……」,「…十三歲之後都冇再聽過雀仔嘅叫聲…」.
1861年,美國因為解放奴隸問題而引發嘅南北戰爭爆發,湯馬士·愛迪生要咗比平時數量多幾倍嘅報紙上火車,重加價嚟賣,居然俾佢賺到一大筆錢;佢見辦報紙原來都幾好搵,於是決定用呢筆資金自己做編輯出報紙,命名為(新聞一週)(News Weekly),主要刊登一啲交通工具嘅價錢,火車嘅班次時間同埋失物待領……之類嘅消息,後來慢慢加入咗好多關於其他人嘅私隱同壞話,終於招嚟某啲人嘅不滿而搵佢麻煩,唯有打消做報業大王嘅念頭,重投實驗嘅懷抱.
不過有一次,湯馬士·愛迪生喺流動實驗室裏面用黃燐做實驗嗰陣,因為架列車搖得太犀利,樽易燃嘅黃燐一滑手就跌咗落地,重引發咗一場火災,呢一吓嚇親啲乘客之餘亦驚動到火車當局,於是落命令唔准佢再喺火車度做實驗,不過就照舊畀佢喺車度賣報紙.
青年時代改
後生電報員嘅誕生改
自從喺1838年電報機實用化之後,電報員成為咗好多年青人嘅夢想職業;湯馬士·愛迪生都唔例外,佢為咗想成為一個電報員,喺十一二歲嘅時候利用賣菜賺返嚟嘅錢買咗部標準嘅摩斯電報機,閒來就同阿麥一齊實習收發電報.雖然佢喺十三歲嗰年因為一次意外令到聽覺變壞,但好彩嘅係,電報嘅發報聲佢居然重可以聽得清清楚楚,於是佢重新燃起做電報員嘅鬥志.
喺1863年嘅夏天,十五歲嘅湯馬士·愛迪生喺密蘇里州一個火車站上面等火車埋站,忽然俾佢見到一個細路仔喺火車軌上面玩,重有架列車就快撞埋去,於是佢即刻奮不顧身咁衝出去救返個細路;原來呢個細路仔係曼特基利文斯車站(Station Mount Clemens)嘅站長麥肯治(J. U. Mackenzie)個三歲嘅仔占美·麥肯治(Jimmie Mackenzie),麥肯治極之感激,佢知道湯馬士·愛迪生想成為一個電報員,為咗報答佢對個仔嘅捨身相救,於是答應收佢做契仔教佢電信嘅各種技術;麥肯治站長邀請湯馬士·愛迪生返佢屋企住,期間剩係需要湯馬士·愛迪生畀伙食費,半年之後湯馬士·愛迪生已經達到電報二級技士嘅資格,而當時二級技士嘅要求係要喺一分鐘之內收發30至51個字母.
1864年,湯馬士·愛迪生正式受僱成為一個集團嘅電報技術員,得閒嘅時候就繼續睇關於科學嘅書同埋做實驗.有一次因為連接美國同加拿大嘅河底電纜斷咗,湯馬士·愛迪生靈機一觸用火車頭嘅汽笛發摩斯訊號畀河嘅加拿大對岸,而對面嘅發報員真係收到訊息,於是湯馬士·愛迪生一夜成名.
獨闖加拿大改
喺1864年五月,湯馬士·愛迪生隻身去到加拿大搵發展,佢喺加拿大安大略省(Ontario)嘅史德福特火車站(Station Stratford)搵到份夜間嘅電訊技士,工作時間係夜晚七點到第朝七點,但係佢日頭仍然爭取時間睇書同埋做實驗;火車當局為咗監察車站嘅職員有冇蛇王,就規定車站嘅電報員每晚九點之後要每個鐘發個電訊畀車務中心,但係湯馬士·愛迪生憑住佢嘅小聰明發明咗一部連住時鐘嘅定時發報機,自己就爭取時間瞓覺,所以中心方面一度認為佢係最勤力可靠嘅職員,不過因為有次車務中心嘅突擊檢查之中發現湯馬士·愛迪生冇回覆,於是總務由車務中心騎快馬去到史德福特車站,見到湯馬士·愛迪生居然喺度瞓覺,但個電報機就仍然嘟嘟響喺度發訊號,質問之下湯馬士·愛迪生唯有認錯,雖然總務好欣賞湯馬士·愛迪生嘅呢件小作品,但係車站始終係要一個職員而唔係機器,所以叫湯馬士·愛迪生即刻拆走部機,於是湯馬士·愛迪生嘅第一件發明品宣告玩完.五日之後,湯馬士·愛迪生收到電報話車站有列火車要入,通知喺嗰度嘅另外一段貨卡開走,點知湯馬士·愛迪生發訊號畀站頭時候冇回應,衝到去嘅時候兩架火車已經撞埋咗;呢次意外令到湯馬士·愛迪生被叫到多倫多總公司問話,因為佢有偷懶嘅前科,於是問責嘅矛頭就直指湯馬士·愛迪生,除咗即時炒佢魷魚之外,重考慮起訴佢失職,佢驚起坐監上嚟,當晚就即刻執嘢走佬返美國.
流離浪蕩嘅日子改
湯馬士·愛迪生出走加拿大返到美國之後嘅幾年,先後做過好多間電信公司,並且冇固定屋企,四處流離浪蕩.
喺呢段期間,佢識到人生裏面一個重要嘅朋友--米爾頓阿當;阿當係一間電信公司嘅發報員,1865年湯馬士·愛迪生去呢間公司申請電報員工作,就係由佢嚟做考核,之後就非常欣賞湯馬士·愛迪生,最後更成為咗好朋友.同年嘅4月14號,成功解放奴隸制度嘅美國總統林肯喺華盛頓福特劇院俾人暗殺,湯馬士·愛迪生因為遲咗收發呢單新聞嘅電報而俾人鬧到狗血淋頭,湯馬士·愛迪生引咎辭職,咁啱阿當亦都想另謀發展,於是同湯馬士·愛迪生一齊唔撈,暫時分開各自再去尋找新天地.
不斷嘅見工同辭職,加上做電報員剩係收收發發冇乜挑戰,於是湯馬士·愛迪生開始厭倦想搵另外一啲工作;1867年,佢諗住遠赴巴西去搵出路,但最後因為唔想離開太遠,於是中途返返轉頭.到到1868年,廿一歲嘅湯馬士·愛迪生喺波士頓一間圖書館睇書時撞返阿當,於是阿當邀請佢一齊住分擔宿舍費用;期間湯馬士·愛迪生日頭喺電信局做嘢,空閒或者夜晚時份就好似以前一樣用嚟做實驗,終於喺同年10月28號,佢得到發明品嘅第一件專利權-電氣投票紀錄機,不過因為一班議會議員覺得用機器點票始終太過兒戲,會忽略少數人嘅意見,所以最終冇俾議會採用,成為咗湯馬士·愛迪生第一件,但係唔實用嘅專利發明.不過湯馬士·愛迪生冇放棄繼續研究,只係認為既然要發展就要去大城市,可惜資金唔夠,於是阿當自願傾盡身家畀湯馬士·愛迪生做水腳去紐約發展.
發明家嘅誕生改
踏上發明之路改
湯馬士·愛迪生嘅第一件專利產品雖然唔實用,但係喺1869年嘅一月,電信新聞就刊登咗「湯馬士·愛迪生成為發明家」嘅消息.
湯馬士·愛迪生離開咗波士頓去咗紐約,不過初初去到搵唔到佢嘅朋友,於是喺街度流浪咗幾日,最後俾佢搵到一個電氣廠嘅地下室做暫時棲身嘅地方.三日之後嘅一晚,湯馬士·愛迪生瞓瞓吓聽到上面工廠突然發出好大聲,於是八卦上去睇吓,原來係有部大型機器壞咗,佢見到成班人流晒汗咁喺度整緊就自動請纓幫手,憑住佢對機器嘅知識,佢好快就發現原來有一條彈弓跌咗落堆齒輪中間卡住;廠長同意湯馬士·愛迪生係有啲料子,於是提出畀月薪300元美金請佢做技師,佢嘅生活得到改善之餘,重認識咗同樣係技師嘅另一個重要朋友--富蘭克林 利安納特 波布(Franklin Leonard Pope),而據聞呢份工都係由波布大力推舉先成事.冇幾耐之後,喺1869年9月24號紐約嘅金價大暴漲,佢哋做嘅呢間公司因為支持唔住而俾財團收購,於是兩個人決定自己創業.
開合資公司同埋工廠改
湯馬士·愛迪生同波布搵多個合伙人一齊開咗間電器公司,專門處理關於電器嘅問題,而且生意唔錯,一路都有好多人嚟搵佢哋做顧問,而湯馬士·愛迪生一邊照顧客戶自己亦一邊進行研究,繼續為佢嘅發明申請專利,而佢喺呢段時期嘅發明多數係用喺商業之上,例如黃金報價機,股市行情機等.
有一次,湯馬士·愛迪生幫一間工廠修理一部大型機器,點知佢拆晒成部機再重新安裝之後,竟然令到生產率提高三倍以上,個工廠嘅老細喜出望外,於是要求湯馬士·愛迪生將呢部機嘅修理同埋構造專利賣畀佢,湯馬士·愛迪生諗住開價三千美金,點知個老細一口價就話畀四萬美金,湯馬士·愛迪生諗都冇諗過收咁多錢,搞到去銀行兌支票攞現金嘅時候,將啲十蚊廿蚊嘅美金紙塞到成個人爆晒.因為呢一大筆資金,喺1871年湯馬士·愛迪生廿三歲嘅時候,佢再融資入去間合資公司,開設咗第一間最初只係請咗18個員工嘅工廠,而喺同年,工廠嘅第一件製成品「電報印刷機」正式面世,呢部係可以將電報打印成文字嘅機器.憑住湯馬士·愛迪生不斷推出發明品,令到工廠越嚟越強大.而佢不斷發明同研究,淨係喺1872年就已經得到37件嘅專利,到咗1873年再加多35件,令到當時佢手上嘅專利權已經有成一百二十幾個.
阿媽嘅死改
喺湯馬士·愛迪生同人合資開工廠嘅期間(1871年嘅某一日),佢老豆傳嚟電報話佢阿媽--蘭茜因為急病唔掂,點知趕到返去密茲根嘅時候,佢阿媽已經等唔到見佢個仔最後一眼就死咗;佢好傷心.據聞話,湯馬士·愛迪生一見到已經唔再郁唔再同佢講嘢嘅阿媽嘅時候,伏咗喺阿媽屍體嘅床邊喊咗足足一晚都無停.
後來佢回憶話:「如果當初冇媽媽一路悉心嘅教導,就唔會有今日嘅湯馬士·愛迪生;每當我諗起呢一點,我就盡辦法唔好令佢失望.」
第一任老婆改
1871年冬天嘅某一日,有人向湯馬士·愛迪生提親,於是湯馬士·愛迪生去到瑪莉.史特威爾(Mary Stilwell)嘅屋企作第一次見面(相親),兩個人一直唔出聲,瑪莉嘅屋企人就好擔心,忽然湯馬士·愛迪生話大家都冇問題,可以即刻結婚,原來佢哋一直用湯馬士密碼溝通;終於喺同年嘅聖誕節當日(1871年12月25號),湯馬士·愛迪生同當時只有十六歲嘅瑪莉成為咗夫婦,後來生咗三個仔女,其中兩個嘅名重加入咗密碼用嘅「點」同「橫」;佢哋分別係:
- 瑪莉安.托特(點).艾斯泰莉.愛迪生(Marion Dot Estelle Edison,1873–1965)
- 湯馬士.戴殊(橫).艾爾巴.小愛迪生(Thomas Dash Alva Edison, Jr,1876–1935)
- 威廉.賴斯利.愛迪生(William Leslie Edison,1878–1937)
不過湯馬士·愛迪生因為十分投入發明同埋研究,所以好多時都唔可以陪伴啲屋企人,令到瑪莉經常抑鬱.瑪莉.湯馬士·愛迪生夫人喺1884年8月9號與世長辭,當時湯馬士·愛迪生三十七歲.
發明嘅路改
第一間研究所改
1876年,湯馬士·愛迪生喺新澤西州(New Jersey)嘅文盧柏加(Menlo Park)開設文盧柏加研究所(Menlo Park Laboratory);佢當呢度係佢屋企一樣,經常埋頭喺研究所做實驗搞發明,亦都因為咁,當時好多嘅發明品或者改良品都係喺呢度出品.
電話發明爭奪戰改
研究所開始冇幾耐之後,有人發表「識講嘢嘅電報機」,即係電話嘅雛型;有一間電信公司邀請湯馬士·愛迪生加入電話發明嘅行列,後來佢同另一個電氣發明家貝爾(Alexander Graham Bell)差唔多同一時間發表用電磁振動原理嘅電話,不過喺競爭之下,最後俾貝爾攞咗電話嘅發明權.
留聲機改
湯馬士·愛迪生唔介意失去咗電話嘅發明專利權,佢即刻着手搞下一個項目:「可以紀錄電話聲音喺紙帶上面嘅機器」.因為佢自己嘅耳仔有嚴重嘅聽覺問題,佢知道點樣可以令到細微嘅聲音得到最大嘅傳播,於是佢嘗試將好細小嘅針加入電話入面嘅振動板,希望將好細嘅聲音都紀錄得到,點知靈機一觸,俾佢諗到另一個設計.
同
1877年八月嘅某一日,佢將一幅草圖交畀助手去進行初模生產,而係1877年12月6號,湯馬士·愛迪生喺報紙上發表留聲唱機嘅誕生.佢嘅原理主要喺紀錄嘅唱片部份,用法係一邊搞動搖杆,一邊向住收音口發聲,等振動板振動支針喺錫,鉑等嘅物料上面刻上聲音,然後再轉動支針去讀返啲刻紋,就可以聽返先前錄低嘅嘢,而第一隻俾留聲機錄低嘅就係耳熟能詳嘅經典兒歌:《瑪莉有隻小綿羊》(Mary had a little lamb).當呢一個發明誕生之後,湯馬士·愛迪生就被譽為係「文盧柏加嘅魔術師」;當時湯馬士·愛迪生廿九歲.
電燈改
自從1801年,一個叫大衛嘅英國科學家發現用電流通過白金發光嘅現象之後,於是就有好多人開始研究電燈,但一直成效唔大.
1879年,湯馬士·愛迪生亦都着手參與電燈嘅發明,重承諾用六個禮拜時間去完成呢個「黑暗中嘅太陽」;當時普遍嘅人都只係用煤氣燈,手提油燈或者孤光燈嚟照明.
湯馬士·愛迪生將處理過嘅細絲連喺玻璃球入面嘅兩極線之上,再進行抽真空,但係通電之後所發光嘅效果維持唔到好耐,條細絲會因為加電壓或者抵受唔住高溫而燒斷;之後佢用咗過千種嘅材料加工嚟做燈膽入面燃燒嘅細絲,就連頭髮鬍鬚都用過,期間都諗過用白金嚟做材料,但因為考慮到成本問題,佢明白如果太貴嘅話根本唔會普及,只會淪為實驗嘅玩具,於是實驗一路都冇乜進展,瀕臨放棄邊緣…….喺佢對外公佈限期前嘅冇幾耐,湯馬士·愛迪生喺沉思之中忽然俾佢見到之前用剩嘅綿線材料,於是靈機一觸,將炭混入去綿線度,再經焗處理做成炭絲,作為發熱發光嘅燈絲.
1879年10月21號,當期時已經有新聞記者喺研究所門外守住等消息,而湯馬士·愛迪生亦信心十足咁招開咗即時嘅小型記者招待會.一大班人圍喺實驗室入面議論紛紛,湯馬士·愛迪生叫咗一聲通電之後,用加工綿線做炭絲嘅電燈膽足足長照咗四十個鐘頭,燈光重比起一貫用開嘅所有照明工具光好多倍;呢個時候開始,電燈就正式取代咗孤光燈,成為日常嘅照明工具.
不過湯馬士·愛迪生仍然唔滿足,於是繼續搵材料嚟研究點樣改善延長燈絲嘅燃燒時間,最後俾佢發現,用竹片混合煤炭粒同瀝青加工嚟做燈絲;1880年,湯馬士·愛迪生終於發表可以維持一千兩百幾個鐘頭嘅電燈膽,比起用綿線加工嘅燈膽價錢更平,而且更耐用.佢為咗可以同時間可以用上好多好多個燈膽,湯馬士·愛迪生重着手研究發電機,插頭,開關系統同埋灰士(保險絲)嘅發明.1881年,湯馬士·愛迪生舉行亮燈大會,將好多組嘅燈膽一齊開着,呢單新聞即時轟動全世界,同年重喺巴黎博覽會上面得到第一個國際獎項.當時湯馬士·愛迪生三十四歲.
第二任老婆改
喺第一任老婆瑪莉死後兩年,即係1886年嘅2月24號,三十九歲嘅湯馬士·愛迪生再同另一個當年得十九歲嘅女仔緬娜 米勒(Mina Miller)結婚,同樣地亦都生咗三個仔女,分別係:
緬娜湯馬士·愛迪生夫人喺1947年8月24號離世.第二仔查理斯喺湯馬士·愛迪生死後承繼咗湯馬士·愛迪生嘅公司,亦曾經成為新澤西州嘅參議員.
更多嘅發明同研究改
1880年,湯馬士·愛迪生首次喺美國製造電氣火車頭.1881年,湯馬士·愛迪生搬到去紐約繼續研究,重喺屋企嘅樓上開設學校嚟教電氣技術.而喺1882年,湯馬士·愛迪生喺紐約開設咗第一個發電站.重有新嘅無線電機,研究改良相片嘅技術……等等.
喺1883年,佢喺西奧連治(West Orange)開設臨時研究所,到咗1884年就將文盧柏加研究所關閉,一直到1887年將西奧連治研究所大肆擴建,呢個時候先算係正式成立,並保留到而家.
1889年,四十二歲嘅湯馬士·愛迪生發明咗「會郁嘅相片」--冇聲嘅放映機.1891年發明「湯馬士·愛迪生選礦法」,着手經營鐵礦,但係做咗八年終於失敗.跟住又着手搞水泥工業.1909年發明咗第一嚿鹼性電池,而據聞呢個項目嘅實驗足足做咗五萬次以上.到到1910年就發明咗圓盤唱片,跟住喺1912年,佢將唱機同冇聲影畫結合,變成有聲有畫嘅有聲放映機(即係今日嘅電影),再次震動全世界.
晚年改
跟住嘅湯馬士·愛迪生仍然繼續研究同發明,包括喺雜草裏面提煉橡膠嘅技術……等.
1929年,全世界為燈膽發明舉行盛大嘅白光燈膽發明五十週年紀念大會;而喺美國,除咗當時嘅總統胡佛(Herbert Hoover)出席咗呢個超過五百人嘅盛典之外,就連首位獲得諾貝爾獎嘅女性得主居禮夫人(Maria Skłodowska-Curie)都有嚟道賀燈膽嘅發明家湯馬士·愛迪生.呢個盛會入面,湯馬士·愛迪生喺致辭嘅時候因為有少少唔舒服,忽然頂唔順半跌半坐咁坐返落張櫈度.
兩年之後,即係1931年10月18號,湯馬士·愛迪生喺美國新澤西州西奧連治嘅屋企安祥咁與世長辭,享年八十四歲.當晚,全美國嘅家家戶戶都熄晒啲唔需要用嘅燈嚟悼念呢個偉大嘅發明家,而自由神像嘅火炬亦都喺呢一晚暫時熄滅.
計返湯馬士·愛迪生一生裏面所發明同埋經佢改良嘅物品總數加埋多達二千幾件,公認為一代嘅「發明之王」,而佢留低嘅成功秘訣就係:「百份之一嘅靈感,百份之九十九嘅努力!」.
生平小插曲改
湯馬士·愛迪生被世人譽為偉大嘅「發明之王」,佢嘅一生對人類貢獻良多,但係佢為人風趣幽默,所以喺其中嘅過程入面都發生唔少得意嘅小事同埋精警嘅語錄,喺呢度就分享幾則佢嘅人生小插曲.
「舊大褸」改
湯馬士·愛迪生由加拿大走佬返咗美國嘅頭嗰段時間,喺紐約做緊散工電報員同埋散工電氣技師;有一次佢喺街度撞見個朋友,朋友見佢件大褸舊舊地,就話佢:「你件褸咁寒酸好心就買過件新啲啦!」,湯馬士·愛迪生就答:「有乜所謂?呢度都冇人識我.」
到咗佢成為發明家之後,有一日又遇見呢個朋友,朋友重見佢着緊當日件舊大褸,就問佢:「你而家都出咗名啦,重着住呢件咁舊嘅大褸?」,湯馬士·愛迪生又答:「有乜所謂?呢度人人都識我.」
「可以閂制嘅機」改
發明咗留聲機冇幾耐,有一次喺一個場合度,一個高調嘅女人走埋嚟想擦湯馬士·愛迪生鞋,就問湯馬士·愛迪生:「我親愛嘅湯馬士·愛迪生先生,乜你真係第一個發明識講嘢機器嘅人咩?」
湯馬士·愛迪生笑笑口望望週圍等緊佢答嘅人,就話:「第一件會講嘢嘅器材,係上帝喺伊甸園用阿當嘅肋骨整成嘅(即夏娃),但係我所發明嘅就可以令佢閂制.」
「冇嘢撈」改
自從投入實驗以嚟,湯馬士·愛迪生基本上每日只係瞓得四個零鐘,而做嘢嘅時間就差唔多佔佢十八個鐘頭,不過佢樂在其中,所以成日同人講自己冇嘢撈,佢話:「我咁大個仔都未撈過世界,成日暱喺實驗室度玩,都唔知幾咁過癮!」
「唔聽好過」改
湯馬士·愛迪生因為細個嘅意外令到佢聽覺有嚴重問題;有次佢喺一次晚宴入面見到又聾又盲嘅海倫.凱勒(Helen Adams Keller),就同佢表示:「聽唔到嘢都好嘅,起碼唔會有咁多噪音,諗嘢都清晰啲集中啲.」
海倫.凱勒就回應:「如果我好似你咁係一個咁叻嘅發明家,我就會發明幫聾人聽到嘢嘅儀器.」
湯馬士·愛迪生:「乜你咁認為咩?我就唔會搞呢啲咁無聊嘅發明,因為人類講嘅嘢好多都無無謂謂,聽又得,不過唔聽好過.」
「上帝也分神」改
費城起咗一坐新教堂,成班牧師就為咗使唔使加支避雷針喺度開會爭論,因為有啲認為上帝係會眷顧呢間教堂唔會俾雷劈,最後佢哋就派咗個代表去請教湯馬士·愛迪生,問吓個可行性.
湯馬士·愛迪生聽到之後就微笑咁話:「梗係要裝,上帝都會有神不守舍嘅時候嘅.」
「時間,時間」改
話說當湯馬士·愛迪生做緊電燈膽實驗嘅時候,佢將一個未上電線底座同燈絲嘅空心玻璃罩交畀佢助手,叫佢量吓呢個玻璃罩嘅容量,跟住又繼續整自己嘢;
過咗一段時間,湯馬士·愛迪生擰轉頭重見佢助手用軟尺量緊個罩嘅周長,直徑嘅嘢,係咁喺張檯度計算式,於是慨嘆咁話:「時間,時間,點解咁簡單嘅嘢要搞咁耐?」,跟住走埋去將個空心玻璃罩嘅開口放喺水喉下面灌水,滿咗水就同個助手講:「將呢啲水倒入個量杯度然後講個容量畀我知!」,話咁快轉個頭,助手即刻就畀咗個容量數字佢.
佢一邊繼續實驗,一邊同個助手講:「你睇!咁簡單,最少嘅時間就搵到最準確嘅答案,點解你諗唔到呢?」,個助手即刻面都紅晒.
跟住佢就自言自語咁話:「人生實在太短暫,太短暫啦!但係要做嘅嘢就實在太多,唔識得慳時間點做得晒…」
資料來源改
- 內文嘅絕大部份資料來源同埋部份插圖係參考自台灣發行嘅書刊:(世界歷史偉人叢書系列 - 偉大發明家:湯馬士·愛迪生),喺民國六十九年(1980年)經過台灣國立編譯館審批,由林白出版社出版.
- 再加上眾多零碎嘅資料互相印証,補充及整合,當中包括英語維基下嘅相關條目.
- 少量補充自科學名人堂 - 湯馬士·愛迪生


text:
小弟今年考完DSE,考得真係普通,最後我阿媽個老細介紹之下入左HKUE讀書,因為佢個女都係度讀,仲話讀得唔錯咁話,所以放左榜之後就上左去報名,同了解下間學校,報完返到屋企google下,真係嚇到鼻個都無左舊肉,D post又話佢係黑店,又話伏… 你都咪話唔驚, 咁就立刻同阿媽講,第二日就再同佢一齊上去諗住做埋個退學咁啦,不過我好好彩,有個學校既員工同我再講返清楚曬D Post同埋比多好多學校資料我同阿媽睇,我地先放心少少.
宜家都讀左3個月,老實講,我真係完全無後恢過我當日做既決定, 呢幾個月,先令我知道咩係讀書, 學校遵從澳洲教育模式, 功課present真係唔少架, 不過我真係讀得好開心囉, 諗返之前google個D post,先發覺大部份寫post個D人都係跟風吹水, 自己無讀過,又或者自己9懶hea讀,然後改姓賴. 寫呢個post主要係想嚟緊D師弟師妹, 用下自己的理智分析一下流言, 咪鬼人云亦云, 如果DSE考得唔好, HKUE真係好可能幫到你.
鐘意SeeWide的分享,給我們一個Like吧!
-
-
-
- 攻略日期:N/A
- 攻略地點:N/A
-
- 攻略時間:N/A
- 是次消費:N/A
-


text:
全球建築規模最大天文館上海亮相
以往阿史都同史友們介紹唔少我國有特色嘅博物館,而近日內地又有一間相當有規模,有睇頭嘅展館開幕,就係號稱係全球建築規模最大嘅天文館,上海天文館喇! 上海天文館足足係經歷咗1700幾日嘅建設先至向公眾開放,呢...
史檔 1年前
鄧小平睇好廣東亦睇好呢個地方
廣東係改革開放初期重要嘅經濟引擎,起到全國風向標作用.可能好多人都覺得鄧小平好關心廣東嘅發展,其實唔止廣東,鄧小平對內地另一個地方一直都好關注. 乜嘢地方受到鄧公關注呢?就係上海喇!原來响改革開放開始...
史檔 1年前
羅宋湯係點樣傳嚟香港?
阿史平時入到茶記Lunch,無論食乜餐都好,都會揀碗羅宋湯嚟飲下.之但係,原來羅宋湯由俄羅斯傳到嚟香港嘅過程都真係幾轉輾下,今次阿史就同大家介紹下啦! 先講下羅宋湯嘅原身先,呢款湯其實係發源先烏克蘭嘅濃菜,...
史檔 2年前
20世紀上半葉最具規模唱片公司—百代唱片
尋日就同史友們介紹到義勇軍進行曲嘅原型係來自一套1935年電影嘅主題曲《風雲兒女》,而出版呢首歌曲嘅唱片公司講起就真係有段故喇! 呢間公司就係喺1909年成立嘅上海百代唱片,佢嘅前身係由法國人E.Labansat 創立嘅...
史檔 2年前
上海粗炒又同香港有關?
尋日介紹咗北京水餃(其實係介紹餃子),今日阿史就想講一款阿史好鍾意食嘅外江菜,就係上海粗炒喇!記得細個個陣樓下有間上海菜食肆,上海粗炒基本上係經常會點.不過有一次阿史去上海個陣,就搵唔到呢味餸,點解會...
史檔 2年前
內地改革開放之初 女士電髮是這樣的
前兩日同大家講到中國內地由1978年開始走上改革開放嘅道路.隨住國門逐漸打開,大量時尚文化,新鮮潮流湧入,大眾嘅生活追求亦都開始發生改變,女士髮型髮飾就係其中之一.阿史今日搵到嘅呢張圖,就可以睇返女士們當...
區區有故講 2年前


text:
文/鄧蔚藍
馬家輝書寫專欄,文化評論等文章多年,但就喺2016年交出咗第一部長篇小說《龍頭鳳尾》,小說後被翻譯做韓文同法文版.香港三部曲之二嘅《鴛鴦六七四》亦喺舊年出版,而馬家輝喺接受作家李桐豪嘅訪問嘅時候指,下一本將命名為《雙天至尊》.龍頭鳳尾一詞,係牌九中開局時派牌嘅術語,將牌分為六棟,頭兩棟疊起,此為「龍頭」;剩低較矮嘅四棟則係低垂嘅「鳳尾」.《龍頭鳳尾》嘅書名係派牌方法,象徵住一場浩蕩嘅賭局於書中沸沸揚揚延伸,以堂口大佬陸北才(後改名為陸南才)為敘述者嘅香港故事正式展開.而第二部嘅《鴛鴦六七四》則係指鴛鴦六,七,四三隻牌所組成嘅最爛嘅牌九牌,小說講述陸北才嘅手下哨牙炳點將爛牌打成好牌.兩本嘅書名都反映緊「命運」點樣主宰書中人物角色嘅能動性,「身不由己」嘅特色貫穿兩部.
| 香港失序
以虛構小說講三,四十年代香港故事並唔罕見,但如王德威所言,以黑社會大佬嘅角度寫,甚至係以一個同性戀嘅黑社會大佬嘅角度,就非常罕見.《龍頭鳳尾》開始嘅時間點同施叔青嘅《香港三部曲》類似,陸北才同黃得雲一樣喺三十年代喺中國落嚟香港,不過一個係逃難,一個係被拐.小說頭兩個部份《龍》,《頭》講嘅就係陸北才喺香港遇上英國外交官張迪臣,並開展禁忌關係,再誤打誤撞由一個車夫成為孫興社堂主.而入到《鳳》,《尾》嘅部份,英,日喺香港地嘅暗湧開始浮上檯面,日佔前夕嘅戰爭氣氛開始濃厚,而張迪臣同陸北才都開始互相背叛.
小說全文都圍繞住灣仔,涉及「香港想像」嘅人物,場景,物件,時空構成全書.陸北才最開頭同八,九個男人住喺謝斐道嘅唐樓,小說描寫咗草根嘅生活模式,紮實嘅香港味撲鼻而來.佢哋「白天分頭出外打工,或拉黃包車,或搬米搬火水搬煤炭,也有在茶樓洗碗或做侍仔,傍晚以後陸續回來,飲酒圍賭」;酒吧嘅姐妹生日同過節嘅時候,「會蒸魚,煲湯,也到燒臘店斬叉燒加料,有額外的溫暖.世不亂要吃,世亂更要吃」.作者亦將人物嘅生活寫實呈現:三個男人會一齊「打飛機(自慰)」,「叫雞(嫖妓)」;見到陸北才練棍,室友意有所指地話佢另一枝棍收埋唔用;蕭家俊講笑噉話「小心他們(警署嘅外國人)食完雲吞麵,順便食埋你!」由此可見小說入面嘅本土元素,甚至見到香港語言最靈活,趣緻嘅一面.同時作者亦展示出一種專屬三十年代香港嘅市井味,就正如陸所講,一種舒坦嘅臭味.
1936至1943年嘅香港係一個政治角力嘅擂台,既俾英,日兩國拉扯,同時又有國民黨,共產黨嘅鬥爭,喺1941年更加淪陷為日本佔領區.香港嘅前程就好似一個濃妝豔抹嘅妓女,隨時又要搵另一個客維生.依種大時代嘅「迷惘」同「身不由己」呈現於陸北才嘅心境之中.小說入面,〈客途秋恨〉 都未播完,就有人帶住日軍打到嚟嘅消息破門而入.所以《龍頭鳳尾》就講出咗煙圈間嘅唏噓,一種就住混沌時代,苦澀於舌尖,欲說又休嘅空洞,就好似港產片入面嘅一枝煙.例如,喺第十九章,「陸南才忽然覺得心裏非常空洞,彷彿在等待些甚麼,不知道是等人抑或事情,總之是空空浮浮,讓他記起曾經搭乘纜車從中環往山頂,半途上,纜車突然停頓,不上不下地卡在鐵軌中間,窗外只有風聲鳥聲,車廂裏的乘客沉默無語,似都明白甚麼都做不了,唯有靜靜等待,他抬頭望向窗外,是個晴朗的好天氣,白雲藍天像混沌初開已經在此,他從原始的混沌等到眼前的混沌,混沌之後仍是混沌,以為能有改變,其實一直相同,所有期盼皆徒勞,唯一存在的是右臂上紋的那行字,舉頭三尺有神明.」依句寫出咗好似張愛玲《封鎖》中「叮玲玲玲玲玲」所製造嘅虛線空間,去到某個路口,人好似抽離於世界,但又好似身處其中.纜車停頓,電車停,就好似入到一間靜到耳鳴嘅房.明明好安靜,但就唔知煩人嘅嗡嗡聲到底從何以來,唔知自己該往何處.後來會發現,呢啲痛苦嘅嗡嗡聲,一粒一粒組成咗所謂嘅安靜空間——痛苦就係安靜嘅本質.而喺第十三章,張迪臣帶陸北才去義莊睇熄燈.燈火管制下,宵禁時間一到,家家戶戶都需熄燈.「屋裏的燈,船上的燈,一盞盞地熄滅……終而歸於漆黑,整個香港瞬間死掉.」依句同樣係寫寂寥,但就抒發緊人物龐大嘅疲憊,喃喃道出無燈無火嘅黑暗,又好似張迪臣闖入陸北才屋企嘅時候,首 〈客途秋恨〉 就好突兀地斷咗喺「涼風有信,秋月無邊」依句,停喺一種惶惑到.人物嘅心境同時象徵緊香港從一個宗主國移到另一個宗主國,喺歷史中漂浮嘅迷失,對前程嘅迷惘.而弩張劍拔,如刀嘅時局都對比緊前文所提嘅紮實生活,帶出狹縫中生長嘅醉意.酒與賭博,為嘅都係做人唔好太清醒.
|人性本我嘅暴烈
小說的粗暴透過強姦同暴力嘅情節展示.第一章入面講述陸北才老婆阿娟曾經俾父親強姦,而陸北才十三歲嗰年都俾七叔強姦,當下痛苦到支離破碎.「陸北才痛得張口咬著眼前雜草.」「他流淚,模糊地遠遠望見鎮口豎立的關公像,關公亦在怒目看他.」詭異嘅係,下一句「他有一種破碎之後的輕盈,無重量,無負擔,一種他從沒有感受過的快樂.」病態,就彷如黃碧雲《七姊妹》中,跳舞女子細個俾母親毒打,就會失神大笑.陸北才後來因為喺香港打傷一個英國人,逃去鄉下,誤打誤撞去咗廣州做花艇看管,迫姑娘賣淫.如果姑娘唔聽話,佢就用鞭抽打.第九章中,佢一路抽打幼女,個幼女嚎哭慘烈,然後所有姑娘圍埋一齊喊.書中「嚎哭」,「慘烈」等詞其實用得好準確,就係撕心裂肺嘅痛苦同慘烈.喺花艇,第一次梳攏破身嘅女仔喺床上會厲聲尖叫,出面聽佢叫嘅客人會好仆街地舉杯慶祝一個女人嘅誕生.陸北才憐憫個姑娘,覺得個姑娘就好似自己,喺強迫下舉步維艱,正面硬食命運.
「也許終究是女人,明白對抗命運的唯一方法就是認命,一旦認了,死路變生路,可以在所有的折磨裏找到出口.」喺夾縫中,陸北才咬牙切齒,兇猛茂盛地生長,展示緊一種大汗淋漓嘅美感.第八章中,面對阿娟同自己細佬發生性關係,仲要「搞埋佢老竇」,陸北才只係苦笑,用「是鳩但啦!」一句帶過.事實上,雖然陸北才每次都話「是鳩但」,但其實佢都冇得揀,都唔由得佢是唔是但.
哨牙炳熱愛嫖妓,陸北才同多個女性同床發生性關係——等等嘅價值觀都打破所謂嘅「道德」,敘述緊跟隨本性「賓周周圍飛」嘅大時代.但暴烈之餘,小說人物並非毫無忌諱,坦蕩地放肆.反之,小說人物嘅關係均以「秘密」嚟連繫:陸與張嘅關係係秘密,仙蒂同佩姬女同性戀伴侶嘅關係都係秘密,仙蒂都緊守關於陸同張嘅關係嘅秘密.陸北才形容守住僅有你我知曉嘅秘密係一種快樂嘅黑暗,有詭異嘅親切感之餘,也有一絲天國嘅快感.仙蒂故弄玄虛,半掩住嘴笑噉話「只要不讓人知道就可以了」,守秘密都係一種扭曲快樂.而呼應返小說背景,堂口形勢錯綜複雜,現實中眾人掙扎喺忠義同搵食之間,亂世之間,只能夠摸黑見步行步,故暴烈反映出嘅都係一個壓抑至變態嘅歲月.
|情慾交纏 龍頭鳳尾
陸張二人每次見面都係為性愛.初時,陸北才只係一個人力車車伕.後來,陸北才既係堂口嘅龍頭,同時喺床上係張迪臣嘅身下人,如第七章中,喺二人嘅性愛過程入面,張「一手把他(陸北才)的臉緊緊壓在枕頭上,另一隻手猛力打他(陸北才)的屁股」,權力之分佈清晰可見.故書中形容陸既有雄性特質,即「龍頭」;但又有陰柔嘅面向,所以係「鳳尾」.陸南才視張迪臣為信仰,甘願俯首.於第十六章,陸南才建議兩人一齊紋身,並決定兩人同樣紋個「神」字.「神」字既通張迪臣嘅「臣」,又指陸係張迪臣嘅「臣」,而張迪臣就係佢嘅「神」.而張迪臣同意,因為佢覺得如果陸南才冇佢喺背後,就咩都唔係,所以認為摧毀佢就係摧毀自己.
而兩人感情上嘅背叛更加係非常混亂:張迪臣既有妻兒,但又搭上陸北才,同時身邊仲有不同嘅男伴圍繞;而陸北才即使心中已有張迪臣,但喺水鬼潭一章入面,依然同大量女性發生性關係,來者不拒,朦朧中又會諗起張迪臣深藍嘅眼眸.日佔前夕,張一次次背叛陸,置佢於險境,更與另一個男伴「走佬」.故事結尾,陸北才同樣背叛咗張迪臣,將佢潛逃嘅消息話俾日軍知,張迪臣經唔起折磨死去.而陸北才陰柔嘅特性亦隨住日佔嘅逼近,慢慢變質.喺日佔前夕,張迪臣請求陸北才幫佢保管贓款,並飲泣.此刻,陸北才意識到自己比張迪臣更有力量,因為佢有選擇嘅餘地.而喺第十七章入面,張迪臣先係送鈔票畀陸北才以謝佢幫手保管,後強調自己對陸北才有恩,威脅陸要幫佢保管.陸北才對張迪臣作為神嘅想像因此破裂,意識到人同神只係燈油錢嘅關係.「相處三年多,陸南才終於能用強者的眼光望張迪臣,並突然發現,張迪臣的個子好像變得很小.」而陸北才揮棍,拒絕同張迪臣發生性行為等嘅行為都象徵住佢哋嘅權力正式調轉,而陸北才之後同四個女人同時發生性關係等舉都呈現出「鳳尾」嘅消退.
張迪臣,陸北才二人嘅關係實際上建基於利益,情慾,而依點就係呼應返喺亂世下嘅自我保存之計.同時,佢哋雄性間嘅性愛,肉體嘅碰撞產生出另一種暴烈嘅美.破壞同放縱,就好似三島由己夫所寫嘅《假面的告白》中,男性被虐待嘅軀體會激發故事主人翁嘅性慾,而書中提及嘅聖賽巴斯蒂安(St. Sebastian)殉教圖正正呈現緊依種雄性軀體嘅美態.
|文學與粗口
粗口固然都係本書嘅一大特色.粗口嘅特色就係表達精準.如書入面,入屋聽到雜聲,陸北才喝問「邊撚個」.如果用「邊個」,又點突顯到佢係喝問?又例如,刺殺失敗後,「陸南才暗叫『今次仆街啦!』,連忙爬過去撿回手槍」.唔用「仆街」,又有咩更加傳神嘅字?再例如陸北才同朋友吹水嘅時候會笑住講句「無撚聊 」等等.其實用粗口,唔單只可以欣賞佢背後嘅歷史價值等,甚至可以係純粹因為詞義準確,例如仆街一字突顯到出其不意嘅驚嚇,再加啲「大鑊」嘅意味.況且,小說就係講緊草根人物嘅遣詞用字,追求嘅係寫實,符合返語境.如果陸北才講嘢文縐縐都非常唔自然,所以文學入面有粗口再普通不過.而依種香港味,就好似著住白色背心嘅麻甩佬,大排檔,啤酒等等嘅符號,有佢嘅藝術性所在.雄性嘅氣味,講句「屌那星,頂硬上」嘅瀟灑,似乎都係香港文化嘅象徵其一.
|結語
文學向來畀人嘅感覺就係門檻好高,又或者係「文青」嘅專利.而《龍頭鳳尾》正正同所謂嘅「文青」標籤劃唔上等號,佢講嘅係一種粗糙,但偏偏因為語言嘅純粹而帶有美感.小說中形容陸北才「木訥,話少」,角色冇辦法捉住最準確嘅形容詞,所以書中出現許多形狀模糊嘅唏噓感,就如陸北才初到香港,企喺尖沙咀,望住海面上破碎嘅燈光,發現自己睇唔明對岸招牌上嘅英文字.其實淺白嘅語言就已經足以帶出人物嘅真實.而《龍頭鳳尾》就係講緊一個粗獷,疼痛,但引人共鳴嘅香港故事.


text:
醫纖美 Lux針清王我就聽過,但從來都唔知原來醫纖美Lux都有做豐胸!Lux 其實名正言順係小店(係唔係良心我就唔知啦),我朋友上去個度做開Facial,偶爾有優惠就做埋Body啦!佢個日知道我一直心思思想豐胸之後,就叫我去佢個間試下!咁我諗其實做Body,Facial同醫美呢啲野,有熟人介紹就梗係安心好多,唔洗好似無尾飛砣咁樣上網亂睇亂查……咁樣就會好易「奶野」!哈哈哈哈——
熟人介紹 我用體驗價五舊幾去試左療程
因為有熟人介紹,而且我上網睇佢地fb又見到好多野做,因為佢地個胸部療程好似成日改名,所以我都唔係太清楚叫咩而家,我地直接就叫佢醫纖美Lux豐胸療程啦下!至於個豐胸療程包啲咩咁巴閉,睇埋落去就知!
間店比我想像中大,而且因為係熟人介紹所以感覺都好安心,因為店唔大所以都唔洗等好耐,Booking都會好準時,我去到櫃檯check in 話預約做Lux豐胸療程之後好快就有人帶我入房,循例都會問下基本問題例如點解想豐胸,覺得自己胸型有咩問題,最想改善咩問題之類……因為房間隱私度都好夠,所以都安心去傾呢啲問題同埋除衫度一度胸上下圍個啲.
Lux豐胸療程顧問就話我有啲太瘦,對胸有啲唔太夠脂肪,有啲皮包肉fu,仲有八字胸,佢話要打通血氣令對胸有返養分先,但同時都要調整胸型,令個胸挺返,同埋將副乳同其他「吱」出去既肉都推返入個胸度,咁樣Lux豐胸療程就可以升返Cup!
Lux豐胸療程講就好勁揪,好正咁,但係無論如何都試左先啦!
跟住治療師就帶我入房,好快就剝左上身衫瞓上床,其實一開始都覺得有啲老尷,不過諗諗下其實治療師育定都經驗豐富,每日都會見唔少胸啦,邊差我呢對?咁樣諗完之後就放鬆曬.
治療師有講,Lux豐胸療程第一樣要做既野就係紅光乳腺檢測,好得意,好似可以睇乳房血管分佈同埋淋巴乳腺究竟有幾塞,知道左呢啲數字就可以紀錄返,跟手就更加針對性咁做Lux豐胸療程?(聽佢地就係咁講囉LOL)
然後Lux豐胸療程就會用好似飛碟狀既機頭,係磁療儀配合精油去按背同按對胸同腋下,按胸同腋下會有少少痛,但都可以接受到.會喺胸部上上下下咁推同按摩,聽講可以通淋巴,令胸部新陳代謝好返,血氣通返之後對胸先可以「食到養分」,熱熱地幾舒服,真係有通血氣既感覺,聽講除左可以刺激胸部血液循環之外,仲可以提升胸型,收緊胸部肌膚添!最後就係超聲波提升儀…..感覺呢個Lux豐胸療程真係咩技術都用曬落個胸度,紅外同超聲波其實都唔陌生,成日睇醫美都有,而佢地話聲波可以啟動返胸部細胞之類……之後再用左兩個好似真空吸泵既儀器,好似要吸奶咁吸住對波一陣,然後個Lux豐胸療程就咁完左啦!抹下個胸就可以走得!(如果你想睇Before同after,你可以叫治療師或者職員幫你影相)
我唔記得提最重要既野!好多人pm我究竟個Lux豐胸療程究竟幾錢呀喂,係咪免費試做?佢地Lux豐胸療程個體驗價就係580,帶錢上去就可以試一次完整Lux豐胸療程療程架啦!
至於推唔推薦大家做呢個Lux豐胸療程呢?就有啲一言難盡,因為Lux豐胸療程過程都唔錯(大大話話都用左三部機)唔係全人手按摩,可惜做完之後覺得個胸暖暖地,漲漲地,好似真係升左Cup咁,大概返到屋企沖完涼就已經降返落去,就咁打回原形……雖然都知豐胸無咁容易,不過真係連少少效果都無都幾失望……我覺得人地Lux 豐胸療程做得多就肯定有效果既,不過試做價都580,Lux豐胸療程正價一次肯定就唔會平,要做好多次先有效或者Keep住效果既話就肯定要勁多錢,對我呢啲小資女黎講都幾大負擔……
再去試 New beauty B6 升級豐胸療程
New Beauty 自從天后Sammi代言左之後就更加出名,更加紅,不過我身邊人就會去New Beauty 做面,做減肥療程同做背部療程,身體療程個啲,但就無人做過胸(你地個胸都係咁大既咩?)
因為我上次做完Lux豐胸療程之後都心思思想再做!我覺得其實堅持既話就會有野睇到,但又真係做唔起太貴,所以就去搵New Beauty,覺得佢雖然都係行小貴婦路線,但成日宣傳佢地做10次只需要1XXX,係咪行薄利多銷路線?總之上去睇下就清楚,就算唔買,我都可以做一次免費 B6 升級豐胸療程呀!
上到去環境個啲唔洗講,一定好,一定有海景睇,所以講啲實際既,亦都係大家最想知道既一點就係個 B6 升級豐胸療程有無用?首先入到房之後就會做一個仔細既胸部分析,而且仲會教我咩為之黃金胸部比例,因為咪咪並唔係愈大就愈好架!要大得黎夠令,個比例要好,如果唔係就會變得大而無當,仲好易垂鬆同有大副乳添…..不過呢個暫時未係我需要關心既事,因為我根本都唔大!
傾左一陣之後都無咩點Hardsell,佢話要體驗一下B6 升級豐胸療程之後先知work 唔work架嘛,跟住就交左我比治療師.我瞓係度,治療師基本消毒清潔左個美胸儀之後就放對美胸儀喺我上面,佢話係會刺激到胸部穴位,從而打通胸部血氣,可以令胸部得到更多養分……即係打通左胸部既汲取養分通道……B6 升級豐胸療程同Lux 豐胸療程都差唔多,似乎所有豐胸療程個原理都差唔多!
個非入侵性豐胸儀既感受係熱熱地,按摩住個胸部好舒服,我唔太知道係用咩技術(有興趣既人可以自己上網睇下)但係就唔會好似人手按摩咁覺得痛,全程係無創無痛……呢點都幾唔錯架,雖然New Beauty 無 Lux 豐胸有咁多機,但做完個療程既感覺都係一樣,覺得肩頸同背位都鬆左唔少,而且胸部個種熱熱漲漲既感覺都一樣,一做完對胸就會立即漲左,挺立左,即刻好似大左1 Cup,不過要等呢種「熱」褪去之後先知真章!
其實呢個 B6 升級豐胸療程對我都幾work,因為我返去大概2個星期都feel到個胸係大左啲啲,挺左同緊緻左,個效果就算無一開始做完療程咁勁,但係都Keep到,出街既時候都有Fd子問我做過咩黎,係咪用左咩假狗Bar,點解好似大左啲……其實我都只係做左一次New beauty B6 升級豐胸療程咋!就係咁比左我信心去買佢!
因為New beauty B6 升級豐胸療程其實都幾平下,所以一口氣買左10次我都唔會心痛!如果大家都有呢個豐胸需要可以睇下以下連結呀:免費體驗New beauy B6 升級豐胸療程
利申,我得未必你都得,大家最好親身上去免費試左先呀!


text:
每月有超過120萬香港人瀏覽immiDaily網站,發掘不同的移民資訊.即使immiDaily與不同的服務供應商合作,我們亦有作深入的調查及篩選,以確保移民人士可以在immiDaily上找到有質素的服務供應商.而我們的編採團隊不受商業因素影響並保持獨立,相關內容與資訊僅以移民人士的最佳利益角度出發.
歡迎直接與immiDaily合作的伙伴進行免費的私人咨詢
👉 值得信賴的專家
Stephen好明白,啱啱到步,大家都想租住先,睇定啲之後先至再諗買樓或者其他下一步,只不過大部份嘅租盤除咗短租嘅Airbnb之外,好少會有包埋傢俬嘅單位.
咁但係當你都未確定係咪長住喺呢一度嗰時,有冇方法可以平靚正買啲傢俬用住先呢?
即時討論一切與移民相關的資訊,參與在外地的移民過來人的分享活動,連結身處不同城市的香港人
👉 加入 immiDaily Discord 社群
Stephen今日就介紹大家幾個方法可以平靚正買到啲傢俬.
第一個方法 : Facebook /kujiji
喺加拿大呢,好多人搬屋或者要離開居住嘅城市都會用好平嘅價錢將自己啲傢俬買走,如果細心觀察嘅話經常可以執到平貨, 只不過,你哋就要搵個人幫手去買家嘅屋企度攞個傢俬,然之後攞過嚟自己屋企啦,不過而家疫情之下,啲傢俬最好自己消毒一次先至好用.但如果手頭緊少少嘅話都不失為一個好選擇.
第二個方法 : thift Store
喺加拿大有呢一種慈善店舖,大家將用過唔用嘅嘢捐出去,然之後啊呢啲舖頭用好平嘅價錢買俾其他客人,收得到嘅收益將會用作慈善用途或者雅漾舖頭入邊嘅員工包括弱能人士或者其他有需要人士,細心選擇其實有時都可以執到寶.
第三個方法 : Ikea
IKEA可以講係最方便嘅選擇,相信喺香港嘅你哋都好熟悉IKEA,咁呢一度如果加錢嘅話亦都會幫你莊含傢俬,大家要預先查詢,阿思啊另一個優點就係佢擁有好多加拿大傢俬舖都冇嘅優點,就係成日都有貨,要知道喺加拿大買傢俬錢都仲係其次,最大問題係成日都冇貨你要起碼等三四個月,而且,唔啱心水嘅話退貨亦都比較容易.
第四個方法: Stuctube
Stuctube 同宜家傢俬嘅價錢差唔多,款式亦比較時髦新穎同埋多嘢選擇,只不過佢最大嘅唔好處就係要等好耐,因為佢好多時都冇貨,所以要喺中國順德做起咗先至慢慢用船運到來溫哥華再慢慢用貨車到來加拿大各省各地,Stephen 有個小貼士,某幾個大城市呢其實係有一個倉庫,你哋搵到嘅Stuctube旗艦店倉庫嘅話,其實佢哋有好多瑕疵商品,嗰啲瑕疵只不過可能係小小嘅刮花同埋刮損或者好輕微嘅損傷,但係呢就會可以以折扣嘅價格買返嚟,重點係咩啊你唔使等,有咩現貨都可以買到返嚟屋企啊.
今日分享咁多先,之後再教大家其他加拿大生活小知識.
記住like我個page啊!
Stephen Leung
Facebook Group : 上救生艇去加拿大
80後加拿大香港人,政府濾水廠工程師,得閒鍾意寫下blog,肥仔毒男一個,鍾意睇電影同埋砌模型.
阅读更多:


text:
Sol ~ 入院做手術
日期: 七月四日 ( 吉日 )
宜: 動手術
經我查過通勝, 七月四日呢日係全年最適宜動手術o既日子, 所以 Sol 揀o左今日做手術. (你條友仔咪係度吹水喎!!) 係呀, 我係吹水呀, 吹咩….
總之今日佢做手術, 而手術都順利咁完成. 雖然佢只係瞓一晚醫院, 第二日出院, 但係我o地晚上都去o左探佢, 以示我o地關心佢! (Sol: 好感動呀!) 呵呵呵~~ 唔駛感動, 朋友嘛!!
講o左咁耐, 都唔記得講 Sol 今次為乜要做手術添… 佢因為之前打波受傷, 令到前十字帶斷o左, 而半月板又移位, 所以經過半年求診之後, 終於要做手術了!!
今日去到o既時候, 私家醫院即係私家醫院, 每個床位都有獨立電視, 仲有 headphone, 避免你影響其他人, 洗手間又大又寬敞, 最重要係乾淨. 唔知點解, 去親o的公立醫院, 都會有好大陣醫院味, 但係養和又唔多覺喎! 奇! 入到去見到 Sol, 佢即刻面露笑容, 應該都好開心見到我o地真係o黎探佢.
去到之後, 亞 Ken 就教 Sol 點用拐杖, 教完一輪, 就叫 Sol 係床位度行出去走廊, 練習一下! 行o左大約十五分鐘左右啦, 係回床位途中, Sol 突然間想嘔, 就咁直奔入洗手間, 嘔完一輪, 佢連講o野o既力都無, 仲要滿頭大汗咁攤係張床度. 諗返其實都幾殘忍, 今日先剛剛做完手術, 晚上就要行咁多路. 都好辛苦!!
當然我o地呢班友仔去到, 又點會剩係得咁少o野發生吖! 係成個探病過程中, 我o地幫 Sol 製造o左好多機會去同護士妹妹溝通溝通一下, 希望佢可以把握機會啦! 我o地又整o左一個愛心飯盒比佢, 唔知佢食得滿唔滿足呢?
今日呢一刀, 就令 Sol 要再見 07 籃球, 希望佢係 08 早日再會籃球啦!! 努力o的做物理治療, 早o的好番呀!! 重振昔日籃球場上o既英姿.
各位要睇佢入院情況? 去回憶集度睇下啦!!
圖片取材自 health.udn.com


text:
呢種怪異既狀態一直持續到宜家,都仲係會發生一直後悔而繼續做後悔既事.
一開始會疑問自己係咪個腦轉數唔夠快,未三思而為,例如我試過真係做出d好賤格既事,就係明知我朋友鍾意條仔,但竟然係知道條仔同我有更多「心電」感應下,而決定同條仔係一齊,當時明知我既朋友實會經過條仔做pt既果間店鋪,我都會選擇成日到佢間店到搵佢,又同佢相處得好親密,甚至被朋友撞見,亦只有先後悔再繼續後悔……
所以後悔真係唔一定得「後」,而係可以一直好清醒自己做緊乜既時候而繼續去做.
呢件事收埋左係心入面好耐,我承認係成為自己人生一個最大既污點,最大既錯,但如果又返番去果陣時既我,陷入初戀同友情之間掙扎之間,我實又會一邊後悔一邊繼續選擇後悔.
係咪好繞口,其實到左宜家,我先慢慢明白原來自己一直重複緊呢種狀態.
小學到中學都被同學以言語欺凌,小學就話冇咁複雜既情緒,但到左中學就開始黎了,明知自己內心真實既一面係高傲自大(唔知邊到黎既自信),但真係面對外界壓迫既時候,我果下係真係啞忍,明知自己一定會怪責自己,明知自己理應係要企出黎為自己「伸張正義」,但都係冇,咁就on99咁過左六年中學生涯.
結果當時好後悔,之後都好後悔.
……
當時好後悔,未必係指一大段時間,而係可以只係一剎那間,明知要出聲反駁,但都係冇.
就好似上年6月份逃犯條例風波既事,7月份我就join左個油麻地社區藝術project,要去同d舊式店鋪既店主交流溝通,從而去構思一個項目出黎.
話說就係某一日,同店主稍為熟絡左,就聽佢開始講起呢場風波,佢話d人亂咁打爛哂玻璃,又唔知d玻璃幾貴,又話破壞香港點點點咁,我地班「黃」同學緊係好想屌呢位「藍」先生啦,一睇就知藍絲廢x.
然而,果下冇人敢開口得罪佢,即使我地當中有人係「深黃」,但都冇出聲,而我內心係完全冇掙扎過,因為「我地」好清楚知道唔可以得罪呢位店主,相信另外在場同組既同學都係咁諗,如果唔係既話,個項目可能就咁玩完,所以已經決定左忍一時風平浪靜,但我知道,又又又開始後悔啦.
宜家諗番起,我都仲後悔緊,係除左後悔,乜都做唔到.
就好似係殺人咁,當你一定要殺果個人既時候,心入面實知道自己道德果條底線會令自己後悔,但礙於某種情況下一定要殺左果個人,以免自己會被發現之類,最後都係殺左果個人,因為到頭來,其實後悔都只不過係一種負面情緒,罷了.
所以講到底,後悔都係為自己做出某種行為既一種安慰,因為事情已發生,你只係可以後悔, 而當你做出自己實會後悔既事情但又得到一個好既下場,你頂多都係偶爾後悔一下,就緊係一邊有悔意,一邊又樂見其成啦.
後悔有時候真係等同於一種罪惡感,講到底,只係一種感覺而已,何必太認真.
唔做都做左,或者果一刻你都已預見個結果,你照做既話,都係自己承受.
我特別深刻既係沙特(Sartre)理論入面,都係話人生出黎就係要面對選擇,呢句仲未係重點.
果個故事先係重點,咪話有個年輕人走去問佢,佢究竟應該上戰場殺敵好定係留係屋企照顧佢母親呢?因為佢媽媽已經失去左一個仔,如果佢都上埋戰場就好大機會又冇多個,但佢又認為自己作為男兒身係應該要上戰場,咁Sartre就同佢講:「其實你黎問我之前已經有左決定,只係你想搵個人認同你,令你更堅決咁去實行.」
呢個真係冇錯,後悔未必一定係「後」悔,而係可以做決定果一刻係已經開始後悔緊,或已經知道自己實會後悔但點都去做.
所以後悔真係一個自我釋然既一個良藥,起碼你殺左人之後,都會覺得自己識得後悔都係一件好事(真係好多人咁諗,但其實諗深一層,人真係好鬼死變態!!).
結論就係,每個人都係心理變態,完.
(我唔check有冇錯字啦,邏輯通唔通都是q但,由我後悔啦~)ns18.232.127.73da2


text:
In order to keep making this podcast, we need your support! As a member, your contributions will go into our production costs, as well as motivating us to keep making quality content and transcripts.
Details of our membership tiers are available on the Patreon page.
Subscribe now and read the first 5 episodes for free!
P.S.: The next episode is already in production!
This podcast is also available on YouTube. Don’t forget to subscribe!
Full transcript
[jingle]
以:各位語言迷,
全部:新年快樂!
以:話咁快就去到呢個2021年啦,都希望係一個……好啲嘅一年啦.(三:係嘞)噉我哋絮言.狂想呢,而家已經做咗五集嘞.噉就分別有四個唔同嘅大題目啦,同埋一個比較係吹水啲嘅一集啦.噉我哋呢一個節目呢,當初設計呢,其實係有兩個唔同嘅目標嘅.一嚟就係向呢一個講廣東話嘅人介紹一啲語言嘅題目啦,二嚟就係向一啲對語言有興趣嘅人提供一啲廣東話嘅聆聽練習嘞.由開始呢個節目以嚟呢,我哋每一集都打咗一個完整嘅transcript啦,噉即係將成集半個鐘至九個字咁多隻字,逐隻逐隻打晒出嚟
三:係啊,噉呢一啲噉樣嘅文字稿呢,本來其實都係諗住畀啲學緊廣東話嘅人睇啦,但係原來好多母語者,即係好多香港人啊,好多講廣東話嘅人呢,都有興趣睇埋文字版嘅,仲要好心急噉樣問我哋有冇添!即係原來都好……意外地呢,我哋都驚奇噉,原來好多人想睇㗎喎.
以:係啊,我就係喺我哋啲YouTube嘅片下片就見到好多人就喺度講:「啊,幾時有得睇transcript啊?幾時有文字版可以參考啊?」噉樣.
靳:噉我哋本來都係諗住將呢樣嘢係一樣興趣嚟做啦,噉但係當然過程中會有好多嘅挑戰啦,例如話可能大家都有好多嘅其他嘢做啦,有啲人要返工,有啲人要……又要讀書,又有人要做其他嘢噉樣.噉中間可能都會有一啲情況一下,可能我哋就未必可以一齊噉樣好密噉樣去出新一集出嚟.噉加上啦,喺我哋剪輯嘅時候,同埋喺度打呢個逐字稿嘅時候呢,都需要好多時間噉樣嘅.噉我哋本身都想呢,每個禮拜可以剪到一集,同埋加埋出埋呢個逐字稿噉,但係其實所需嘅時間呢,都好多嘅.
以:係啊,因為我哋都想我哋每一集嘅內容會緊湊啲啦,噉所以我哋其實都會剪走晒裡面唔關事嘅嘢啊,或者啲空隙啊等等啦.噉再加埋我哋要將佢變成一條YouTube片畀大家去到喺YouTube上面睇到啦,再打埋每集好似有大概萬四,萬五字到嘅transcript啦.噉所以呢,其實我哋都好希望呢,各位聽眾呢,係可以去到支持我哋,去出更加多同埋更加高質素嘅內容畀大家聽嘅.噉於是呢,(三:jingle)我哋就決定喺新嘅一年,2021嘅開頭呢,就開一個Patreon嘅平台,畀大家去到參與嘞.
三:噉呢,Patreon呢,就係一個畀創作者嘅一個課金平台嚟嘅.相信呢,好多睇YouTube啊,或者其他嘢嘅人呢,都會知道啦,噉好多人都開呢一啲噉樣嘅Patreon呢,就可以讓觀眾呢,直接金錢上就支持啲創作嘅人啦,噉令到佢哋可以製造一啲比較更加高質素,或者更加頻密噉樣去出一啲新嘅作品啦.
以:噉大家可能會諗,我哋呢一個簡單嘅傾偈嘅節目呢,要錢嚟做咩呢?其實我哋幕後都要有啲開支嘅.譬如話技術上面啦,我哋就會需要租一個網域去到擺我哋每一集嘅file上去啦,或者升級我哋愛嚟錄音啊,剪接啊,各種嘅儀器啊,軟件硬件等等.噉同埋又喺我哋忙嘅時候呢,都可以為我哋花嘅時間同埋心力,畀返少少酬勞啦.同埋更加重要嘅就係畀到個穩定性我哋啦,令到我哋有信心啦,可以去嘗試下唔同嘅嘢啊,或者去到更加改良我哋嘅製作.
靳:噉其實呢個Patreon有啲咩好處呢?即係.
以:噉呢,我哋呢個平台上面呢,其實我哋最重視嘅呢,就係大家可以支持到我哋恆常噉樣抽時間去做啦,同埋主動啲去到搵一啲唔同嘅,有趣嘅題目啊,喺幕後做一啲資料搜集啊,等等.
三:噉另外呢,我哋都有啱啱講過嘅逐字稿啦.因為呢,我哋呢一個podcast呢,聲音都係主要嘅媒體啦,所以呢一份稿呢,會跟足每一粒字,用字呢,都係細心準確,噉就方便大家理解嗰個錄音啦.尤其是係一啲學緊廣東話嘅人.同時呢,亦都可以宣揚粵文.噉呢,因為逐字稿呢,就係將呢一個聲音就變成文字啦,噉都可以令到大家好容易噉樣去喺網上搵到我哋啦,噉都希望可以藉呢個機會呢,就宣揚更加多粵文嘅創作.
靳:如果我哋之後呢,會做一啲特別嘅集數嘅話呢,噉我哋都可以畀大家呢,早啲去聽到我哋嘅錄音啦.噉同埋可能會有一啲附加嘅一啲資訊啊,或者一啲bonus嘅內容啊.除此之外呢,噉我哋都可以將一啲我哋未經剪接,可能入面呢,多啲閒話啊,多啲笑嘅部份呢,噉就cut畀大家噉樣,噉就有一個uncut嘅episode噉畀大家去聽噉樣嘅.
以:仲有我哋會喺製作嘅期間啦,譬如話我哋錄音嘅時候啦,我哋剪接啊等等,將嗰個過程呢,就會擺上去畀大家可以喺幕後追蹤下,到底我哋幾時做緊呢樣嘢啊,同埋點樣做啊,等等嘅.
靳:係嘞.如果對我哋下一集想做咩,都想有啲意見嘅朋友呢,噉我哋都諗住呢,就就住我哋每一集會做啲乜嘢呢,噉都喺個Patreon嗰度呢,做一個投票,噉想睇下大家都想我哋下一集係做咩乜嘢嘅節目啦.噉同埋Patreon呢個平台呢,其實就大家都可以問下問題啊,或者對我哋嗰個podcast做一啲建議啦.噉如果我哋之後多啲人嘅話呢,我哋都想可以做到一個Discord嘅伺服器,噉大家喺上高呢,就可以傾好多關於……即係Patreon嘅嘢啦,或者直接同我哋通訊噉樣嘅.噉我哋都想……即係最後啦,噉都可以鳴謝到我哋……幫我哋課金嘅朋友啦.如果課金嘅級數比較多嘅朋友呢,噉我哋都會喺每一集嗰度,都會鳴謝大家噉樣嘅.
以:噉到底係點樣計錢嘅呢?
三:係嘞.噉因為呢,我哋唔可以擔保可以定期出新嘅集數啦,所以我哋都唔好意思噉定期收錢,即係例如係逐個月計噉樣啦.噉所以我哋就決定呢,係逐集計嘅.噉就可以確保到你哋嘅貢獻呢,係直接放入每一集嘅製作.
以:噉我哋啱啱到提到啦,其實呢,我哋嘅支持者會有唔同嘅等級嘅.噉每個等級都會有唔同嘅着數啦,噉如果想知道詳情嘅話呢,就請大家去到Patreon嗰頁上面,去到參考嘞.噉我諗起最近喺我哋嘅YouTube上面有一個留言啦,就話:「好可惜粵語世界裡面對呢啲題目有興趣嘅人就唔係好多,所以就唔係好多人去到聽呢個節目.」我哋都想向大家證明呢,呢樣嘢唔係真嘅.有一排之前網上有一個po呢,就係關於學語言啦,噉我哋喺留言裡面呢,都睇到對學語言啊,對語言嘅嘢有興趣嘅人呢,係多不勝數嘅.噉所以我哋覺得呢,我哋潛在嘅觀眾呢,其實係多嘅,所以我哋好希望呢個節目可以一直堅持做落去,直至到我哋可以向每一個對語言有興趣嘅廣東話人呢,都分享到我哋大家嘅熱忱啦.所以我哋好需要你嘅支持.
靳:所以快啲落去㩒我哋show notes Patreon嗰條拎度支持我哋啦!


text:
何解JDM(Japanese Domestic Model)價值會升得咁誇張?仲要升得快過樓?揸住賣都唔會輸?相信呢啲問題好多朋友都想知點解.既然係咁,今次就同大家分析下,「點解JDM會變到咁搶手」.
先同大家回顧返近年最具代表性,價值上升得最勁,最誇嘅JDM車款先,有Subaru 22B,MitsubushiI Evo 6.5,Nissan Skyline GT-R R34 V-SPEC II Nur同Honda NSX Type R NA2,以上四部相信係近年升幅最大嘅JDM.例如一部行咗40,000-50,000km,質素唔錯嘅22B,喺2017年時售價約$600,000港紙,但到咗今年已經成交咗$2,400,000港紙,而R34 V-SPEC II Nur同 NSX Type R NA2,由2017年千幾萬日元到咗而家要三千幾萬日元,咁你話誇唔誇張?
22B喺美國以312,555美元售出
你可能會話:「唓!呢四款都係啲限量版本JDM,所以升幅先咁大啫!」你咁諗就錯喇,普通版本嘅JDM一樣升!如S2000,Integra Type R,Civic Type R系列,同埋Skyline GT-R系列等JDM,係呢幾年二手市場價格都有明顯增幅,如一啲質素企理,行車咪數約100,000km嘅EK9同DC2,喺2017年可能$100,000港紙左右已經玩到,但到咗而家想搵返一樣質素,已經要成$200,000-$300,000港紙.
上世紀七十至九十年代可以話係日本汽車製造業進軍世界嘅時期,其中九十年代就係最輝煌嘅時期,各車廠用盡資金推出高性能車款宣揚自家造車技術,令大量經典車款出現,但可惜九十年代中受到泡沫經濟爆破,以及環保問題,令當地人用車需求大減.喺暢銷車款都唔賣得嘅情況下,被視為奢侈品嘅高性能車款,只會成為車廠絆腳石,令Skyline GT-R,NSX,RX-7,Supra,Celica等著名高性能車款都先後遭受停產命運.
雖然到咗現時呢啲車款都回歸車壇,但係因為時代嘅需求同進步,新款與舊款相比多咗好多電子系統輔助,更致命係大多數新款車只有自動波或混能引擎,根本冇得揀!雖然Supra,NSX同GT-R都後繼有人,但就同一眾車迷想要嘅嘢有好大出入,三款車中冇一款有棍波俾你揀,更令人失望!所以車迷們都會搵返上一世代嘅JDM玩,間接令JDM價值上升.
「古董車輛豁免驗廢氣」呢個原因相信係令近年JDM車價升幅大增嘅原因.喺香港,你部古董車只需要有二十年車齡就可以豁免驗廢氣,屈指一算呢個二十年嘅門檻,終於輪到好多人認識嘅JDM,如S2000,GT-R R34同S15等,令到好多人想搵返自己嘅童年回憶,或想體驗一下呢啲JDM.香港人一向有鋪喺日本買嘢嘅癮,要搵JDM當然就喺日本市場瘋狂引入啦!香港人雖然唔多,但香港嘅JDM買家就間接令JDM價格提高!你可能以為我講得誇張咗,但係你真係唔好睇小香港呢個地方,香港人喺日本買JDM嘅數量已經多到有日本傳媒報導!
題外話,有一點唔好誤會,雖然係豁免咗驗廢氣呢一part,但喺部車要出牌大驗嗰陣,都係要符合返運輸署嘅驗車標準先可以出牌.
講完香港就到美國喇,美國嘅廿五年規則就同香港有少少唔同,只要部車車齡已經廿五年嘅話,喺美國就會變咗做經典車輛,一但成為咗經典車輛就唔使符合聯邦機動車輛安全標準(FMVSS),連右軚車都可以喺街上面行,所以呢個都係美國對JDM市場需求大增原因之一,而今年2021年可以入Evo III,GT-R R33同DC2 Type R等車款,如果係搵緊以上JDM嘅你,要搵就快喇,因為你又多個競爭對手喇!
相信有唔少車迷年青嘅時候已經睇關於車嘅漫畫同電影,由此令到車迷認識更多汽車.電影代表有《狂野時速》系列,每一集都有大量日本跑車出現,而當中由Paul Walker駕駛嘅Supra同GT-R R34令影迷更加留意呢兩款車,間接令Supra同GT-R R34價錢上升.而漫畫《頭文字D》同《灣岸競速》相信都唔使我點講,AE86同S30Z呢兩款主角車已經因為受到漫畫影響,價錢一年比一年高,甚至出現供不應求情況.好似第一代Fairlady Z喺日本叫S30/31Z,已經有人要喺外國搵返240,260或280Z逆輸入返日本.而AE86 Sprinter Trueno 3 door仲誇張,喺日本只要一登上二手車網站,就極速被人買咗,可見漫畫或電影可以影響一款車嘅價值有幾大.
近年個個都要搵JDM,但唔好彩嘅係大家想搵嘅JDM已經停咗產好耐,唔會再出,呢個時候自然會出現最基本嘅「供過於求」問題喇.本身高性能車款嘅JDM生產數量已經唔多(DC2 Type R得29,995部,EK9 Type R得15,910部),仲要加上有啲可能已經唔存在喺世界上,實際數量可能更少,喺咁多人搵嘅情況下,價錢自然就愈來愈貴.
綜合以上原因,呢幾年JDM價值向上升絕對唔係一朝一夕嘅事,其實都係集合天時地利人和,先開始爆發JDM熱潮.
Impreza WRX STI GDB相信係Subaru繼GC8之後,近年升值最快嘅車款之一,隨住EJ20呢副經典水平對向引擎停產,間接令日版Impreza WRX STI GDB價錢向上升,如果你係有少少財力嘅朋友,不妨考慮下Impreza WRX STI GDB特別版本,如S系列,SPEC C同KEN哥都讚好嘅RA-R(有片有真相),以上系列都係Subaru對Impreza WRX STI用心之作,同埋好多都只作限量發售,大大提升稀有程度,趁而家價錢唔算太貴,就快啲入手啦!
你見到呢個Skyline R34可能以為講笑,但係你冇睇錯,點解我會話Skyline R34會升?因為都係GT-R R34嘅錯!GT-R R34嘅價錢已經升得太誇張,所以車迷都將目標轉向定位次一級,採用RB25DET引擎嘅 Skyline R34 GTT,所以有理由相信Skyline R34 GTT 價錢會繼續上漲.
講咗兩架都係跑車,咁都要講下其他趣味性大啲嘅車,我推介BB Open Deck.BB Open Deck當年為咗年輕人市場而推出,一向設計保守嘅Toyota,竟然會為BB加上Pickup風格同有當時好少見嘅對開式車門,可惜嘅係日本市場就唔係太受歡迎,所以只生產兩年就結束咗Open Deck呢個系列,市場流通量一定唔會多,如果搵到一部質素唔錯嘅都可以入手一部玩下,相信有一定嘅保值同升值能力.
以上三部都係我自己個人推介,當然日本仲有大量JDM車款俾大家揀,如果你仲想用合理價錢玩JDM,咁就要快手喺日本搵返部自己鍾意嘅JDM喇!
覺得這文章有用?按下面的按鈕分享給你的朋友
16 Jul 2021
14 Jul 2021
10 Jun 2021
07 Jun 2021
02 Jun 2021


text:
播出日期:19/7/2022
小米旗下嘅POCO一向都有推出電競手機,啱啱就推出咗呢部 POCO F4 GT,唔知啱唔啱你心水呢? 今日同十大家做個開箱!
打開產品嘅盒就可以見到一個原廠嘅透明膠殼,另外有一條 Type-C 轉 3.5mm 耳機插口,機殼嘅下方就係 POCO F4 GT 手機真身,另外仲有一條 Type-C 充電線同埋對應嘅快充插頭.今次手機嘅外型相當有時代感,揸上手嘅質感都好唔錯,而且佢支援5G雙卡雙待,真係出街打機都唔怕有Delay!
POCO F4 GT 作為一部電競型手機,配置一定要高,先可以滿足到一班用家,所以今次屏幕就用上DisplayMate 達到A+嘅6.67吋AMOLED 螢幕,最高支援120Hz屏幕更新率,加上支援杜比全景聲,同埋對稱立體聲四喇叭設計,令你喺打機嘅時候有住彷如置身現場一樣,大大提升打機時嘅代入感.
處理器方面,POCO F4 GT 就用咗 Qualcomm 最新嘅 Snapdragon 8 Gen 1處理器,配合埋 Adreno 730 圖像處理晶片,令到手機可以應付高畫質同高FPS嘅處理,即使打機開到最高畫質,都唔見有LAG機嘅情況出現.
而正正因為針對住打機, POCO F4 GT 喺設計上都有住唔少特別嘅地方,就好似方便同隊友打機時,溝通嘅三組收音咪設計,同埋可以喺打機時自訂嘅 彈出式遊戲鍵,大大減少咗用手機打機嘅不便,而且彈出式遊戲鍵喺唔用嘅時候仲可以收埋,咁就唔怕會影響平時使用啦!
打機另一樣好重要嘅嘢就係電量問題,POCO F4 GT 4,700mAh 嘅大電池,加上120W HyperCharge 智能快充,只需要17分鐘就可以充到100%,就算打到無電,都只需要十幾分鐘,就可以重翻戰場,再同你嘅夥伴們血戰沙場啦!另外今次嘅充電線都有特別設計,等你可以喺充緊電嘅時候,都可以一樣橫置緊握,唔會有條線kick住kick住嘅情況出現.
雖然POCO F4 GT 主要賣點係打機,不過佢嘅拍攝功能都唔馬虎㗎,採用咗三鏡頭設計,分別係 6,400萬像素嘅主鏡頭,800萬像素嘅超廣角鏡,同 200萬像素嘅微距鏡頭,相片嘅質素OK啦!
今次 POCO F4 GT 12 GB RAM+ 256GB ROM版本,官方售價就賣緊港幣$4999.
如果你係打機嘅愛好者,依部唔知你會唔會考慮呢?
其他集數
BOOSTER 2022 秋季健康新選擇 | 多款新品助你拒絕變胖
Jabra PanaCast 50會議室系統 x Lenovo ThinkSmart Core解決方案 正式發售
Redmi 10 5G 香港開箱! 高性價比5G機 Port齊真三卡90Hz屏幕 性價比之選
POCO F4 GT 電競手機 開箱實測 | 自訂彈出式 LR 掣 + 智能快充 高性價比電競良伴
消暑神器! TORRAS Coolify 2 掛頸式冷氣機 戶外實測
HONOR X7 開箱評測 | 低價位玩四鏡頭 備用機首選
小米12 Lite 實機評測 | 平玩1億像素主鏡+前置柔光燈
小米全新智能家居用品 打入寵物用品市場


text:
極河 - 係大帽山內的一條山車路線,起點係麥徑路牌M162,終點係落返河背黑鑽越野單車徑,約長1.2公里.高度由大約420落到350米,落差70米,山路主要以泥石路為主,斜度比較緩.
中後段會見到分岔口,亦是新蜘蛛出口位置,係岔口轉右出極河出口.
河背體驗徑 - 分長,短兩線.國際越野單車協會藍(Blue)及綠(Green)級.由漁護署,香港爬山單車協會,義工依國際規格建造,予新手合適環境體驗越野單車運動.
2011年,漁農自然護理署與越野單車團體合作,在大欖郊野公園越野自行車道河背段起點設置了一座越野單車體驗設施,設施參考了國際越野單車協會可持續使用路徑的規格建造,分為綠徑(適合初學者)及藍徑(適合進階技術人士),各長200米.2013年3月18日,位於荃錦坳入口附近,全長1.4公裏的河背段越野自行車道新段開放,沿途設備跳台及碎石路等;該路段與行山徑分開.
河背 - 河背(大帽山越野單車徑 河背段新段)-- 國際越野單車協會黑鑽(Black Diamond)級,由漁護署,香港爬山單車協會,義工(包括大笪地會員)興建.
從荃錦坳管制站旁邊的越野單車體驗徑開始,連接至河背下陂路前數公裏處,以取代因嚴重水土流失之原來單車徑.
單向路段,狹窄,連續多彎下坡,需一定技術及經驗,新手不宜
元朗仔 - 田夫仔北黑鑽段 一圈長約7.8公裏,包括4.5公裏總爬升達330米的林道爬坡,以及十多分鐘3.3 公裏的高速off-road 下坡.
田夫仔北越野單車徑 -(黑鑽級),本港第二條黑鑽(Black Diamond)越野單車徑,工程名稱為「天門越野單車徑」,由漁護署,香港爬山單車協會,義工(包括大笪地會員)興建.與田夫仔北越野單車徑(藍級)共用同一入口,百多米後進入分叉路.單向路段,有密林狹窄及開揚碎沙石路,連續多彎下坡,旁邊是數十米山坡,必須具一定技術及經驗,新手絕不適宜.
環塘 - 難度低,視為山地車入門路段.主要由一條約 17 km 環繞大欖水塘之路線(50% 石屎路+50% off road)+ 幾條支路構成一個越野單車徑網絡(亦會不斷拓展 / 掘新路).
可從荃錦坳經 M9 (M9 亦屬於此單車徑),或大帽山郊遊徑(亦屬於此單車徑),或從大棠,黃金海岸,大欖監獄,青龍頭進出.
今日係david 病後首次一齊出車,之前天熱都太夏唔太適合,終於涼返D,夾到期今日一齊入大山玩返轉. 好耐冇入大山,成日去抬車郊遊,所以都唔識得踩山車咁.始終都係正規規劃過山車路線會安全同比較容易練到技術. 今次華哥同Calvin 都一齊玩,華哥之前都有講開話搵次環塘教我地過D技術位,好耐冇認真煲位,對上可能係七木橋lu.
今次係大圍改一改食新大利,再call van 上大山,Calvin 就自己踩上去,約左係大山巴士站等. 去到大山巴士站,已經見到好多師兄.今日會去玩返次 極河 ,對上一次同華哥兩丁踩大山都已經想去,點知落錯左條不知明青苔路,落到心驚膽跳. 著好護具就出發,先踩上河背體驗徑熱一熱身,再落返停機坪.之後出返石屎路就踩去極河入口,極河入口比起蜘蛛徑,河背都低好多,明顯係玩少左落山路. 唔怪得唔係咁多人玩,叫得極河意思就係極速落河背,路況都好緩,以泥石路為主,難度亦都唔大,所以可以相對高速. 華哥今日全日帶頭,慢慢落依條極河,Calvin同我隨後,david 就最後,佢應該係怕擋住我地,不過佢踩落都冇問題,最後梯級落得仲順過我.
極河真係好快就落到河背越野單車徑,出口係接住Strava 寫Ho Flat 即係平緩山車徑,就依度去光明頂係最順最平緩,可以高速咁落,冇乜障礙物. 好爽咁就落到光明頂,係光明頂坐左一陣就見到祖哥,牛丸,Honhon,DH仔佢地,仲有女將May 姐.吹水休息左好耐先再出發,好開心歡樂~ 之後起程由光明頂去梯口,睇返以前好多過唔到位今次都順利過到,不經不覺進步左,睇返strava 先知快左好多,但冇特登加速. 去到梯口,大家都抬車上去,david 黎到依道抬車就明顯體能狀態未回復到.之後齊齊踩上元朗仔木牌,一齊影大合照後,祖哥佢地就落法國仔,我地就上元朗仔. 上到田夫仔頂轉個圈休息下,就準備落山.
對上次落元朗仔原來已經係5個月前啦,聽華哥講條路尾段爛左好多,多左好多窿,佢之前踩都見到人炒車,所以出發後警覺性都高左. 華哥車頭,緊接係Clavin,我排第三,david 殿後,頭段都冇乜大變化,好順暢.不過自己明顯太緊張,膊頭同手都好緊,起初大家都跟得好貼, 但過左幾個髮夾彎後就好快唔見人啦,明顯技術有分野,最後係元朗仔支路齊人.見到有個師兄擦傷左,Calvin 咁岩有噴霧膠布借佢一用,其實好輕微傷,唔影響行動. 休左陣就繼續,準備落元朗仔最斜位,我R底去左左邊落,華哥同Calvin毫無壓力就落左去啦.David 就心思思想落,最後佢落左去. 我係左邊落到去先知佢炒左,不過好彩有頭盔有護甲,只係少少輕微擦傷.休息左陣,睇埋頭先兩個師兄落,一個好順利,另一個就考慮左好耐. 我覺得考慮得越耐就越大機會炒,因為明顯信心唔夠,會好影響表現.最後佢都冇落到,我地就繼續啦,過左平台大berm位就到後段. 後段果然多左坑同窿,好彩我跟住華哥條線咁走,所以都好順利安安全全咁落到底,不過真係冇得好似以前咁快.David 都順利安全完成,咁耐先玩返算勁!!
玩完元朗仔,就飛快咁落到大草地,係大草地大休同諗下踩邊好. 最後決定去玩環塘,環塘比元朗仔更耐冇玩,對上次都係路過上去千島湖經過,真正踩晒半塘off road 路應該一年多前了. Calvin 都好耐冇踩,得華哥比較近期玩過下,佢話有幾個技術位可以試下挑戰下同教我地過,正!!! 第一個技術位: 係上幾級樓娣,轉個彎,再係中間窄斜上去.難度唔高只係要體能同信心.都過到! 第二個技術位: 係要轉上左彎,左邊有兩舊大石,路斜左向左,要上到右邊舊石,再追埋上去,超難!!首先好易比果兩舊石嚇到,之後難在過左石尾軚會冼返去中間.好怕會撞石,上左第一舊石就驚了! 第三個技術位: 上亂石 - 中級難度,要識重心轉移,過左石後要重心向前,同時追餅踩就過啦.頭兩次都失敗,之後係倒轉方向睇,明明好易,有返D信心,就-6過到. 第四個技術位: 係大壩右手邊踩上去,要夠速有火,加追餅,冇火GEE我唔成功! 睇返片,原來自己個姿勢好差,成日坐左係度同冇乜重心轉移.真係要睇片先知道. 玩完都好滿足,david都接近到頂啦,最後大家落返大欖食tea,食完同david call van 返去火炭洗車.


text:
但係睇過呢個樹木生態展覽之後,覺得好值得推介俾大家!
因為都有幾多唔同嘅節目,所以先行入去L1藝廊,跟番時間表登記自己想參加嘅項目
場內放置了許多唔同樹林會搵到嘅嘢,例如樹枝,樹皮,松果及其他小果實
小朋友可以發揮自己創意同樹木玩遊戲,砌出自己鍾意嘅圖案
兩兄妹商量緊砌D咩好!
哥哥開始好專心咁諗吓砌咩造型好!其實簡簡單單嘅材料已經好足夠俾小朋友玩
芊芊好似去街巿買餸咁,不停出去拎唔同材料,大家要記住臨走前要將所有材料分類安放在籃子裡
你睇佢哋拎到成枱面都係,一陣都唔知點執喇!hahaa....
最特別係呢一籃,因為佢係全場唯一一籃唔係樹木上搵到嘅嘢,大家估吓係乜?
當入場大家都集中去玩中間的遊樂設施,我哋就先去玩吓過三關同埋非洲樂器先
跟住又過嚟呢邊玩吓樂器先,天然嘅音樂聲音真係特別好聽
兩個亂打一通,但係好動聽!哈哈~
最後我哋先玩呢個障礙賽,先捐山窿!個樹窿設計得好好,專登中間開個窗俾爸B媽Mi可以同小朋友影相
第二個障礙係"Z"型的獨木橋,芊芊平衡力都幾好喎!
臨走前同埋兩個景點影張相先,佢哋成日自己有哂Pose有哂造型,真係超攪笑!
整個展覽造型都好細緻,一D都唔馬夫!周圍都充滿樹木,好似行咗入去個有冷氣嘅森林咁!
展覽由春天講到冬天,樹木的變化及整個生態系統,每一個環節都會題到,可以俾大家好快好簡單咁去認識
雖然唔可以成個森林搬過嚟,要依賴樹木生存的昆蟲亦不只於此,但係都悉心的將幾隻香港旱有的竹節蟲(似枯葉樹枝般的)帶嚟俾大家睇
兩個哥哥好好人,知道我唔夠光影,所以俾D光我等我影得好D
有冇諗過樹林裡有咁多唔同種類嘅小果實
佢哋拎起畫筆,揀自己鍾意嘅顏色喺樹輪上油上唔同嘅Pattern
兩個一油咗少少就要叫對方「你睇吓我!」欣賞自己的作品
哎吔,哥哥你油乜嘢呀!落得太多水啦起哂泡
芊芊有媽咪幫手之下油得幾好!
油完之後將紙張印落去木頭上再掃一掃
樹輪拓印作品完成啦!職員姐姐話好似個Pizza,哈哈哈~
同自己嘅作品影番張相先!
之後仲可以用英文字印章印落去
然後每人再揀一支小樹枝,喺射燈之下跟住樹枝個影畫番出嚟!
希望大家有冇嚟呢個展覽都好,都要一齊努力去愛惜樹林(其實身邊有好多人繼續樹木的保育工作)
一路行到尾會見到有個出口,沿住扶手樓梯一直落到L0層
L0藝廊展覽出秋冬之下的樹木
樓梯對住的就係「樂」葉空間,這裡係一個模彷大自然的空間
好多好多顏色筆預備咗喺度!
哥哥第一個一支箭咁跑咗入去畫,對於小朋友嚟講未必認識很多或明白這個展覽的背後意義
但係藉住每一個環節,佢哋慢慢已經感受到樹木可以帶俾佢哋快樂,純淨,簡單的生活
呢度嘅一葉一草,就算放在一梱梱禾乾草上的松果及楓葉都係百分百「堅」嘢,唔係假貨嘅擺設
芊芊當然要畫埋一分啦
唔好誤會,呢D唔係佢哋畫嘅,哈哈!
唔好忽略咗頭頂上的樹枝裝置,設計得好有心思!
如果一有機會及時間我都鼓勵大家多D帶自己小朋友去感受大自然,不過未有呢個機會前嚟呢度都係不錯選擇
秋天及冬天的生態系統究竟又係點呢?其實樹本身自己一直都可以供給自己養分,神的創造實在好奇妙!這就是生命....(突然感觸起上嚟)
最尾有一個閱讀區,雖然參與唔到故事分享時間,但係都可以自己嚟呢個閱讀區自己睇些關於樹木嘅圖書,場地都佈置得好自然好簡單,十分舒服!
書並唔多,簡單幾個坐墊,舒舒服服的坐喺度同小朋友一齊睇睇圖書,真的不錯!
攪攪震的芊芊睇兩睇就變身做Model
如果走之前幫手填一填問卷,就會送D明信片或者咭紙花卉勞作番屋企玩!
臨走前見到個懷舊磅重機,兩個以為係地鐵買飛....(哥哥今日呢個Look都幾襯部機喎!)
樹睦人和 Fantastic Forests 簡介
展覽日期
2 - 21/8/2016
時間
10:00 - 17:00
費用
全免 (如團體申請導賞團,請預先登記)
5239 1502
網頁
www.kfbg.org
搜尋
近期文章
文章分類
舊文重溫
- 2022
- 2021
- 2020
- 2019
- 2018
- 2017
- 2016
- 2015
- 2014
- 2013
- 2012


text:
唱Opera的保羅絕對係一套勵志而感人嘅真人真事電影,劇情主要講述保羅(Paul Potts)喺2007挑戲(全英一叮)前種種唔如意嘅成長經歷,最終當然係排除所有萬難實現佢嘅偉大歌唱夢想.…
waterqq
呢套戲真係適合一家大細觀看, 因為劇情唔會太複習而且零血腥真係老少咸宜, 當然我就覺得有啲平淡, 而內容主要講喺7000年前,喺外太空有一粒超巨大嘅隕石跌入非洲森林,而且隕石墜落時更對附件嘅生物造成巨變.而經過7000年之後,一個熱愛冒險嘅紐約企業家帶著家人深入非洲叢林及火山谷探險,決心要搵到呢粒充滿神奇力量嘅傳奇隕石,因為佢相信呢個外星隕石係有某啲特殊力量.…
經過上一集狂派同博派展開黑月之戰後, 芝加哥幾乎被夷為平地. 而今集美國政府誤信野心超大嘅科學家為左可以得到地球永遠嘅安全, 不惜追殺地球上曾經幫過人類嘅博派, 真係反轉豬肚就係屎! 幸好柯柏文被Yeager一家拯救了(Yeager係一個電子垃圾嘅發明家XD), 接著博派亦為左報答Yeager一家救命之恩就展開左一幕幕驚險嘅旅程, 希望再一次拯救地球.…
毒火追擊可以話係阿諾舒華辛力加一個新嘗試,因為佢唔係單純警匪片而當中亦加入好多懸疑嘅劇情.片長 109 分鐘主要係想講述以” 阿諾”領軍嘅DEA 掃毒特攻隊,用盡所有辦法去對付世界最強勁嘅販毒組織;當中經過一次鎗林彈雨嘅行動過後,掃毒特攻隊攻佔毒販嘅據點,發現咗一千萬美元贓款,而掃毒特攻隊亦同時集體私吞了呢啲贓款.…


text:
搜尋結果: #summerblues
OASIS | 余拜仁:記得林家謙
香港人依家嘅生活困難有好多,想出去行下玩下又要計得掂「3+4」呢條數,出唔到去留番喺度要搵啲娛樂都唔係咁易,好似想買張正價飛入紅館睇騷都係難過登天,呢大半年嚟幾乎每一個流行音樂會都係一票難求,如果你無特別人脈幫到手,又唔識用軟件攻陷票務系統,基本上每一個門票開售日子都係受難日一樣,輕則「321,321,321」等足大半日,重則就連網站都入唔到,唔好以為就咁玩完,其實都只係無間地獄旅程嘅正式開始;廣大樂迷開始終日流連各大討論區同TG Group,瘋狂出Post求飛:「真歌迷自用」之聲此起彼落,同時又要Mon住有無善心人「原價加手續費轉讓」,過程中仲要避開諸如自己先落訂對方後潛水同假飛等等陷阱,一般嚟講好多人都係時間浪費咗,精神消磨咗,最終仍然係一無所得. 所以,能夠成功獲得一票在手,本身已經贏咗,如果撞到一個精彩豐富嘅演出製作,就更加係六合彩頭獎級嘅收穫;最近,唔少人都享有到呢種福氣:合共7場嘅《Summer Blues林家謙演唱會》上周日順利完成,為紅館騷帶嚟唔同突破,坊間反應普遍相當正面,唔少人睇完一場又想睇多一場,只係睇到一場嘅就難免覺得失落同唔夠喉.主人翁林家謙2019年正式以獨立唱作人身分出道,慢慢走入大眾嘅視線,短短三年時間就成功登頂走進香港流行樂壇神殿紅館,唱足七場四面台,到底有咩過人之處呢? 唱作人嘅強項係可以一手包辦唱歌作樂,寫歌畀自己唱,畀人哋唱,以至自己再拎番別人的歌嚟唱,所以當開騷嘅時候,作品嘅選擇同維度可以好多好闊,變化亦大,今次《Summer Blues》都盡見呢個好處,既有林家謙自己嘅首本名曲,亦有佢為香港樂壇其他歌手創作嘅作品,所以就算如佢本人所講,出道三年累積嘅個人單曲唔係好多都好,整個製作喺歌曲嘅豐富同多元程度上,實在不成問題,佢同時將自己為其他同行創作嘅作品巧妙地擺放喺演唱會嘅不同部分,並且誠邀當中嘅知音同路人一齊分享呢個重要時空,於是乎佢嘅嘉賓環節並唔係純粹搵個Friend唱兩句間下場,畀主人翁抖抖氣換件衫咁簡單. 林家謙同團隊嘅心思遠遠唔只放喺嘉賓環節之上,而係見於成個《Summer Blues》嘅唔同方面,包括點樣用唔同嘅作品去闡述演唱會嘅主題「Summer Blues」,同時為咗貫徹主題「美麗回憶,記得就好」,佢唱完歌單上嘅最後一首歌之後,就算係終極尾場,亦都無再好似好多其他歌手咁遵從紅館傳統,換套便服出嚟唱多幾首先走,忠於自己想法,圓滿執行細節.


text:
無綫劇集《白色強人II》近日於內地網站率先播出,當中最令人關注嘅,絕對係視后李佳芯飾演嘅「Kennis」一角嘅去向,事關上輯結尾其角色做無國界醫生時,被軍人用槍指頭生死未卜,而現實中李佳芯亦曾被指因雪藏而飛出劇集,不過劇集一開頭就交代原來Kennis消失咗足足兩年,而好姊妹「Zoe」唐詩詠就為咗等佢返嚟,一直唔同「唐明」馬國明復婚,Skechers Outlets 其中馬國明講到:「都兩年啦,中國領事館同嗰邊反政府軍都周旋咗咁耐都冇消息,我知好難接受,但你真係覺得Kennis真係仲可以返嚟咩?」唐詩詠則堅定表示:「我條伴娘裙係留俾佢㗎嘛,冇佢其他人唔準着.(咁如果佢真係返唔到嚟?)咁你陰功啦,做寡佬啦!」
之後,唐詩詠仲播出Kennis出事前錄音:「Zoe,Kennis呀!你知唔知呢我頭先瞓覺發夢嗰陣夢見啲咩呀?我夢到我結婚嗰日着住婚紗走入教堂,仲有一個細佬女幫我做花女,原來嗰個係你同唐明個女嚟㗎!咁即係話,我唔會有事,我仲可以有命走入教堂,Hoka Sneakers 我仲可以有命睇住你同唐明結婚生仔,不過你唔好話畀你未來老公聽喎,OK?」場面感人,亦令唔少網民好有信心李佳芯或會以客串形式回歸劇集!


text:
2020年6月8日星期一
花月庭:KIT KAT®全體驗
自助餐迷應該等左好耐,自疫情開始,個個都話好耐冇食過自助餐,疫情開始緩和,好多自助餐都已經回歸咗,其中大受歡迎嘅花月庭亦都番左黎啦.
花月庭成日都有好多唔同嘅主題,每次都好令人深刻,今次都唔例外.唔知呢度有幾多喺雀巢® KIT KAT®迷,通常好少以朱古力來做自助餐主題,下午茶用朱古力做主題你一定見得多,但自助餐真係提起我無限興趣和想像,不如帶大家睇下有乜好食啦.
前排寫海洋公園自助餐,網友即刻問有冇即開生蠔,如果你都係生蠔嘅愛好者呢度絕對啱你,即點即開夠新鮮,而且都幾大隻, 雀巢® KIT KAT®主題外,一定不能錯過又可以令你滿意嘅,一定係生蠔.
而呢度嘅海鮮陣容絕對冇令人失望,同樣係食番高質素嘅多種不同海鮮,由於今次想主打講新菜式,今次唔講凍海鮮了.
當然也不能錯過這裏的刺身,煙三文魚,壽司也不錯,但當然要留位,就食刺身算啦.
講番特別今次先有嘅菜式,滋賀縣去過一次,都唔知呢度嘅米原來好出名,松葉蟹膏雜炊用上日本米為主題,係你面前用龍蝦湯混合松葉蟹膏做一個雜炊 ,仲要加上好多好正嘅海鮮例如帶子,龍躉,大蝦同埋松葉蟹肉,點解要講咁多因為如果見到個賣相你就咁食可能會Miss,因為個樣睇完,你以為係普通料,但實在足料又好食.
爐端燒係呢度嘅出名之作,火炙龍蝦其實每次嚟到都必食,加拿大嘅龍蝦當然爽甜又彈牙,加上牛油和芝士同火焰拼湊出的醬汁交響樂,冇人會抗拒.
可能你以為 KIT KAT®一定主要係食甜品多但係呢度竟然有一個用朱古力元素入撰嘅美食,就係谷咕牛肋條.將牛筋條加入雜菜同秘製醬汁煮到腍哂之後,再加谷咕粉,吃下去即刻會有可可香味,個醬汁非常特別,基本上即刻會想用嚟撈飯食,我用上海南雞飯嘅飯返嚟撈,感覺更有趣.
星期一到四嘅晚上每位更額外附送一盒明太子帆立貝北海燒,又係勁大隻嘅份量,又有好開胃嘅明太子汁,可惜,每位只得一隻.
最後,熟食方面另外一個最特別嘅一定係以澳洲M5和牛為主角嘅板燒澳洲M5和牛D-Rump,用上牛嘅腰脊部位,脂肪比例冇咁高,又係即叫即煎,肉汁滿滿,睇住師傅煎已經吞晒口水.
講熟食,當然還有鴨肝多士,係回本之作.
其實還有好多熟食也不錯,例如即場煮嘅烏冬,粉絲蜆,雲吞雞,片皮鴨,燒雞等等,只怕你冇位不到.
相信甜品係朱古力迷最愛之作,限定雀巢® KIT KAT®主題甜品區,各款蛋糕造型玩味十足,美味又可愛,最緊要夠趣又夠脆.
全部都好靚好有特色,特別係 KIT KAT®造型,見到點會唔興奮.
搶鏡的巴西莓朱古力慕絲愛情用上朱古力忌廉加上戚風蛋糕,中間再給藍莓同巴西莓慕絲味道,甜甜地又酸酸地,開胃.
呢個巨型 KIT KAT®朱古力條,總共大約17吋長,係最巨型最有玩味之作,以芙娜(Valrhona)的66% Alpaco朱古力為軸心,蛋糕加上朱古力松露軟心,榛子曲奇脆夾心加海棉蛋糕,吃下去鬆軟同香脆兩層口味無間斷為你送上.
其他的朱古力草莓忌廉蛋糕 ,紅桑子朱古力蛋糕 ,芒果朱古力千層酥,紅寶石草莓慕絲蛋糕,抹茶柚子白朱古力撻,香橙紙杯蛋糕,全部都美不勝收,爭妍鬥麗,愛甜品嘅一定可以食得好愉快.
所有愛自助餐嘅朋友,如果你餓左好耐自助餐,以呢個為序幕絕對不錯,供應期到七月底,想食就快啲訂位啦.
訂閱: 發佈留言 (Atom)


text:
「TVB新聞小花」梁凱寧憑借其出色嘅表現,同甜美嘅外貌而備受網民追捧,不過日前佢突然間喺報道新聞節目中與一眾觀眾講再見,佢眼紅紅話:“新聞報道完,多謝支持,各位再見.”
不過女神離巢之後,馬上傳出梁凱寧投考警務督察嘅消息,正當謠言滿天飛之際,梁凱寧唯有喺社交平臺發文澄清寫道:“我冇考警務督察,請勿散播謠言.”其實無論梁凱寧去邊度發展,都係佢自身嘅決定,作為粉絲嘅我哋送上祝福就足夠啦.
1992年出世嘅梁凱寧,喺香港浸會大學傳理學院主修廣播新聞,在校期間,佢更因為突出嘅表現曾經六度獲得咗院長嘉許,而期間曾經到TVB新聞部實習嘅佢,喺2014年畢業之後就正式加入到TVB成為全職新聞主播.
雖然進入到TVB之初,梁凱寧并未受到重用,但係佢依然認真做好自己,於是喺一年內時間由擔任互動新聞臺新聞主播,升到開始主持翡翠臺嘅天氣報告,因為佢甜美嘅形象同咬字清晰,更被封為“TVB新聞之花”.
同年12月,梁凱寧開始擔任《星期日香港早晨》,而佢都係節目啟播嘅第一位主持,可見其備受重用嘅程度.
之後佢又繼續擔任《香港早晨》嘅主播,都係歷史上最後生嘅《香港早晨》主持.
唔理點樣,希望係梁凱到咗新嘅環境依舊能夠發光發亮,發展得越嚟越好,加油!
Like MisshkNews Facebook!不出门也能知天下事~


text:
錦綸會館
錦綸會館(粵拼:gam2 leon4 wui6 gun2)係中國廣東省廣州市嘅一間古代建築,喺荔灣區康王南路嘅西來一巷口嗰度,隔籬冇幾遠就係華林寺同華林玉器商業街.呢間嘢既係成個廣州入面,唯一一間到而家都重喺度嘅行業會館;又係見證中國海上絲綢之路嘅緊要地區同埋全球第一間連地基都可以完整平移嘅文物建築.
史[編輯]
其實呢間嘢喺清朝嘅雍正元年(1723年)由廣州絲織業嘅伙記佢哋喺西關地區度出錢起嘅,佢主要係用嚟做紡織業嘅波士開會嘅場所.嗰時喺每年年初,廣州絲織行業班老細就成日嚟呢度一齊傾吓絲綢商品嘅價錢同曬士之後,跟住運啲絲綢到廣州十三行嗰度,通過海上絲綢之路去到世界邊個地方都得.根據記載話,喺起緊錦綸會館嗰陣,負責捐錢嘅絲織業商鋪冧巴同個人,夾夾埋埋有成1338個咁多.不過佢喺1949年之後變咗民宅.
會館搬走[編輯]
喺2001年,廣州為咗緩解人民路嘅大塞車,同埋荔灣區冇南北主幹道,而要起康王路.就喺嗰時,之前喺西來一巷入面嘅錦綸會館咁啱就經過嗰時規劃嘅康王路.後嚟為咗保存呢座咁有價值嘅文物建築,廣州市人民政府就出錢嚟裝修同保護,甚至將成間嘢移走.就喺2001年8月18號,成間錦綸會館托起1.085米之後就平移,先係向北移咗80.4米,跟住西移咗22米,最後喺2001年9月28號凌晨先至搞掂.呢次平移唔單止係全中國第一次成功平移磚木結構嘅古建築,亦係成個國際文物建築史上,成功平移建築嘅先例.
建築重新開放[編輯]
喺2005年,裝修過嘅錦綸會館又重新開返畀人入去睇.而家會館入面重擺咗嗰年平移用到嘅千斤頂,油泵同水準儀等工具同埋平移模型圖.喺2008年,呢間嘢列入咗廣東省文物保護單位.
建築風格[編輯]
呢間嘢有嘅建築面積有700㎡咁大,坐北向南,三路三進式嘅祠堂建築.入面嘅石刻,木雕,磚雕同埋陶塑,灰塑都體驗咗嶺南嘅建築風格.喺會館入面重留低咗廿二嚿碑刻響度,其中部分碑刻上都寫滿嗮起錦綸會館,負責捐錢裝修嘅商鋪冧巴同人名.
而家係點?[編輯]
而家嘅錦綸會館係廣州嘅絲綢行業博物館嘅錦綸會館,除咗成日整嘅絲織行業歷史展覽之外,重養咗好多蠶蟲而整出嚟嘅蠶繭,等觀眾睇吓絲綢係點整嘅.
攷[編輯]
- 錦綸會館 中国古代海上丝绸之路古迹之一 360个人图书馆
- 锦纶会馆嘅介绍 百度百科
- 廣州錦綸會館今昔 廣東新聞網
- 锦纶会馆 新浪
- 廣州市錦綸會館:全市唯一近代專業會館 中國評論新聞網


text:
缺牙唔理佢好像都冇乜問題,但係有時條脷碰到,就感覺怪怪得,食野都唔敢兩邊一起咬,成日用一邊 ,我真係好驚後尾大小臉,咁就好醜了窩.經過幾日思考,最後我都係選擇去整翻佢.
大陸植牙
聽好多朋友話,大陸果邊睇牙幾平服務又好,我都諗著去試下.但係我都係擔心安全呢個問題,植牙呢個都係關乎自己嘅小手術,唔小心植牙失敗,咁點算窩,錢都曬埋我搵邊個呢.所以我非常之慎重揀睇牙診所.
揀咗幾日,覺得都網上嘅信息都差唔多,唔知邊個好.後尾我閨蜜話我知,佢前個月去咗珠海維港種牙,E生手勢幾唔錯,佢哋診所消毒情況以及環境都幾乾淨,仲有一點價錢真係好平.呢排佢哋種牙做緊活動窩,提前通過WeChat&WhatsApp(+85362124305)book位,就可以享埋佢哋嘅優惠價,我之前仲以為植牙最少都要萬幾蚊啦,冇諗到我係佢哋呢度隻曬咗8800人仔(美國皓聖種植體),呢個係進口嘅材料,價錢比其他品牌貴D.
我嘅情況都算OK,第一次先去檢查口腔問題,確定冇其他問題,順便確認咗治療方案,過幾日就book位直接過去植牙,宜家我隻牙已經種入去啦,感覺仲唔錯,等到明年我再去複診.大家如果有缺牙嘅話,都係建議早點去整翻佢,以免後尾問題太多.


text:
世紀帝國分別出左3集再加埋幾個新版文明,但最為人津津樂道,而且普及性最高既始終都係第二集.筆者有幸生於世紀帝國,無疑係人生一大樂事也,讀者未必同過朋友仔聯機,但單打獨鬥都一定唔會少.如果你問我世紀帝國三有咩好處,我可以數十個比你聽,畫面好,夠逼真,兵種相剋,多任務玩,但唔知點解硬係取代唔到世紀帝國二既地位.可能正正因為世紀二太過神,令到佢係機友心中留低無法取代既地位.
呢一篇絕對唔係宣傳文章,今日筆者只係想同各位分享下世紀帝國有咩咁好玩,點解咁好玩,希望已成大人既你地,可以好好回味細個果時,世紀帝國二帶比你地既一點一滴.
先講任務模式,法國,蒙古,阿茲特克,韃靼,條頓等等任君選擇.細細個果時每個男仔都想幻想自己係一個傑出既領袖,正正係世紀帝國比左依個機會我地.機友可以代入當時既歷史人物,跟住歷史作出每一個決定,可以係有限既資源開創歷史既新一頁,真係幾過癮.好似聖女貞德咁樣,一開頭你要諗方法保護佢,你點樣控兵,揀邊條路都係到改寫緊法國既歷史,因為你行錯一條路,就會令貞德比敵軍殺死.又好似成吉思汗由一開始第一關係散落既部落去到最後一關係要同匈牙利人打仗,真係十足十當年成吉思汗橫掃歐洲既感覺.
如果唔玩任務,都可以玩番最正常既普通對戰,冇朋友同你玩都冇所謂,機友一樣可以同電腦打番場.千奇唔好睇小電腦,因為佢地係你最好既練習對手,唔係人人都夠佢地打.你中意弒君又得,一開始就咩都唔做,互相開片既死鬥又得,你中意係慢慢發展之後玩下快攻又得,你中意係個圍城入面又安全感又得,一個遊戲滿足哂作為君主既願望,真係爽到笑.
機友一定試過西班牙征服者,中國連弩兵,長弓兵仲有韓國馬戰車去拉兵屈機,呢樣唔係講少,真伙冇番咁上下技術都唔掂.
當人地仲係封建果陣,你已經學識如何速攻,話咁快就升左上城堡時代,用一隊隊騎士橫掃對方平民,係呢個時候當對手仲未有長槍兵,你就知道有馬係好過無馬了.
機友如果想發洩下既,真係玩死鬥就岩哂,咩都唔使諗,係咁起兵同人地打過,仲要開大埋個耳機,聽住刀刀槍槍撕殺既聲音,唔知點解心情又好番哂.
如果你問我咩模式係最令人又愛又恨既,我會答你一定係弒君,因為國王永遠都好難搵,同時如果你比人滅國,得番一個國王,只要你醒醒目目去同盟既城堡,就保證你唔使咁快輸.或者你夠醒目可以一擊即中,一野爆左人地個城堡,咁就叻仔唔使煩,否則真係搵到搵餐死.
AEGIS,細細個就係因為呢個世紀帝國既秘技令我搞亂左英文既AEIOU.呢個秘技最吸引人既地方係人有你有,可以快快手手黎一場君子之間既決戰,果種節奏既明快真係令人興奮到不得了.如果你同我講how do you turn this on,或者係限資源,我會睇你唔起,因為你唔係一個君子,你只係一個屈人機既小人,你係比出賣朋友既機友更不知所謂,因為人冇你有,咁樣玩法仲有意思咩?我真係諗唔到有咩可以頂得住眼鏡蛇車.
200人口呢個數唔多唔少對於中意大型戰鬥場面既機友黎講,真係唔太夠,正正係咁先會有地圖編輯模式.係呢個模式入面,只要你有心機,香港都可以比你整到出黎,想呈現咩既歷史情景都冇問題.只要機友電腦夠勁,咩野劇情都可以自己設計,唔想煩既可以下載網友作品,有時候真係網友設計既作品先至夠喉,冇限出兵8打8,真係要幾爽有幾爽.或者你享受大型閱兵既,都可以將世紀帝國入面有既兵種,全部放哂出黎,真係勁過中共國慶閱兵.
如果機友們既朋友仔都係世紀帝國迷,真係會開心死,因為你會享受到咩叫出賣同埋友情.為左搞事,你可以去到幾盡?有時4打4,點知你個朋友仔明明同你係同盟,冇啦啦就派哂成隊人入黎城門,原本都唔知佢想點,但突然間佢同你變左敵對,城入面冇兵,真係等比佢滅城.下次就我就醒目,見到成班友係我城門就快快手lock左佢,到時打起上黎都可以頂番一陣.可惜朋友永遠都係信唔過,佢可以調投石車炸死哂你d兵,但佢又唔係敵對喎,呢個時候你除左炸粗之外,真係咩都做唔到.
有時比人打到滅城果時,就係友情既考驗,到底朋友會派兵幫手,得你由得你死,最多幫你保住個村民復國呢?大部份一定係後者,話哂你都比人打到滅國,幫你有鬼用咩?呢個時候如果係弒君,朋友死之前一定會派個國王去同盟城堡,呢個時候,你可以先問朋友借糧,當佢比哂所有野你,就係你出賣佢,輸做敵對既時候.
唔好問點解朋友要出賣你,因為我只係覺得咁先係最好玩,最開心,係一個互相爆粗既場面.
世紀帝國對於每個人既回憶都有唔同既意義,因為呢隻game,我學識左中學大學永遠唔會教既歷史,因為呢隻game,我同朋友既互動多左,每日都係電腦面對嘻嘻哈哈咁過,番學,放學,亂做功課,睇卡通,打世妃帝國,童年時就如此經過.因為呢隻game,可能唔少人既設計天份係地圖編輯果時被培養,因為呢隻game,可能令到你一嘗做統治者既味道.
依家既我,只係想搵番一班投身左社會既知音人,同我再打番場世紀帝國,一隻唔使燒錢,又可以快快手手完場既game.


text:
隱形箍牙喺咪一定要掹智齒有唔少朋友系做隱形箍牙之前都要先掹智齒,因為智齒對於矯正有時候系「攔路虎」,非常影響矯正效果嘅保持.咁問題嚟啦,隱形箍牙前掹智齒喺咪必須嘅?
原則上嚟講,只要口腔內空間足夠,牙齒矯正就唔使掹牙.然而有一種情況掹牙卻在所難免,就系生咗智齒,智齒可能會影響到箍牙嘅進行.
其實智齒並唔系一無是處,智齒喺過去食物尚唔精細個陣起到咗非常大嘅作用,然而隨著人類嘅頜骨縮小,同時食物加工越嚟越精細,智齒嘅作用喺度不斷減退.
喺矯正過程中,智齒有時候系起到非常大嘅作用嘅.
有時候患者嘅後牙因為齲壞或其他原因而被掹走個陣,健康嘅智齒前移就可以免去種牙嘅煩惱.當然前提系智齒完全長出並且位置正常,冇齲壞,但系大多數智齒都唔可以正常萌出.
喺唔進行牙齒矯正個陣,未發炎嘅智齒唔會太影響牙齒.但系進行牙齒矯正,智齒就可能會影響矯正進程和效果.智齒會擠佔其他牙齒嘅空間,使牙齒缺少矯正空間,牙齒矯正無法進行.就算矯正好牙齒,冇掹除嘅智齒都容易造成牙齒移位,導致效果反彈.
如果你四顆智齒正常萌出,咁就可以唔使掹除.但系如果智齒阻生亦或頻繁發炎.就算冇做隱形箍牙,都需要儘快掹除.
以上就系「隱形箍牙喺咪一定要掹智齒」嘅具體介紹,希望對大家有所幫助.
相關推薦:
《深圳隱形箍牙效果好唔好?》
《深圳隱形cool牙貴唔貴》
牙科小Tips:


text:
某日下晝,集比收到咗一封自稱訂製造型USB手指詢價信.冇錯,尼個中年男子正係狐獴大叔!
名為田中建太,係只狐獴,都係一個大叔,更加係頗具人氣嘅打工仔.平時以職場趣事為題材畫畫漫畫,寫寫書,仲有食記分享.揾埋集比之際,狐獴阿正籌劃自己嘅出道計畫,以台灣第一位虛擬中年動物藝人之姿,實踐遺忘多年嘅初衷.事關所有嘅音樂同MV創作皆為大叔獨立發行,要龐大嘅資金挹注,但係嘖嘖募資平台尋求贊助者.為咗回饋贊助者,大叔集比合作,製作出募資限定版嘅造型USB手指公仔.一共推出三款超人氣造型USB手指公仔:田中健太(狐獴大叔),長谷川有子同枝野幸男,並存入三首喇,全新單曲與動畫MV.
-
打樣,校色製作或者洽談過程有乜印象深刻嘅事嗎?
狐獴大叔嘅背後製作團隊係專業嘅動畫製作公司,係設計圖檔嘅修改,側視圖嘅製作同溝通上都好順暢.最難嘅地方其實係於模具製作同滴色製成.因為角色嘅顏色用色多,加上表情細微,令到製作嘅工序繁複.不過,睇到打樣品出爐,真係好畀人有成就感呢!
-
開模製作過程中嘅困難處?
另外,狐獴大叔團隊為咗秉持狐獴站哨天賦,同集比特別強調話希望USB手指都可以非常穩健地直立.但狐獴大叔嘅身材頭重腳輕,全身嘅重心集中係上半身,腳掌著地面積小,經過集比專業嘅製作建議,將狐獴大叔嘅尾作為對腳之外嘅第三個撐啲,達成淡定站立嘅標的.
集比USB手指製作係業界有名氣,狐獴大叔團隊係實際睇過集比同其他企業客戶製作嘅成品後,對集比嘅技術信賴而進行製作打樣,後續嘅服務與製作建議具體且誠意十足,令人覺得滿意.
可以得到客戶嘅信任同青睞,以製作實服人,係集比對於自己最大嘅驕傲!多謝狐獴大叔同幕後製作團隊給予集比呢個合作嘅機會.


text:
古洞
古洞(Kwu Tung)喺香港新界北面,響麒麟山北,河上鄉西南,雙魚河一帶.原本只係一條細村來,喺青山公路南,麒麟山北同雙魚河西之間,家下歐意花園嘅地方,而家下主要講係雙魚河以西(近青山公路一小段河東),河上鄉以西南,馬草壟以南,西到白石凹嘅平地,同埋麒麟山北同東北一帶.由於香港政府將青山公路,古洞可愛忠實之家到粉錦公路尾,上水彩園邨對角一段,叫做古洞段,搞到連帶雙魚河東到上水都畀人誤以為係古洞,所以有時金錢,燕崗,松柏塱,丙崗都當埋入古洞.
古洞一帶有大量竂屋.
名改
地理改
今日古洞有三山環抱,南有麒麟山,東北有鳳崗山,西北有白石凹到馬草壟之間唔知叫乜山.麒麟山東有雙魚河,南向北流去上水,同石上河會合.英國人將古洞到上水,粉嶺呢個大谷地叫Long Valley,意思係好長嘅谷.Long Valley呢個名家下用咗來指塱原.
原古洞改
原本古洞係一條細村,雙魚河西便,同麒麟山東北角交界之處.原本係大唔過東便附近金錢,燕崗同河上鄉三條村.
條村響上水到新田兩大村路上正中間,條路由上水向西南行到松柏塱,轉西行,過雙魚河到古洞,古洞向西行,過坳再向西行就到新田.英國人將呢條路變成青山道,即後尾嘅青山公路.而古洞有路南行到石崗,出古泂南行過雙魚河到担水坑,向西南經唐公嶺到蓮塘尾,再南行到打石湖,過坳到亞公田,再落係上輋,竹坑,橫台山同石崗.其中蓮塘尾到橫台山呢段,後尾開成粉錦公路.
原古洞村嘅田地主要響麒麟山腳,同向北嘅谷地平原.北便田地後尾都變成家下屋地廠地.
今日古洞村改
今日古洞村,經已唔係原居民村[2],面積都幾大,村屋都幾散下,佢北便同馬草壟交接,東北便接河上鄉,東便接燕崗,東南便接金錢.家下分為兩村,一北一南,分界響河上鄉路同青山公路洲頭段.行政上,兩個都歸入上水鄉事委員會之下.雖則話係兩個村,實際上係好多條村夾成.
北村[3]有374公頃,約莫住咗1500人,分五區,即係東方區,塘角區,煙寮區,聯和區同埋鳳崗區.上水展能運動村以南一帶,有約莫50間工廠,多數係木廠,廢物回收場,食品廠同車廠.[4]
發展改
香港政府計劃將古洞粉嶺公路北面,發展為邊界市鎮.古洞北新市鎮佔地498公頃,設計容量為10萬人.


text:
常言道「Fashion嘅嘢,我識條鐵咩」,英國就有兩位Youtuber佢地將一個對時尚完全冇概念嘅朋友,用最平最無厘頭嘅裝扮,製作一個假嘅model,惡搞Fashion Week.之後仲引起軒然大波,俾人圍住影相,登上IG不在話下,仲成功跟著造型師入會場.最後勁係,ASOS呢個品牌幾天後,出咗個日類似佢地第一日著嘅同款的服裝.
一齊睇下要扮假Model嘅Max平時係點
之後就買材料
連用嚟緩衝嘅膠充氣袋都唔放過
買單個時問店員好唔好睇,店員都唔知點答
腳就貼滿咗膠帶
仲對住鏡子自我催眠「我係世界上最好嘅Model,就算火車未到站我都係好正」
第一日
搵咗幾個FD追自己跑住嚟影相,結果一大班人圍住佢影
登咗上IG
有攝影師都打聽佢嘅嘢
第二日仲請咗個造型師Scott Cruft俾D意見
結果大獲好評
緩衝嘅膠充氣袋做嘅圍巾跟洗碗手套
引嚟一大班人影相,仲要出動保安指揮,先唔會阻礙交通
Max跟住造型師Scott進入會場
有專家讚佢天生食呢行飯,讓人好深刻難忘
佢地發現ASOS幾日之後,出咗個同Max第一天著好似嘅同款的服裝.唔知係咁啱定向佢地致敬呢?
片段
圖源:YouTube@The Zac and Jay Show


text:
弱相互作用
弱相互作用,亦稱弱作用力,弱核力等,四種基本相互作用之一,其餘三種為強相互作用,電磁力同萬有引力.次原子粒子嘅放射性衰變同恆星入面嘅氫聚變都係由弱相互作用引起.佢相關理論,叫量子味動力學(quantum flavourdynamics,簡稱QFD),皆因佢係唯一相互作用,搞到夸克變味(flavour).處於高能量下,弱相互作用同電磁力會合併理論為電弱相互作用,亦即弱相互作用,只不過電弱相互作用其中一種面貌.所以較少用上量子味動力學個名.弱相互作用,係唯一種,打破到宇稱( parity-symmetry,P symmetry)及電荷宇稱(charge-parity symmetry,CP symmetry)守恆.作用之中,佢有W子同Z子帶動力,有相當質量,同其他相互相作帶動粒子好唔同.皆因佢同希格子有反應.
弱之所叫弱,係相對強相互作用而言.佢有效範圍好細,十萬萬萬萬分之一米到萬萬萬萬分之一米之內,近乎貼近先起到作用.百萬萬萬萬分之一米時,強度佢同電磁力參唔多,但越遠就跌得越快,去到十萬萬萬萬分之三米時,就弱到電磁力萬分之一.
弱相互作用同其他幾種睇落好唔同,好少會講吸引同排斥,只會講佢核乙種射線衰變中嘅作用.另外,佢同中微子有好大關係,中微子只受萬有引力及弱相互作用影響.
宇宙間常見嘅中子,質子,都係由夸克組成.兩者中嘅夸克,全屬上下兩種味.中子同質子間轉換,都係上下轉味,由弱相互作用促成.若果無弱相互作用,就好難有元素轉換,亦無核融合同核衰變.


text:
今集同以往集數唔同,即使自己開咗集會所都唔會跳去第二個區域,搞到唔少老手都要搵好耐先連到.亦都有唔少讀者反映話搞黎搞去都唔知點同朋友連線一齊屠龍,所以我地特別整呢篇教學希望幫到大家!
想同朋友玩,不外乎係自己開集會所又或者參加朋友開既集會所,係呢度先教大家點開集會所先.
自己開集會所
只要去調查據點任務櫃台(or搵櫃台小姐),又或者係任務看板度,就會見到有「自己建立集會區域」選項,如果只係想同朋友連線的話記得創建時將集會區私人設定為「打開」.
另外亦都可以係 Option > 溝通交流 > 邀請好友 都同樣可以叫朋友加入你既集會所連線區.
參加朋友集會所
只要去調查據點任務櫃台(or搵櫃台小姐),又或者係任務看板度,就會見到有「移動到別的集會區域」選項,然後選「從集會區域號碼搜尋」就可以,至於個號碼其實開房果位朋友再一次選擇「自己建立集會區域」選項又或者 Option > 溝通交流 > 成員清單 都可以見到.
當同朋友進入同一個集會所之後,仲需要接取任務先可以一齊玩,如果玩家想自己做隊長就去接任務啦,如果想幫其他朋友一齊會合玩乜都得的話就用參加任務,不過要注意同朋友遊玩時大家進度相約先可以一齊打同一任務.
咁如果無朋友又點算呢?
今集新增咗樣野叫做「求難信號」,係任務或者探索途中,只要係 Option 入面就會見到有「發出求難信號」選項,一旦發出訊號即使係集會所以外區域玩家都會見到,咁樣其他人就可以入黎幫忙啦!
當然好多時我地同陌生人打完之後會遇到可以成為朋友既玩家,係呢個時候 Option > 溝通交流 > 交流玩家歷程紀錄 就可以搜索到之前同你連線既隊友集會所,又或者直接加佢 PSN 好友都可以.
同好友一齊組成小隊!
基本上可以視之為公會,玩家可以係集會區域「小隊管理所」建立小隊,或者參加其他玩家邀請小隊.
當玩家參加咗小隊之後玩家角色頭上會顯示小隊圖示,公會名片上會顯示小隊名稱與圖示,會顯示小隊所屬成員名單,可自由留言給小隊所屬成員以及可在小隊成員專用的集會區域集合.
最後要提醒一點就係任務報酬,當多人遊玩完成任務時,報酬金將會平均分配比每一位隊員,如果係中途參加任務既話,就會根據參加時間比例而減少任務報酬,不過報酬金則不受時間影響.
Price.com.hk 《魔物獵人 世界》中日英文合版價格查詢
回帶相關連結:
《Monster Hunter:World》全營地位置公開!
《Monster Hunter:World》最易襯衫麒麟裝任務出現條件公開!
《Monster Hunter:World》全14種武器簡單介紹及出招表
《Monster Hunter:World》官方活動任務時間表
《Monster Hunter:World》PS4 vs PS4 Pro 畫面表現及流暢度比較!


text:
2021 回贈網站大比較!市面上有咁多回贈網站,應該用邊一個好呢?港究專員今次就會喺各方面幫大家分析唔同回贈網站嘅好同唔好,都係嗰句:無最好嘅嘢,只有最適合你嘅.
回贈網站其實係咩嚟?
回贈網站係可以令你喺網上購物嘅時候可以慳多啲嘅一種手段,透過用特定嘅方法,例如使用專屬嘅連結去買嘢或者使用唔同嘅推廣代碼,就可以有唔同嘅回贈或者優惠.好似之前港究專員介紹過嘅 iHerb 咁,利用港究嘅特定優惠碼,就可以有特定折扣!如果你想知多啲關於唔同嘅網購平台,可以參考吓:
比其他回贈網站 Cashback 得少啲會回返水畀你?得 BeFrugal 做到
如果你有任何問題想問吓港究專員,歡迎你喺唔同嘅渠道搵我哋架!Telegram 討論區入面會有港究專員分享更多要注意嘅點,包括更多抵買嘅舖頭同其他優惠著數分享添!正所謂贏在起跑線,第一時間收到著數情報先可以快人一步,理想達到!
歡迎入嚟港究Telegram討論區,一齊慳,一齊脫離買同一件貨但係畀貴啲嘅一群.
2021 回贈網站需要睇咩因素?
提示:你一定唔可以用一個有 ad block 或者一啲有阻止第三方 cookies 嘅瀏覽器嚟買嘢,例如可以用之前港究專員之前推介過嘅 Brave Browser,如果想知多啲,可以參考吓 :
Table of Contents
首次登記回贈
首次登記嘅回贈可能你見會係有錢送好似好著數咁,其實係你未睇清楚,唔同網站有唔同嘅要求,有啲係要你回贈夠某一個金額,可能係10美金,或者係你要消費過某一個數先可以拎首次登記回贈.依點係好重要㗎!
最高回贈比率
回贈比率每個網站都未必一樣,可能佢哋同商戶所傾嘅合約都不盡相同.咁依個時候可能就要你去搵你想買嘅購物網站喺相應嘅回贈網站有啲咩回贈比率.港究專員都好明白依個係一個好繁複嘅步驟,所以你就可以睇吓下面有關 Cash Back Rate Guarantee 嘅圖片.Befurgal 係有依個條款去確保自己能夠提供最優惠嘅回贈比率畀大家.
回贈商戶數量
商戶嘅數量愈多,就可以確保顧客有更多嘅購物網站選擇.以上嘅表格就初步列咗唔同回贈網站有嘅購物網站數量.不過依個只係一個數量,並唔代表全部網站都啱你嘅需要.可能你好鍾意買電子用品,但係回贈網站入面95%都係有關時裝嘅網站,咁呢個回贈網站就未必好適合你喇!
優惠券回贈同時使用
有無優惠券對用邊一個回贈網站都好重要,講到尾用回贈網站都係想慳返啲,無論係多定少,都要逐啲逐啲咁拎返你應得嘅回贈.所以可唔可以同一時間用埋優惠券就係一個幾重要嘅點,如果可以同時用現金回贈同埋優惠券,你所獲得嘅總折扣就會多啲,你亦都會慳多啲.
不過又係有啲陷阱需要注意嘅,有時回贈比率高但係無優惠券嘅選擇會比回贈比率較低而有優惠券嘅選擇會比較著數.雖然有時就係差嗰少少,不過如果你係用開某一個回贈網站就可能繼續留喺同一個網站 ,例如 Cash Out 方面啲.
如果你購物嘅時候搵唔到一間回贈網站係有你想幫襯嗰間商戶嘅話,你可以試吓去另一個港究專員推介嘅優惠券網站 Honey 睇吓幫唔幫到你.
網站所屬地區
網站所屬地區對依刻喺香港嘅你一啲都唔重要,不過對於準備去其他國家居住嘅你嚟講就好重要!如果你係準備去加拿大嘅話就唔好用錯一啲英國嘅回贈網站,因為係無一啲喺美國嘅回贈網站咁方便,你收回贈係需要經PayPal而唔可以經銀行戶口,要用美國嘅回贈網站先會比較方便.調返轉如果你係去英國嘅話就用英國嘅網站去 Cash Out 會比較方便,淨係匯率都有機會差好遠.
你知道唔知道,加拿大出咗新移民計劃?2021港人加拿大移民計劃重點大分析
有無香港商戶?
你喺邊個國家用當然好重要,如果你係喺香港嘅話當然要睇返有無香港嘅商戶啦.
領取回贈嘅方法
要注意回贈網站有無容許其他國家嘅用家都可以用到晒佢嘅全部功能,有啲回贈網站係美國或者加拿大綠卡嘅持有人先可以使用同埋拎到佢嘅迎新獎賞,就正如上面嘅條款及細則一樣,唔喺美國或者加拿大居住都可以拎到由 Maxrebates 畀嘅迎新同埋平時嘅回贈.
港究專員上面所介紹嘅所有回贈網站都可以拎到購物嘅現金回贈架!
領取回贈嘅時間
大多數拎到回贈嘅時間都要一個月,港究專員試過喺 Nike HK 經 Rebatesme 買,都要大概一個月先有回贈入到我嘅賬戶度.所以都要預大概一至兩個月先可以拎所有回贈,有啲 VPN 公司都要半年先可以有回贈到手,所以淨係可以等,就算你搵客戶服務都無用,佢會答你係對家公司未批.
顧客服務
有問題嗰陣顧客服務嘅反應都好重要,之前港究專員有問題透過電郵問 Rebatesme 嘅客戶服務,都可以喺一個工作天內收到答覆.遇到問題唔知可以搵邊個幫手嘅時候都覺得好無助,有時有啲網站搵客戶服務個掣又唔知喺邊.依個問題港究專員都經歷過,所以有時都會選擇喺最低限度上減少少回贈比例,而有一個更好嘅客戶服務體驗嚟避免有上面嘅情況發生.
網站嘅背景
一個網站嘅背景都好影響你會唔會選用佢嘅,例如佢背後有無一個強大嘅財團做後盾,或者個背後財團係一個同你嘅理念相違背嘅,你就可能未必會使用.就好似 Rakuten 係日本樂天轄下嘅一個回贈網站,而佢都係一個國際知名嘅財團,相對走數嘅機會就會比較低一啲,資訊安全都有機會更加重視.
另外,你可以喺 MaxRebates 透過減低自己嘅分紅,將收益轉送消費者,即係大家手上.就好似大富翁一樣,一個啱啱投入行業嘅年輕公司點可以同一間有五,六年嘅同類型公司競爭呢?年輕嘅群體係需要唔同嘅用家去支持先至可以對抗唔同嘅霸權.
睇完咁多個唔同嘅選擇因素,希望大家可以根據自己需要選擇.無最好嘅回贈網站,只有最適合你嘅.所以港究專員都一路介紹唔同嘅回贈網站同其他優惠畀大家,一定可以畀大家搵到心目中嘅正選!
鐘意呢篇分享嘅話希望大家畀Like支持下我哋,Subscribe或者Bookmark我哋就可以即時收到更多優惠資訊 / 介紹,有咩問題歡迎留Comments!
如果想分享 / 更快收到各種優惠著數,歡迎加入我哋港究Telegram討論區.最新消息,我哋最近仲新增咗多個Kong’s Cult 最新文章Telegram Channel,只要Join Channel,每逢有新文章出爐就會同步收到,勁方便!!唔好漏咗Follow Kong’s Cult嘅Facebook同Instagram專頁啊!你哋嘅支持同意見絕對係我哋港究專員繼續發掘著數嘅動力,下次見!


text:
(著數哥)La Maison D’elephant 象屋.泰式半自助餐 $108 起 . 招牌馬沙文咖哩/招牌泰式脆炸銀鱈魚/芒果糯米飯沙冰
La Maison D’elephant 象屋位於旺角東新世紀廣場4樓 – 主打新派 fusion 特色泰國菜
佔地超過3000呎 , 一直以健康無添加菜式和創意料理聞名 , 更有米芝蓮泰廚坐鎮
因為女朋友一直好鍾意食泰國菜 , 收藏呢間好耐話一直想同我去試
聽聞佢哋2021年最近新出咗泰國菜半自助午餐 , 見到好多網友都讚呢個泰式自助餐
星期六日一直book唔到位 , 於是咁啱星期三放假我哋就一齊去 !
La Maison D’elephant 象屋半自助午餐價錢實在超級便宜 ! 由 $108 起 , 你只需要點一個Lunch-Set 便可以享用半自助餐 , 雖然價錢不貴但是食物質素絕不馬虎 , 當天所見有超過10款泰式自助餐食物 : 例如青木瓜沙律 , 泰式無骨鳳爪 (呢個強力推薦超好食) , 炸雞肉條 , 春捲和雞胸肉酸辣沙律等等 性價比極高 ! 基本上食完前菜已經飽曬
去到唔記得影個Lunch Set Menu , 佢哋IG擺曬所有餐牌 , 都會發佈優惠資訊 ( 不得不說佢哋經營設計得好靚 ) @lamaisondelephant
去到後我哋被安排坐喺靠窗邊位置, 現場所見環境好舒服 , 枱與枱之間有一段距離 , 唔會太大壓迫感 , 同埋好有泰國設計風格 , 好多特色擺設同埋屏風 , 有之前去泰國曼谷高級泰國餐廳嗰啲感覺 🙂 同埋不得不讚店員服務態度非常好同埋好有禮貌!
我就點咗個招牌菜 – 泰式脆炸銀鱈魚 ($218) 本身我好鍾意食魚 , 估唔到泰國餐廳有炸銀鱈魚 ,
食得出係新鮮銀雪魚 , 唔係急凍嗰啲 , 配上餐廳獨家調製嘅酸甜醬汁 , 呢度菜真係超級好食 ! 泰式脆炸銀鱈魚也是香港非常少見的泰國小炒美食,炸得得十分惹味.奉勸各位呢度一定要點呢個菜 你會明點解我話咁好食 !!
女朋友來之前就已經想食 冬陰功意大利飯配原隻脆脆軟殼蟹 ($188) 因為佢本身 ig睇到相已經比外表吸引咗 , 聽聞係餐廳全港首創嘅獨家創意泰國菜式 , 估唔到真實嘅嘢食嚟到嘅時候真係咁靚 ! 佢話炸得好香脆 , 我都食咗佢少少 , 冬陰功飯真係好鬼吸引 , 配埋蔬菜同埋軟殼蟹飽落口個感覺真係好舒服 , 最重要係食完唔口渴 , 食得出係真係冇落味精
去到最後我哋就食慕名而來嘅甜品 – 象屋芒果白糯米飯沙冰 , 原來係全香港獨家首創嘅芒果甜品 , 嚟到嘅時候女朋友已經心心眼急不及待要打卡 ( 所以話女仔真係好鬼鍾意甜品 lol)
係用新鮮泰國水仙芒即叫即整 , 芒果選用的是不少人的「最愛」泰國水仙芒,果肉厚實,味道清甜多汁.澆上椰奶,融合底層嘅芒果糯米飯,令整體味道更豐富,口感更上一層樓.雖然份量精巧,但是賣相精緻,作為飯後甜品就剛好.
佢哋仲有另外一個芒果自創甜品 – 芒果黑白糯米二重奏伴芒果星球
( 飲完杯野揸住個杯影啲文青相 , 真係嘔血 ~ )
提提大家, La Maison D’elephant 象屋半自助午餐平日同假日都有 , 記得三點前要嚟到啦
女朋友已經表示好想再過嚟食 , 同埋試佢嘅晚餐
La Maison D’elephant 象屋
- 地點 : 旺角太子道西193號MOKO新世紀廣場4樓453號舖
- 半自助午餐供應時間 : 11:30-15:00
- 預訂電話 : 2386 6882


text:
香港地地少人多,住得細但又好鍾意囤積,有啲人甚至從中尋求心靈上嘅安穩,成日將屋企堆滿哂雜物.唔知睇緊呢個post嘅你地又有冇囤積嘅習慣呢?🧐可以囤積嘅嘢數之不盡,唔知大家屋企多數會囤積啲咩呢?🤨
其實可以斷捨離嘅物品有好多,但最常見嘅通常都係以下最多人投票嘅幾樣物品.
👚衣服 - 相信唔少女士們都非常鍾意買衫,但有好多都係買完著幾次就唔著,造成左囤積嘅問題,變左女士們最常斷捨離嘅物品.
💄化妝品 - 除左衣服,相信化妝品都係女士們打扮不可缺少嘅東西.其實有好多化妝品,即係例如唇膏,眼影或者粉底都係女士們購物時會經常買到嘅嘢,令到屋企成日都堆積住好多不必要嘅化妝品,所以又變成左最常斷捨離嘅物品.
🥘食物 - 好多人都鍾意買埋買埋好多零食返屋企得閒嗰陣食,用嚟解下悶.尤其是而家疫情底下有好多本身返office嘅人都要work from home,令到啲人都會買好多零食方便工作嗰陣解下悶.其實呢樣野形成左食物囤積嘅問題,因為有好多食物買左返嚟又食左幾次又冇食,甚至搞到過期,令到食物都變成左最常斷捨離嘅物品.
💻電子產品 - 喺而家科技發達嘅年代,每年都會不斷地推出唔同款式嘅電子產品,令到大家年年都會有機會購買新嘅電話或者電腦,造成左電子產品囤積嘅問題,甚至變左最常斷捨離嘅物品.
其實有好多物品係因為大家一時嘅慾望而買返嚟,但有好多都係無必要用或者食到.希望大家以後喺購物之前都三思一下,諗吓係咪有必要買,減輕囤積嘅問題,為地球出一分力?
#囤積 #香港 #地少人多 #簡生活 #sliving #green


text:
(中環蘭桂坊)吳鎮宇最近被傳拍攝無綫新劇《衝上雲霄II》時經常躁狂鬧人,但前晚佢同陳法拉為新劇拍外景時,全程表現得相當親切,同法拉以及工作人員有傾有講,唔通因為同法拉相熟,所以畀面法拉?
約定11月打野戰
鎮宇09年同法拉喺電影《Laughing Gor之變節》中飾演兄妹,今次佢哋喺無綫《衝上雲霄II》再度合作,自然駕輕就熟.鎮宇前日同法拉喺中環蘭桂坊拍《衝》劇外景,鎮宇下晝五點已經去到現場,因為未夠鐘開工,鎮宇就同助手先去翠華茶餐廳醫肚,食到夜晚七點就同法拉埋位開工.
(今日我至馴)
鎮宇前晚喺靚女法拉面前,即刻馴如綿羊,平時火氣當堂熄晒.
有講有笑
吳鎮宇(右)
認真對戲
茶記開餐
助手(左),吳鎮宇(右)
前晚劇情講述情歸鎮宇嘅法拉同鎮宇喺街邊吹水,法拉講幾講想走人,鎮宇就拉住法拉叫佢唔好走.呢個鏡頭前後拍咗幾次,唔使20分鐘就搞掂收工.拍攝期間鎮宇唔單止同法拉,仲有工作人員有傾有講,而且有唔少途人搵鎮宇合照,鎮宇都完全冇托手踭.
另外,法拉噚日喺銅鑼灣為一時裝品牌新店開幕擔任剪綵嘉賓,問佢幾時同張智霖為《衝上雲霄II》去法國拍打野戰場面,法拉話:「11月,我見到劇本都有少少嚇親,要少少心理準備.」法拉話唔使同男友申請,始終電視尺度有限.
採訪,攝影:楊浩賢,黃曉程
本文鏈接:拍《衝上雲霄II》外景畀面陳法拉 躁狂吳鎮宇收火有偈傾


text:
2018-04-25
Raymond:
Hello,想問打飛機會唔會影響健康,例如會令到皮膚變差,身體變虛?
OpenRoom小編:
坊間有好多關於自慰嘅說法,有說法認為自慰會對身體造成負面影響,例如會令人精神不振或者甩頭髮等.亦有說法持相反意見,認為自慰能對身心有正面影響,例如提升睡眠質素同免疫力.
但其實自慰對身體有益定喺有害並無...
2017-12-20
橙哥:
如果買情趣用品係無年齡限制嘅話,未成年嘅人可唔可以用情趣用品呢?
OpenRoom 小編:
自慰無分年齡,任何年齡層嘅人都可以透過自慰達至性興奮同高潮.而使用性玩具自慰亦都喺滿足自我需要嘅一種方式嚟,亦都無年齡上嘅限制,只要性器官發展成熟都可以使用.但要留意販賣性玩具比未成年人士喺犯法架,售賣嘅人亦都會觸犯法...
2017-12-11
猶崢:
想喺浴缸水中做愛,想問暖水會唔會破壞安全套/減低安全程度?
OpenRoom 小編:
暖水並唔會影響安全套嘅品質架,喺性行為入面即使接觸到唔同溫度嘅水亦都唔會令到安全套受損.咁有乜嘢會破壞安全套呢?水入面有性行為又有乜嘢要留意呢?
好多人喺性行為過程都會用到潤滑劑增添情趣,而喺水入面發生性愛,水會沖走女...
2017-11-27
kk:
想問成日自慰會唔會月經失調?
OpenRoom 小編:
女性自慰對生理期並唔會有大影響,但喺要留意喺生理期時候自慰有可能對陰道做成傷害架.因為月經發生時,陰道會比平時敏感同脆弱,自慰方式不當就有機會受傷而受到細菌感染.女性自慰嘅時候如果指甲過長又或者將太銳利嘅物品放入陰道入面就有機會整傷,而經血以至陰道入面...


text:
「選擇」
每個人都有自己嘅選擇權利,但係如果自己都放棄嘅話,老實講到最後你只係俾個社會牽著你走.當然好多選擇都唔係可以好容易去做決定,但係咁就代表你就可以唔選擇?因為如果你唔選擇,人哋都會幫你選擇,但係最後個結果係好與壞,你都只可以默默咁接受.好多人輸打贏要,而當大家都變成輸家嘅時候,其實有無諗過當初係自己放棄咗個選擇權?
「選舉」
好多人話投票嚟仲乜?其實投唔投都一樣!老實講就係嚟種心態令到依家社會越嚟越不公,不平,不羲!當然要推翻一啲事情唔係可以一時三刻可以做到,但係如果個個都放棄自己投票嘅權利,就算你想變都無得變啦!因為你自己放棄自己擁有嘅選擇權!你唔選擇就正正合晒某啲人嘅心意,而你有無諗過嚟個世界有好多人連選擇嘅權利都無?何必拱手相讓自己嘅選擇權呢?
「政治」
其實好多人都對政治冷感,但係人大咗你就知道點解政治同你息息相關!其實好多社會嘅政策都會影響你嘅生活,所以或多或少係同你有密切嘅關係.就正如一啲教育嘅議題,點解咁多人反對國民教育?就正正因為佢會影響我哋嘅下一代!咁邊個決定修改同通過嚟啲議題?未就係我哋有份或者無份投票出嘅立法會議員囉!其實仲有好多例子,只不過你以為唔關你事,其實係好關你事!
Also published on Medium.


text:
#ParentLicenses1930
最近好似多咗啲「未玩夠唔好生仔」系列,有感而發都想講下自己故事
我父母係先有後婚,至少係有責任感嘅.最有責任感唔係因為佢哋有咗而結,而係因為就算胎兒只有三個月就流產咗而仍然堅持結婚嘅決定,當然後來好快就有咗我,而我出世時,我媽重未夠18歲
我細個時佢兩個返工,而我就由嫲嫲湊大.佢哋週末會過嚟睇我,其餘時間佢兩個住喺一間佢哋自己買的木屋(後來遷拆上了公屋),所以其實佢哋無乜湊過我
我爸話某次佢週末接我返屋企住(未夠一歲),我喊到收唔到聲,面色都紫埋,佢好擔心我會斷氣,就寧願半夜坐的士送我返嫲嫲度.佢好自豪地認為佢咁係對我好好,因為喺四十年前搭的士由柴灣到荃灣係好貴的.然而我感受完全唔同,只覺得如果你唔識湊就唔好夾硬帶我返屋企啦
佢哋會俾家用嫲嫲,自己就唔教亦唔湊,但都明嘅,搵食嘛.有一次,幼稚園老師同我媽投訴我啲字寫得好醜樣,佢先發現真相係啲功課由嫲嫲寫嘅,但嫲嫲唔識字根本亂寫.嫲嫲嘅說法係因為我拖功課佢睇唔過眼,所以先自己寫咗佢
自始之後,就由同住嘅細姑姐教我功課.我細姑姐好惡嘅,所以無乜嘢我都唔會特別問佢功課,於是我成績經常都麻麻地,而我父母學歷唔高所以無干預過
直到我升小學四年級時有新嘅班主任嚟,同我媽講我上堂睇黑板會「矇豬眼」,著我媽帶我去做視力檢查,結果診斷我有高度散光,所以我根本睇唔清楚.戴左眼鏡後,我四年級上學期全班前10名,四年級下學期全級第2名,之後功課一路都無問題
我父母每年過年都會同朋友出去玩(啲朋友年紀同佢哋差唔多,但無小朋友),跟團去大陸,而且從來都唔帶我哋兩姐弟.有時啲老師放完寒假,暑假都會問啲同學有無同屋企人出去玩,我先發現原來其他小朋友係會同父母一齊去玩而唔係只有父母自己去
某年暑假,我去我外婆屋企過,無人過問過我暑假作業.直至開學前兩日,我媽發現我完全無寫過,重叫佢細佬妹——即係我舅父同阿姨一齊幫我寫
以上種種,足以令我相信佢哋係唔關心我功課同成績,當中我爸爸從無意見,我考得好同唔好都無表示,但佢係一個好要面嘅人,我考得好時佢會同朋友認屎認屁
直到考會考(HKCEE),我深深受到打擊
我文科會考14分,唔好但又唔係最差,讀唔返原校但重有書讀.放榜當日已經搵到學校收,全程我自己負責
夜晚阿爸問:「你考成點?」
我:「14分升唔到原本學校,但XXX學校已收讀中六」
阿爸再問:「咁原校要幾多分?」
我話:「原校要20分」
阿爸竟話:「咁我同朋友講你考19分」
.
當時我呆咗,我唔知應該有咩反應,心好痛——乜原來你care咩?你從來無關心我讀書喎,要唔要補習定買參考書無問過,又從不過問我校內情況,而家先認為我考14分好失禮而要同朋友報大數?你平時認屎認屁都唔會同我講,反而今次講到咁明?
縱使心中好多宣洩,但打擊實在太大,當時我無出聲,已經唔想同佢再講任何嘢
後來我結婚有自己小朋友,回頭先發現佢兩個對我影響好大.首先,如果我在乎結果就應該參與過程,如果我無參與到過程,其實憑乜要求好結果?另外,我仔細細個就同我哋一齊出國玩,我哋去邊都一齊去,帶住奶粉尿片都照去
近年有次機會,我爸忽然問我同細佬:「我哋係唔係好父母好榜樣?」
我內心「哼」咗一聲,但我無口出惡言
我同佢講:「你哋細細個就結婚生仔,未玩夠,唔識湊唔識教,去旅行都淨係識同朋友去無帶埋我哋,我哋平安長大無學壞已經算係咁」
佢當然唔會知當年老師話「你父母去旅行都唔帶你哋去梗係因為唔乖」,更唔會記得會考時講過嘅嘢,所以即使再提呢啲往事已經無意義,而且佢哋都為咗小朋友負咗咁多年責任,已經好過好多父母,至少令我提醒自己要玩夠先好做人父母
註一:會有人話點解睇唔清楚自己唔出聲.Sorry,當你未睇清楚過,你就唔會知咩係「唔清楚」.其實我連睇電視都會「矇豬眼」,但係佢哋無注意.我有朋友佢單耳失聰,好後來先發現佢父母又係話「點解聽唔到都唔出聲,錯過黃金治療時間」,朋友就話「我唔係聽唔到,我一路都聽到,人有兩隻耳仔,我以為是旦一隻聽到就得,我點知係要兩隻都聽到!?」
註二:之前都會嬲嬲地佢兩個,但人大咗又做咗父母,就會理解佢哋真係年紀太輕就做咗父母,而佢哋成長過程更加天生天養,唔會覺得自己咁做有問題,所以已睇開.我平時對佢哋都算孝順,會買禮物,帶佢哋去旅行,唔同住都間唔中虛寒問暖
圖片來源@早熟
讀者投稿@9527


text:
電筒
電筒,係手提式,扐得出外面,用來照嘢嘅架生.算係燈嘅一種,裏面有燈膽或者 LED 等嘅電子零件.
一支典型嘅電筒由電池畀電粒燈膽,放一塊透明玻璃或膠響燈膽前面保護佢,聚焦反射鏡聚焦燈膽發出來嘅光,反射成一束光,仲有著燈熄燈嘅掣,通常防水嘅殼,有啲電筒有揸手用嘅柄.
雖然電筒設計相當簡單,但係要等倒電池同燈膽發明咗,電筒響19世紀尾尾先有,因為早期嘅電池電力唔夠,因此英文叫佢做 "flashlight",意思眨一眨嘅燈咁解.
發光二極管[編輯]
最近越來越多嘅電筒改用發光二極管(LED),取代傳統燈膽.發光二極管已經發明咗幾十年,響1999年,位於美國加州聖荷西Lumileds公司發明咗白色高能量嘅鹵素發光二極管.2001年,Arc Flashlight 公司將呢種鹵素二極管用響電筒度.
發光二極管可以用較少電量發出更強嘅光,因此佢比傳統燈膽更慳電.喺啲細火數嘅 LED 電筒,電池比較耐用,有百幾個鐘咁耐.大火數 LED 嘅效率就比較低一啲.
發光二極管其他好處包括唔易撞爛,一般撞爛燈膽嘅情況之下,LED 都唔會撞壞.
以為發光二極管唔發熱係錯嘅.細火數 LED 產生好少熱,大火數 LED 都幾熱嫁,啲大火數嘅 LED 電筒用鋁造外殼,方便散熱.
其他電力來源[編輯]
有啲電筒嘅電力來自太陽能,日頭擺個電筒響太陽光之下,裏面嘅電子零件就會將光能變電能,叉嚿電.
有啲電筒嘅電力來自動能,喺搖支電筒嗰陣裏邊嚿磁石滑嚟滑去,側邊嘅線圈產生感應電流(Faraday's Principle of Induction),草[1]埋草埋響電容度,整著粒 LED.
有啲用細細部嘅手動發電機,好似動能燈咁.用手撳下撳下整郁個飛輪,產生動能,裏邊嘅發電機就會將動能變成電能,整著粒 LED.
睇下[編輯]
用途[編輯]
註[編輯]
- ↑ 「儲」嘅意思


text:
早上起床口臭系乜原因?
1,口腔清潔唔到位
口腔出現異味,口腔清潔可能系首先應該考慮嘅問題,我哋喺正常情況下,會喺早上和晚黑各刷一次牙,很多人可能早上個陣能做到擦牙,但系晚黑擦牙嘅人可能總系堅持唔下去,呢也有可能系口幹口臭嘅誘因之一,因為當我哋晚黑食完飯之後,口腔內或多或少會有一些食物嘅殘渣,如果唔進行清理就早早瞓覺嘅話,很容易導致口腔內嘅細菌不斷嘅滋生,從而出現口臭嘅情況,同時會伴隨著口幹,口苦嘅現象,所以我哋喺生活中,應該保持每天最少刷兩次牙,尤其系一些口臭口苦嘅人,晚黑瞓覺之前一定要擦牙.
2,飲食結構有問題
隨著依家生活水準嘅不斷提高,我哋食嘅不再系過去嘅粗茶淡飯,很多嘅葷食經常出依家我哋嘅餐桌上,呢本嚟系一件好事,但系很多人會過量嘅食用呢些葷食,我哋知,葷食中含有嘅物質系比較多嘅,其中就有一些物質經過人體消化吸收所產生嘅代謝物,系有一定嘅揮發效果嘅,所以口腔內會產生一些味道,我哋聞起嚟就比較臭,會讓人感到很尷尬,有時候自己聞起來頭都有點暈.
除咗葷食,還有人口味比較重,中意食一些大蒜之類嘅刺激性食物,我哋知,呢些食物食多了嘅話,可能會導致口腔黐膜受到傷害,比如講會引起口腔潰瘍,呢些辛辣嘅食物喺進入到人體之後,喺消化之後會有期激性嘅氣體出嚟,有嘅會以放屁嘅形式排出體外,有嘅則通過血液轉回到口腔中,呢也就解釋了點解會有異味出現,同時口腔內部環境也會比較幹澀嘅,口苦嘅情況也唔少見.
以上就系「早上起床口臭系乜原因?」嘅具體介紹,希望對大家有所幫助.
護牙小tips
vickongmacau
上一篇:口臭嘅防治點做?


text:
「定啲」
我相信好多人都會講過「定啲嚟」嚟三隻字!當身邊有一啲突如其來嘅事情發生,好多時都會打亂自己嘅陣腳.原本計劃好嘅方案只好當粉筆字咁抹咗佢,雖然係會好忟憎好煩,但係又可以點,唔通怨天尤人咩?所以都係專心面對當前要解決嘅問題,唔好自亂陣腳,唔好心煩氣躁,因為船到橋頭自然.當然講就容易做就難,不過定啲嚟,凡事都總有解決嘅辦法!
「問題」
嚟幾日自己同自己講得最多嘅都應該係「定啲嚟」嚟三個字!唔好慌張,唔好忟憎,唔好發脾氣,唔好諗太多,等等.期實嚟兩個月已經夠煩,諗住去完旅行可以放鬆下,返嚟同佢死過!點知真係一波未平一波又起,突然之間將所有計劃完成打亂晒!所以話計劃啲乜其實都無用,因為年年都係咁,但係無計劃到搞成咁都真係幾無奈!都係繼續同自己講「定啲嚟」啦!
「樂觀」
有可能你會話我太過樂觀,而事實上唔樂觀啲又可以點?反正都唔會幫到件事,咁點解唔樂觀啲去諗?心情一定有唔好架啦,但係事情都仲係要去處理,所以要盡快調整自己嘅心情唔好繼續俾負面情緒牽引著.依家最緊要嘅係諗一諗邊樣嘢要處理咗先,將啲問題逐一逐一處理.而且以前都係咁架啦,又唔係未試過,只不過又要由頭做起,有啲洩氣啫!
Also published on Medium.


text:
#ParentLicenses1896
今日中午放學時間,我帶我女去玩具店行下,都頗多人
該玩具店唔算非常大間,我估都大約有1千尺左右吧.店面依一般典型布置,啲排架排列成一條條巷咁嘅
當時有三個媽媽揹晒書包咁企正喺店鋪嘅正中央,恰好係所有巷嘅交匯處度傾計吹水,完美咁擋晒四個方向嘅路,期間幾次行到嗰個位我都要兜路行
而我估計佢哋應該帶住五至六個小朋友吧,因為幾乎所有小朋友都跑嚟跑去,想認真數都做唔到.小朋友有小朋友跑,媽媽有媽媽企喺度高談闊論,我行過聽到類似講緊點樣谷個仔入某名校之類嘅內容
其中兩個年紀較細,目測3-5歲嘅妹妹就不斷圍住啲貨架喺度跑,跑嘅中途經過每個架就拎起一件物品扔落低,我眼見嘅都扔咗3, 4件,另外聽聲有貨跌落地嘅都好幾件
我見到有兩個店員,一個係不斷咁跟住個妹妹,遂件遂件執返個妹妹扔落地嘅貨,另一個就係追住個妹妹跑,但又唔敢出聲
其實整個過程都持續超過5分鐘以上,但三個亞媽係完全無理過
未幾,其中有一個仔就去扭亞媽買玩具,亞媽係果斷拒絕咗嘅,重話:「你再係咁就即係迫我打你!」
語畢,轉頭繼續佢哋嘅高談闊論
個男仔就嬲爆爆,企喺隔離不斷抱怨,細細聲講:「次次都係咁,次次都話唔得,次次都話下次,次次都話叫老豆嚟買,呃人嘅!」
男仔一路講,隻手一路係一拳拳咁打落佢想要嘅嗰個玩具度,然而嗰個亞媽依然係無理佢
甫見到咁混亂嘅場面,我就叫我女:「走啦……此地不宜久留」
呢班老母都算穿得身光頸靚,不過要吹水的話,我建議你哋去公園,唔好企正喺中間阻住晒.另外,你班𡃁仔拆緊人間鋪,點解眼尾都冇望下?真係俾你個仔入到名校又代表到咩呢?而且呢啲扔玩具落地嘅行為,我估都唔係第一次吧,點會順手得咁緊要,班職員到我走都只係敢怒不敢言
完美演繹「只要自己唔尷尬,尷尬就係別人」
讀者投稿@無眼睇


text:
早兩日介紹到隋朝佛首嘅時候,阿史就提到呢個佛首以及同期喺法國被納粹德軍搶奪嘅文物,呢啲文物之所以最後可以送返去持有人嘅手,最主要係因為一個人,呢個人就係Rose Valland.
喺介紹Rose Valland之前,阿史就想同大家講套戲先,就係呢套真人真事改編,早幾年好熱門嘅《古文明救兵》(The Monuments Men).呢套電影劇情就係講述二戰納粹德軍侵略歐洲果陣,希特拉就藉機掠奪大量珍貴藝術品,電影入面嘅英美歷史學家同埋博物館成員就一邊同德軍對抗,一邊救返唔少藝術珍品.雖然當中有唔少都係電影情節,但呢啲角色唔多唔少真係參照咗當年有份救文物嘅人而設計.
就好似佐治古尼就係扮緊George L. Stout,麥迪文就係James Rorimer,而凱特布蘭琪就係飾演呢件事最重要嘅人物Rose Valland.喺歷史上Rose Valland就係藝術歷史學家,戰爭未發生之前就係國立網球場現代美術館做野,當德軍佔領咗巴黎之後,佢就假扮投誠幫手管理美術館,但暗地就記錄晒所有藝術品來源,編號,運送目的地等等嘅資料,同時亦都將文物所有地嘅位置交畀盟軍,呢個舉動令到唔少文物都可以逃過戰火摧殘.雖然係咁,但佢喺戰後曾經都被視為係法奸,要等到盟軍出面先還到佢清白.佢戰時英勇嘅舉動,事後就分別得到法國,德國同埋美國頒予勳章致謝.


text:
我哋應該點睇移民呢個問題?呢幾日都有好多嘅討論,我自己思考呢個問題都思考咗好耐,一路都有做下筆記,我依家就針對返網上見到嘅睇法,做少少簡單嘅總匯同分析,加上少少意見,等大家可以思考多啲.
利申:已經離開香港,喺德國生活超過十年(所以唔關近年香港政治環境事),仲未攞德國護照,亦返唔到香港(或者好似啲人講,其實跳傘可以唔需要帶降落傘,不過你淨係可以跳一次囉,咁我諗我都可以返一次香港嘅…),我亦有偶爾幫香港人做德國移民諮詢.我會嘗試抽離我嘅角色,純粹講講我自己嘅睇法.如果你覺得我依家唔喺香港,做移民諮詢係食人血饅頭,遠距離喺度指指點點的話,可以離開,免得你勞氣.
「國際戰線論」
如果講話香港嘅運動大概有三條戰線,我諗我講街頭戰線,議會戰線已經全軍盡墨,雖然殘酷,但相信無咩人會反對.
當然,「生活戰線」例如黃色經濟圈,「學術戰線」例如廣東話保育運動等等間接嘅抗爭,仍然有操作空間,但無謂討論失焦,所以從略.
國際戰線嘅空間,相對嚟講,仲有少少空間.但要留意,我係話「相對嚟講」,如果擊倒極權需要嘅能量係一百分,街頭戰線同議會戰線已經歸零的話,國際戰線可能有十分八分嘅.
加入國際戰線唔可能成爲移民嘅主要原因,因素有幾個:
大部分移民嘅人係香港都無政治參與,就算本身有政治能量,去到外國都未必用得出.我曾經同一個德國政府官方機構有重要職位嘅人交流過,係有關注中國議題嘅,我同佢講起黃台仰(德國第一批香港難民),佢竟然完全唔知佢係邊個.連黃台仰都慘被「老鼠」,你話移民即刻去打國際戰線,實在係貽笑大方.
去到外國,好多嘢都要重新嚟過,語言,文化,政治聯繫都唔係一下就可以掌握到,就算你真係有心,去到外國幾時先可以真係幫到手?淨係睇美國大選討論,香港網民嘅表現,都令人知道普通人同外國在地政治討論同參與嘅距離有時候真係好遠.
香港海外羣體,好多時候都仍然未有可持續發展嘅基礎,山頭主義嚴重,財政基礎薄弱.除非你好有錢,可以免費做十年八年義工,又可以拉住好多人,開到法定組織,否則你都係「撈波啲」.
但係咁代唔代表去外國真係完全幫唔到香港議題?咁當然唔係,好多人都可以從側面幫手,例如話鄭敬基佢去加拿大都有做到好多嘢,我都知道超級多有心嘅香港人都係有默默幫助,做到幾多得幾多.呢樣嘢真係無辦法抹殺,但「移民」同「外國戰線」之間嘅關係有幾密切,我自己有保留.
「貢獻極權論」


text:
港鐵仆街,原本見怪不怪,不過一死就死四條,全香港打工仔又重新經歷山竹翌日嘅返工慘況.
香港人勁唔勁揪?我覺得好勁架.唔理係打風打到癱瘓哂所有嘢又好,港鐵出事搞到其它交通工具都超出載客量又好,佢地都有一種堅定不移嘅理念:我要準時返工.港鐵知道自己試新系統搞到香港打工仔冇得「舒舒服服」噉返工當然後悔,話會搵返日搭車半價,答謝市民體諒.
香港人嘅價值只係得返一程車費.半程加半程,我冇錯吖.
送成萬億比中共同高官權貴,香港人唔會理;樓價上到二萬蚊呎,香港人會照買;周街普通話一街屎尿,香港人都唔會出聲.唯獨你阻到香港人返工,佢先會同你死過.對住咁鍾意返工嘅香港人,你又點可以怪港鐵比個咁恥辱性嘅補償就算數?就算佢唔比,香港人夠吉士罷搭去表達不滿咩?
噉樣會阻住返工,不了.
好耐之前我寫過篇文,話香港人會為咗一杯45蚊嘅雪糕買一送一而排兩三個鐘隊,然後不滿個優惠輪唔到排隊尾嘅自己.而家?香港人價值又跌啦,特別係唔洗過海,返工車費唔洗廿蚊嗰班,你嘅價值已經連十蚊都冇,一個老麥魚柳飽都比你值錢.
點解會噉?因為每次被打壓嗰陣香港人都唔會企出嚟,每次都話要返工,甚至話企出嚟班人阻住哂條路.自己價值自己地方都唔捍衛,你又點怪得人當你係垃圾,當你奴性係仲重過中國人嘅最低層?
或者,我地都應該慶幸港鐵仲肯比個半價香港人.唔理佢係真心定做樣,起碼香港人暫時都仲有值得佢去做樣嘅價值.只係香港人再係噉事不關己,討厭政治落去,終有一日就算搶埋你身家,收咗你層樓,佢可以理由都廢事諗比你.
難以想像?除咗太古城等有999年長嘅舊契之外,香港大部份地方嘅地契只係維持到2047年.2047之後會發生咩事,邊個知?今日或者你仲值幾蚊,但到時嘅香港人,可能每個都係負數,政府有咩事仲要你比返錢轉頭.
好好珍惜依個半價補償,或者依個就係香港人有嘅最後價值.


text:
「抄襲」
呢個世界有好多人同公司都會以抄襲其他品牌嘅產品或者概念去搵錢,而當中有好多都會牽涉到版權嘅問題.當然點解仲有人會買嚟啲翻版嘢?無他嘅,因為價錢好多時都比較平,所以無論啲品質有幾咁差,抄襲得有幾唔似,好多人都會因為平而去買嗰啲翻版貨.咁只會助長啲人更加猖狂去繼續抄襲,繼續損害原創人嘅利益.
「原創」
老實講點解有啲人可以咁無賴?去抄襲人哋嘅構思,理念同產品之後,仲可以好大聲咁同全世界講係原創.唔好意思,其實佢哋連二次創作都不如.當然以前讀藝術嘅時候,好多藝術家都會因為比另一個藝術家以影響.所以有時佢哋嘅作品都會有人哋嘅影子.但係最起碼人哋唔係抄襲,而係被影響.不過如果講到自己嘅產品係原創嘅話,真係有啲離譜!
「威脅」
當然每個人都會俾人抄襲過,只不過凡事都有一個底線.你可以俾人影響,但係慢慢就會衍生自己嘅風格.如果只係左抄抄右抄抄,其實無任何創新同進步可言.雖然有人會話有時翻版甚至抄襲嘅產品好過原裝正貨,而有時候事實確實如此.所以被抄襲者要不斷向前,不斷創新,咁先至可以唔會受到嗰啲抄襲者嘅威脅!因此最好嘅辦法對付嚟啲抄襲者,就係不斷令自己進步!
Also published on Medium.


text:
終於等到放新年假,但係成日睇住過年節目發呆,又或者懶得出門口同人迫餐死?係喱到就同大家推薦幾款動下腦嘅遊戲,唔單止可以維繫屋企人過年嘅感情,而且好玩又可以消耗腦力,仲可以當成新年創意禮物 hk,包保你喱個新年笑唔停口,仲可以蠃D叻返黎!
-
目錄
天黑請閉眼!狼人就在你身邊
相信喱款狼人桌游好多人都知道,佢係一種類似殺手嘅多人紙牌遊戲,詳細遊戲玩法介紹,就睇下維基百科(狼人).喱款遊戲好適合多人一齊玩,越多人玩,角色就會越黎越多.透過言語同跟表情騙大家,係新年期間享受互相猜忌,陷害以及耍心機,係又刺激又可以消耗腦力嘅遊戲之一,而且仲可以睇清你身邊人嘅邪惡諗法XD,如果你仲未玩過喱款遊戲,那就真係out啦!
-
抵抗組織 : 阿瓦隆
近年黎係桌游圈掀起一股風潮,「你有無聽過阿瓦隆?」遠勝過「你有聽過安麗嗎?」,係米誇大,玩過一次就見真章!廢話唔多講,先簡單介紹下喱這款遊戲都係相互猜忌身分,陷害他人嘅玩法(過個年到底要害到人地有幾慘XD),主要係利用對話引導他人,每個人都會有一張角色卡,大家要維護好自己嘅陣營,好人要盡量騙壞人搵出壞人,而壞人亦要誤導好人找出好人嘅領導,阻止任務成功.小編認為這喱款遊戲好玩在於要透過唔斷講野不斷影響他人做判斷,因此每個人都有發言權,唔至於係等待嘅時候無機會出聲,真係個可以七嘴八舌干擾人嘅遊戲,非常適合過年享受人多吵雜嘅熱鬧感(笑~
-
大富翁(我要成為大富翁!)
喱個大家都一定識玩嘅遊戲,算係過年必玩款,係一種多人策略圖版遊戲,透過擲骰仔,靠運氣去賺取金錢,過程可以透過交易策略,買地建樓黎獲得金錢,邊個嘅錢最多邊個就係大富翁啦!無人諗過當初設計大富翁嘅時候只係着重於指出資本主義嘅弊端,無諗過推出之後大受歡迎.後來仲出左好多不同版本,之後仲分為電腦遊戲版同紙上遊戲,電腦遊戲可以用記憶手指存取,或者隨身帶住著紙上遊戲,到時家家戶戶拜年嘅時候就可以盡情玩啦~
講係以上喱幾款遊戲,其實作為新年創意禮物 hk都係一個唔錯嘅選擇,如果嫌棄帶紙上遊戲太麻煩,可以用記憶手指存取遊戲,成大班人玩個通霄,總比送一堆食物又或者長曬塵嘅裝飾品好玩得多,又可以凝聚屋企人之間嘅過年氣氛.
我已經等唔切過年嘅時候同屋企人一齊玩了,你呢?


text:
燈
燈係指用來照嘢嘅架生.家下燈通常用電來發光,所以呢類燈又叫電燈.而古代嘅中國就係靠燒燈油之類嘅燃料,用一條布線捲成嘅燈芯去吸取燈油嘅原理,再用火點着條燈芯嚟照明,稱為油燈.
燈嘅種類[編輯]
燈有好多種,但唔係話叫做燈嘅都係用嚟照明,有啲所謂「燈」其實係有第二啲用途;
好似喺中國古時有一種叫孔明燈,係利用熱氣上升嘅原理,喺紙罩入面點火,咁支燈就會慢慢升高(即係熱氣球嘅原理);但係孔明燈主要係用嚟慶祝同埋打訊號用,好少用嚟照明.
又有一種叫本生燈(Bunsen Burner),一邊有條燃氣管接駁,另一邊向上嘅噴咀就將燃氣變成火頭,係用嚟做實驗時嘅燃燒工具;好明顯佢亦都唔係用嚟照明嘅燈.
至於神話傳說嗰啲一捽就會有巨人走出神燈嘅虛構嘢,或者形容一個人係「燈神」.
燈嘅小知識[編輯]
- 世界上第一盞照明嘅氣燈係由英國人馬特克喺1792年發明.
- 1808年,英國科學家大衛發明咗孤光燈;佢嘅原理係用兩支中間有少少距離嘅炭枝,通電之後炭枝中嘅空間就會因為有電流感應而發出黃色燈光.期後重發現咗用白金通電可以發出白色光嘅原理.
- 1845年,美國人史達喺真空嘅玻璃樽入面成功令白金燃燒發光,但係因為成本太貴而冇廣泛採用.
- 1878年,美國人史旺用紙造出燃燒嘅細絲放入真空玻璃樽入面發光,但係唔持久.
- 1879年,美國發明家愛迪生利用經過炭處理嘅綿線放喺真空嘅玻璃樽入面通電燃燒,成功做出可以維持四十個鐘頭以上嘅電燈膽,之後再用經過炭粒加工嘅竹造燈絲,成功令到燈膽可以維持一千二百個鐘以上;自此電燈就被廣泛採用.
- 今日嘅電燈膽燈絲係用鎢嚟造,而原本真空嘅膽入面就加咗氬氣,令到盞燈膽更加持久耐用.


text:
滑翔機
滑翔機一般嚟講都係冇動力,細細隻,好簡單嘅飛行工具.亦都有啲貴啲嘅滑翔機,有引擎,喺滑行高度唔夠高嗰陣點火飛高啲,熄火再滑過.啲引擎馬力同燃料方面係同飛機冇得比嘅.滑翔機主要係靠對翼嚟飛,所以翼好重要.大多數滑翔機嘅翼都特別大特別長,噉樣可以獲得更加大嘅昇力.而機身方面就盡量細,成部機嘅材料要盡量輕,亦要夠堅固.
滑到幾高幾遠視乎天氣同開滑翔機嘅人嘅技巧.滑翔機嘅結構亦都有影響.啲高級嘅滑翔機,翼好闊好長,就算冇風都可以每降低1米向前滑行50米咁遠.
歷史[編輯]
好耐以前啲人就識放紙鷂.查實滑翔機就係大紙鷂,不過唔使線.響飛機發明之前就經已有滑翔機.1809年英國人佐治·茄利試驗咗第一架滑翔機,不過飛唔高亦都飛唔遠,唔算真正意義飛起過.1847年佢先至成功用佢嘅滑翔機帶住個10歲細路飛到10米咁高.1851年,佢改進嘅大型滑翔機載住四個人,成功脫離拉索滑行500米咁遠.
1891年德國工程師奧拖·哩連他爾用竹同藤做架,蒙布做機翼,做咗第一架固定翼嘅滑翔機.成部機得4斤重,翼有7米咁長.佢自己吊響兩塊翼下便,喺15米高嘅山坡上便飆落嚟,扭轉身體控制飛行,滑咗90米按安全落地.之後,直到1896年8月9日佢飛行遇大風出事,佢做過5挺唔同翼嘅滑翔機,試驗2000幾次.最後尾嗰次飛出事嘅第二日佢就死咗.
1903年懷特兄弟發明嘅飛機亦係滑翔機嘅先驅.飛機係由滑翔機嘅基礎上便改造出嚟嘅.第一次世界大戰完咗之後,德國同美國都有人做滑翔機嚟搞滑翔體育運動.1930年代體育用嘅滑翔機發展好快.性能改進,啲靚嘅滑翔機一日可以滑行幾百至到成千公里.第二次世界大戰嗰陣好多國家開始製造軍用滑翔機,用做軍隊空降.
結構[編輯]
滑翔機個架同飛機差唔多,固定嘅翼,機身,腳架,轆,重有一啲附加結構.滑翔機翼大機身細,同飛機唔同.個機身亦要盡量輕,結實.
起飛[編輯]
有好多唔同嘅起飛方式.因為冇動力,起飛方式就同飛機唔同.
- 拉住起飛
- 要一條索拉住,如果喺地面,就用車之類嘅嘢拉部機,好似放紙鷂噉放飛.等飛到差唔多高嗰陣時除低條索.亦有啲人用飛機拉住滑翔機起飛,然之後除低條索等滑翔機自己飛.
- 彈射起飛
- 用啲彈性發射裝置,猛噉彈部機出去.
- 山頂起飛
- 啲細同輕嘅滑翔機可以運去山頂,人拎起部機猛噉衝,然之後吊喺部機下便飛出去.
降落[編輯]
滑翔機嘅降落同飛機冇乜唔同.降落嗰陣時飛行員要好準確噉把握同控制好下降滑行嘅速度同姿態,因為冇動力,唔似飛機下降速度同姿態唔啱可以飛高再嚟,滑翔機得一次機會.噉就要求飛行員特別小心至得,一下唔覺意嘅話就弊傢伙.


text:
中學果陣我成日串蘇博文,學咩人話去揸飛機,打飛機就有你份.但係蘇博文佢唔係咁諗,佢話,佢總有一日會證明俾我睇,人係值得去擁有夢想.
包括你啊.
佢果陣成日問我,既然知道自己既夢想係咩,點解唔去相信唔去追?我果陣覺得佢好幼稚,夢想,唔洗搵食咩?好似果份夢想計劃書咁,你夢想做飛機師,填吓填吓咪變咗去揸的士囉.買車買樓結婚生仔,大把野諗,幾時輪到去諗咩夢想啊,一個唔好彩,考大學衰咗,可能去咗斬叉燒咋,諗咁多做咩,溫好啲書啦仆街仔.
香港唔係一個俾人發夢既地方黎架,你明唔明啊蘇博文?
蘇博文佢無聽我講,最後都係走咗,去搵佢既夢想.佢走果日我都有去機場送機,可能因為我都有啲羨慕佢可以咁任性掛.佢走咗之後,我地無再聯絡,或者大家都忙啦,直到十年前突然有一晚,我收到蘇博文打黎既電話.
我聽到佢把聲之後都保咗,估唔到個死仔仲記得我.佢打黎同我講,佢話佢終於做到飛機師,聽日係佢第一次揸飛機,我係電話度都聽得出佢果種開心.
十幾年舊同學,死仔,打黎串我咁話啦喎?
但係佢同我講,佢唔係要串我,而係要證明我睇,只要相信自己既夢想,就會搵到屬於自己既出路.
你話做機師好難,你睇,我都做到,所以你都要去搵自己既夢想,人一世物一世,唔係試都唔試就認輸吓話?
我地果晚仲傾咗好多,佢同我講佢點樣考機師,去training,仲識咗個女朋友.就算隔住個電話,我都聽得出佢係幾咁開心,幾咁享受,我相信過去呢十年,佢真係活出咗自己想要既人生,至犀利係你啦蘇博文.
我?我咪大學畢業之後打份濕鳩工,逗雞碎咁多人工日日朝九晚唔知幾多,做到死吓死吓咁囉,夢想?我無咗好耐啦,我夢想係每日可以訓多幾個鐘咋.
我發覺蘇博文仲係果個我認識既蘇博文,但我已經唔係果個我認識既自己,連最後果少少夢想同熱情都無埋,每日營營役役淨係諗啲樓幾錢息口幾多股票咩價位,到最後我發現呢一刻既我好陌生,我從來無諗過,自己有一日會變成一塊齒輪,或者香港呢個社會真係會令人改變.
係咪好可笑?蘇博文,原來你先係啱架.
果晚傾完之後無耐,我收到蘇博文寄黎既一封信,原來係佢果陣果份夢想計劃書.佢係裡面寫話佢既夢想係要做一個飛機師,首先佢會去英國讀飛機工程,然後――直到係封信既最後,佢寫話,記唔記得中三身體檢查?原來果陣已經驗到佢有色弱,佢根本做唔到飛機師.
果次之後我再搵唔返蘇博文,我唔知道佢去咗邊,亦唔知道佢有無呃我,但我知道,至少係佢打俾我既時候,佢係開心架.或者蘇博文好傻,明知道自己根本做唔到飛機師,仲係度浪費時間,但我有時係度諗,佢真係浪費咗咩?至少我相信,係蘇博文搵緊佢夢想果陣,佢係開心架,佢每一日都係做緊自己鍾意做既野,每一日都係做緊佢自己,咁叫浪費時間咩?
或者最後佢係做唔到飛機師,但係佢果份開心同佢享受既時光,係真架.睇吓我地,日日逼地鐵追巴士返工被人鬧,做牛做馬做到隻狗咁,咁就叫珍惜時間咩?甚至最後連自己都唔認得自己,咩夢想咩希望統統扔曬一二邊,唔通咁又好有意義咩?
我真係唔知,我分唔清啦,蘇博文,到底我係咪錯咗?
無錯,香港唔係一個俾人發夢既地方,但好多人都唔記得咗,夢想唔係你要做到既野,而係你享受去做既野,如果下一刻就要停止呼吸,我諗我最想既,係活出果個我心目中既自己,我唔想自己係死一刻會後悔,we live only just once.
蘇博文,你係邊啊?
每次我抬起頭望住天上面既飛機,我都會諗,揸飛機果個唔知會唔會係你呢?但就算唔係,我知道呢一刻你一定係係世界上唔知邊個地方追尋緊自己既夢想,一定係.


text:
#ParentLicenses1958
於9月27日,約下午5時,在荃灣公園1:1恐龍旁邊
我孭住細仔,同3歲女兒一齊企定影相時,忽然有個約4, 5歲嘅女孩跑住無睇路咁衝埋嚟,兜口兜面撞咗落我個女度.我個女垂直跌落地,重要係後腦落地,擦損手仔
我個女即時爆喊,攬住我.我同老公即時檢查女兒頭部,無表面傷痕,就只係喊得勁大聲
而撞到人嘅4, 5歲小朋友已經跑返去佢媽媽度.佢媽咪見到我女喊,係同我相反方向行開,然後小朋友繼續跑嚟跑去,媽咪又想搵個女咁
於是我抱住喊緊嘅女走過去同對方講:「你小朋友撞到我小朋友,你見到被你小朋友撞親嘅喊成咁,係咪應該過嚟了解下?」
對方回應:「我無目擊過程,個女有話撞到人,我有問佢有冇講『對唔住』,佢話『有』.同埋我個女而家行開咗,我都未了解到件事」
其實就算無目擊到,但對方女兒有同媽媽講,況且我女喊到勁大聲,我覺得都唔應該行咗去
之後,佢去咗搵個女過嚟一齊了解事情.佢叫咗個女5-6分鐘,個女都唔肯過嚟,後來重喊晒
直至到我個女都痛完,無再喊,我就叫我個女去同姐姐講:「我痛完,而家唔痛,我哋下次一齊小心啲,你都唔好喊」
然而,我個女到臨瞓時都重話個頭痛,問我:「係咪瞓醒會唔痛?」
其實我想話,小朋友喺公園跑跑跳跳,碰撞常有發生,我無怪責跑嘅小朋友,喺公園唔跑,唔通喺圖書館跑咩
但做家長嘅如果自己小朋友整到人,撞到人,而且唔係輕微碰撞喎,係成個人落地,好應該上前了解下,慰問下,睇下對方有無事,並不是睇到當睇唔到,聽到人哋大喊都當無事發生
其實只係一句道歉同慰問,作為家長真係做唔到?幾歲小朋友撞到人,人哋喊到勁大聲,其實小朋友驚都正常,當然唔會識處理,大人就係更加要好好睇住小朋友,協助處理緊急情況
圖片來源@LIHKG
讀者投稿@心痛媽媽


text:
早個零月係征服買左個 Sanrio 50th 週年美版日貨 Mini Tote Bag ,當時個價都唔平,小小一個手抽袋,索價近三百大元!不過當時見個袋既 Pekkle 造型幾特別,深藍色又係我喜歡既顏色,所以唸左好耐之後,結果都係買左落黎....
點知事隔不到一個月,竟然比我發現 Gift Gate 都有入到呢批貨,雖然時間上就比征服世界遲左好多,不過價錢亦差左一半有多,值得等耐 d 囉!當時仲唸緊好唔好買多個當 "溝貨" 呢?結果梗係理智戰勝左啦!明知自己都唔會用,仲買多一個重覆既小袋仔仲乜呢?所以咪唯有當自己 "時運高",睇唔到囉...
就係剛過去既星期六,我係另外一間 Gift Gate 又見到呢個 Sanrio 50th 週年美版日貨 Mini Tote Bag,不過呢個就唔同 pattern,今次係我好唔鍾意既鮮紅色,不過有 Pekkle 份,算係位處係中間位置,而左上角仲有一個我兒時〔Pekkle 仲未出世之前〕最鍾意既 Sanrio character -- Tuxedo Sam,仲要係好大個同好 sharp 添... 所以今次最終都忍唔住手,買左呢個袋仔 lu!
係 Gift Gate 買係有埋個原裝既 "磨砂" 膠袋,但係係征服世界買時,冇左呢個原裝膠袋之餘,仲要係用個封哂塵既普通膠紙袋住,番到屋企都忍唔住手要即刻換左個袋...
size 同上次果個一樣,我唸係僅僅夠放一個 600ml 左右既飯盒囉,而且今次既 "騎呢" Sanrio 公仔好似比較多,有 d 公仔唔好話佢個名,係連個樣都未見過添嫁!
而背面就同之前深藍色果個係一模一樣既!


text:
今日謝偉銓議員提出嘅議案,要求制定住屋開支比例及人均居住面積標準,其實正係反映出目前本港住屋嘅兩大問題,香港人除咗住得貴之外,仲要住得細. 事實上,近年立法會討論房屋問題時,大多集中樓價同土地供應嘅問題,較少提到居住面積,今日嘅議案正好提醒大家,我哋應同時關注到市民嘅居住質素,並應該為下一代爭取更好嘅居住環境.
一般嘅中產家庭如果可以擁有一間只有幾百呎嘅單位,基本上都會感到心滿意足,但呢個幾百呎嘅單位平均嚟計已等於佢哋14.7年嘅家庭收入!事實上,一個家庭如果而家買樓,平均要拎出月薪56%嚟供樓,一家人只係可以靠剩下44%嘅人工嚟維持生活,難免要節衣縮食.
除樓價貴之外,本港房屋租金亦相當驚人,據政府嘅統計,港人住屋開支佔住戶總開支高達37%.比較之下,新加坡,日本,英國及德國等先進國家,有關嘅開支只要兩成多,而美國同南韓更不足兩成.老實講,香港人嘅收入唔會高過上述嘅國家,但係住屋開支就遠遠超過佢哋,住屋喺必須嘅開支,我哋有咁重嘅負擔,難怪有咁多調查都反映出香港人唔快樂.
今次嘅議案要求政府訂出指標,喺5年內將住屋開支佔住戶入息比例下調至30%,以及喺15年內再降至25%或以下,動機係想減輕市民負擔.不過,要達到指標一啲都唔容易,而且以現時嘅樓市狀況,要5年至15年達到目標亦似乎無乜可能.然而,今日嘅議案提出咗一個新嘅思考方式,俾社會一個較新嘅角度去剖析住屋問題,並為社會提出多一個衡量房屋問題嘅指標,呢啲都係長遠解決住屋問題嘅大方向,大原則.
老實講,從短期嘅角度嚟睇,我哋仍然要無奈地接受,香港需要興建一啲細小嘅單位,以滿足市民上樓嘅需求,而我哋當務之急,亦係要增加建屋量,以達到樓價同租金可以合理地回調嘅目的,所以而家就係要靠發展局繼續為香港搵出更多可供發展嘅土地.
政府日前已經公佈長遠房屋策略諮詢文件,建議未來十年供應47萬個公私營房屋單位,公私營房屋供應為六四比.盡管有不少意見認為,建屋量不足應付實際嘅需求,但亦都有好多人擔心,47萬個單位並非一個小數目,發展局係咪可以搵到足夠嘅土地,去達到政策嘅指標.我認為,無論最終供應量指標係多少,政府應先搵出更多土地,以充實本港嘅土地儲備,然後先至研究點樣運用呢啲土地,因為在可預見嘅將來,香港無論喺經濟發展或民生嘅需求,都需要大量可供發展嘅土地,所以搵地係最優先要做嘅事.
講到搵地嘅問題,本港雖然只係用咗24%嘅土地,去起樓同起基建設施,理論上仍有大量土地可供發展,但近期政府四出搵地,就遇到唔少問題,例如保育,搬遷及賠償等問題,令到發展計劃受阻.老實講,呢啲都係好難解決嘅問題,與其爭議不休,不如盡量少用收地嘅方法,改用一啲較少麻煩嘅開發土地方式,例如填海,發展岩洞等.
我一直都支持喺維港以外填海,因為填海可以提供大量成本相對較低嘅土地,可作全面及大型嘅規劃,而且遇到嘅爭議會較少及較容易解決.其實,世界上好多臨海嘅國家或城市,會都以填海嘅方式,去配合經濟發展及人口嘅增長,例如新加坡填海的土地有13,000多公頃,約佔總面積26%,而本港填海嘅土地只有6,800多公頃,只佔總面積6%,實在唔算多.施政報告已經提出喺香港島與大嶼山之間興建人工島,我認為建議好值得深入研究.
最後,正如我之前所講,政府喺搵地嘅過程中,往往遇到唔少反對嘅聲音,令到發展計劃受阻.我想提醒反對嘅人士,如果我哋只係反對,而唔能夠提出實際可行嘅建議,香港就無足夠嘅土地,去支持經濟發展及無法滿足市民上樓嘅需求,我哋到頭來就會一事無成,原地踏步.


text:
日本預測真係準過天文台?落雨一定18區都落全日?
香港人過往經常去日本旅行,亦因此不時將日本氣象廳預報同香港天文台對比,印象中覺得日本預報總係比香港準確,人哋好似預測落雨同轉晴時間都特別準,甚至唔少人因為唔信天文台預報,即使天文台預報落大雨繼續進行高風險戶外活動,到底點解會有落差,而呢種落差又係咪錯覺呢?
首先,除咗沖繩之外,日本本州,九州落大雨都離唔開溫帶氣旋,冬天鋒面系統同埋熱帶氣旋,落對流雨比例較少,天文台預測冬天鋒面系統移近及遠離時間一向都非常準確,而熱帶氣旋除非涉及藤原效應之類,否則多數都掌握得好好,所以個問題主要就係出喺對流雨個度(即係夏天短時驟雨個隻).
對流雨一般尺度好細,發展同消散都好迅速,日本氣象廳同香港天文台預測呢類對流雨都好依靠臨近預報,作出短期內定時定點定量雨量預測.根據日本氣象廳技術報告,當地預測呢類對流雨同天文台小渦旋系統一樣,只可以對未來15分鐘左右作出比較準確預報,亦都係同天文台講預測暴雨只有15分鐘有效期一樣,好似上圖日本氣象廳預報咁,即使係短短15分鐘,強雨區位置同強度個誤差都非常之大,呢個已經係今時今日科技可以做到最好嘅水平,日本同香港兩地都係全球頂尖預報機構之列.
另一方面,大家好容易誤會朝早好天或者落雨就代表一定全日都會好天或者落雨,呢個概念喺夏天係絕對唔適用,因為積雲同積雨雲發展可以非常快,時晴時雨亦係好常見,預測當日落雨唔代表個天24小時都有黑雲覆蓋住,預測出太陽亦唔代表一嚿雲都無.再者,香港地形複雜,18區地區差異可以非常大,出暴雨警告個陣,新界落暴雨而港島出太陽,或者調返轉都唔罕見,一個整體嘅天氣預測係未必可以代表曬18區,只能夠代表大部分地方.
希望大家唔好因為唔信天文台預測天氣差而繼續進行高風險戶外活動,出門口好天唔代表全日都好天,反之亦然.盡量準確預測天氣係天文台責任,但做戶外活動之前留意天氣消息,避免明知天氣差繼續上山下海亦都係參加者嘅責任,否則出事個陣自己或者救援人員都可能有危險!


text:
year1 前路茫茫,唔知點做career planning
Wa多謝你超詳細嘅問題,都feel到你雖然迷茫,但其實勁有心做planning.我覺得好正常嘅,好少人會一開始year 1就知自己想做乜,除咗本身好明確讀醫讀nursing果班之外.睇返你嘅情況,我覺得都on the right track,首先你宜家開始做planning,同時又樂於join society committee,已經證明你唔係一個頹友,同埋真心2好想explore多啲,只不過對自己讀緊個major有啲質疑,覺得俾唔到一個明確方向你咁解.Psycho真係做好多嘢都得,但你有一點好嘅係,你都好清晰知道自己唔想做啲乜,如果咁嘅話,建議真係可以趁宜家試多啲,咁其實你都會發掘到更多自己唔想做嘅嘢,咁樣by elimination,隨住日子有功都幫到你做選擇,最簡單可以join唔同嘅webinar / online event,而case com其實亦唔駛擔心實力問題而唔去join,首先所謂專業知識..其實都係一個名嚟,絕大部分好似甚麼business model canvas,乜乜model其實都係啲Google到嘅嘢嚟,其次就算輸都好,都係一個exp幫到你見多啲唔同行業嘅人,同埋當presentation係練習interview都得,所以真係好建議參加好多好多唔同嘅嘢.


text:
馬內
愛德華·馬內(法文:Édouard Manet,1832年1月23號—1883年4月30號),喺法國巴黎出世嘅寫實派同印象派畫家.
馬奈嘅畫風驟眼睇應該屬於古典嘅寫實派畫風,人物細節都相當之有真實感.但係馬奈之所以亦被歸為印象派畫家嘅原因,在於佢所畫嘅主題,顛覆咗寫實派嘅保守思考.要畫戰爭,就畫衝突性高嘅,被處決嘅畫面.要畫野餐,就畫爭議性高嘅對比,裸女自然噉坐喺着西裝嘅紳士身邊.馬奈好明顯噉表示出,印象派並毋係僅僅靠繪畫技巧來與眾不同,主題一可以重新思考嘅一個概念.
有名作品[編輯]
草地上嘅午餐(Le Déjeuner sur l'herbe)係馬內嘅成名作品,係1863年巴黎引起好大關注.幅畫介乎於現實主義同印象派之間,當時仲未有印象派出現或者俾人公開承認.因為幅畫線條忽然細緻忽然簡略,俾人一種未完成嘅感覺居多,所以比大眾認為係印象派嘅前身.而引起關注原因,並唔係因為裸女,而係因為裸女身邊兩個男人好明顯係普通男人,仲要係馬奈嘅細佬古斯塔夫同佢妹夫費迪南德·里郝夫,而個裸女同兩個男人又咁近甚至有身體接觸.喺當時嘅西方,畫裸女冇問題,女神赤裸冇問題,一群裸女都可以.不過畫公仔畫出腸,表明係妓女就一直都唔會有人咁做.因為當時巴黎雖然有大量妓女,但係一般冇人會去揭瘡疤.如果留意幅畫左下角,會見到有隻青蛙仔.而當時法文嘅青蛙仔「grenouille」帶有好多種含義,令人基本可以肯定佢係個妓女.
幅畫有咗咁多意思,而且係社會同政治意義,自然引起關注.馬奈本來想拎去參展,不過因為太多人認為有問題,加上當時現實主義係藝術主流,所以就俾人「和諧」咗[1].


text:
報考IELTS同攞好分數又係移民嘅必要條件之一.最近移民潮湧現,報名IELTS課程嘅人愈來愈多.但係喺香港,基本上唔會喺日常生活中會完全用full English黎同其他人講野交流.而聽說讀寫四份考試中「說」,姐係Speaking的部份最需要嘅就係英文會話嘅能力同流暢度,難倒好多嘅考生.但係完全唔需要擔心,今日Spencer Sir就同各位講解下 IELTS Speaking 技巧,考試規則,重點同心得,再分享一D常用嘅vocab同ielts speaking test 嘅資源比大家.希望大家可以喺考試中得心應手.
IELTS 是甚麼?
雅思(IELTS)姐係雅思國際英語測試,又名國際英語測試系統.係國際性嘅英文標準化水準測試之一.國際上出名嘅教育機構同國家都會接受IELTS成績.而成績有效期係兩年.
而IELTS分四份卷,reading, writing, listening, 同speaking.Speaking嘅目的係考核考生嘅英語交流同會話能力.
Ielts speaking一共分為三part.共考11-14分鐘,考試流程如下:
- Part 1 (4至5分鐘) – 會談
考官會問考生嘅有關家庭,興趣,飲食習慣等有關日常生活嘅問題
- Part 2 (3至4分鐘) – 演說
考官會比一張寫有指定主題嘅卡你,考生需要用1分鐘嘅時間準備,然後進行1至2分鐘的演說.演說完畢,考官會再問一兩條簡單嘅問題.
- Part 3 (4至5分鐘) – 討論
考官根據Part 2嘅主題發問,考生盡量詳細地解說自己嘅看法,適當咁加埋例子黎豐富內容就更好.
睇完係咪覺得一D都唔複雜呢? 之後就到speaking前嘅準備功夫喇.
Marking Scheme
知己知彼,百戰百勝,首先要知道speaking嘅評分標準,先可以針對性咁對症下藥,先可以攞高分.
- Fluency and coherence 流暢度及連貫性
- Vocabulary 字彙
- Grammatical range and accuracy 文法的使用及準確度
- Pronunciation 發音
- 但係知道左又可以點準備呢?
IELTS Speaking 技巧
tips 1: 同朋友用英文溝通
朋友之間如果可以用英文溝通,就盡量用英文.一來講錯了也不會太尷尬,可以一笑置之,反而可以為學講英文增添樂趣!二來透過互助指點而有更大的進步!同朋友傾計嗰陣,互相幫手改善口音同文法,呢D都係自己一個唔容易發現嘅問題.
tips 2: 自拍
除左同朋友講英外,自拍,再作調整都係一個唔錯嘅選擇.拍片自己睇返,除左可以聽下自己嘅口音同文法有冇錯之外.仲可以睇到自己唔自然嘅小動作.加上可以從第三者嘅觀感睇下自己有咩需要改善,對全面改善自己會話有唔錯嘅幫助.
tips 3: 練習past paper
「惟手熟爾」,練習往往係成功嘅必經之路.IELTS嘅考試模式基本上唔會變太多,所以攞past paper黎幻想自己喺到考試,係大有幫助,如果考官問一D好類似的題目,你嘅自信心會大增!亦都可以令自己熟習考試,減少緊張同比人問到口啞啞嘅機會.下面會再分享past paper同其他範例題目.
tips 4: 用英文思考
中文同英文嘅文法同思考模式都有唔同,因為我哋嘅母語喺中文,所以喺日常生活中都會用中文黎思考,而英語係外語,所以就會先用中文思考然後再喺腦中翻譯成英文,再講出來,但係咁就好容易令英語嘅流暢度大減!又或者用錯文法.用多D英文思考,唔識用英文表達嘅就查字典同記底佢.久而久之,英文speaking就會愈來愈流暢
tips 5: 學習詞彙
考生s一開始都有一個弊病,就係詞窮.成日講黎講去都係用一樣嘅詞語,簡單黎講就係字彙太少.試下喺唔同嘅英文報章搵下D日常會用到嘅生字,同義詞,唔識嘅字典會係你嘅好朋友,但記得學到新嘅詞彙嗰陣要將佢套用喺句子當中.令你嘅內容聽起黎更生動有趣.
tips 6: 看英文電影
相信大部份人都鍾意睇電影,尤其係外國電影.練習英文嗰陣不妨試下模仿你喜愛角色嘅說話風格.一來看美/英劇令你更有動力去練好英文,二來看美/英劇可以令你了解外國人講英文的習慣,包括常用語及語速,令你更嘅用語更接近外國人.同埋,記得盡量唔好開字幕.
tips 7: 聽 & 唱英文歌
唔係喎,我又要返工又要返學,邊有咁多時間睇戲喎.咁你可以試下上網search下十大英文金曲.又或者你本身有D自己好鍾意聽嘅歌.不妨係咁聽係咁唱,聽多幾次更加理解歌詞,唱多幾次,英文嘅發音都會變得更好.
tips 8: 調整心態: 傾計,而唔係考試
不過其實考試除左知識,心態都好重要.喺香港,講起考試,個個都會驚會緊張,考得唔好會點點點.但係其實唔洗緊張,一來IELTS唔係一試定生死,你係可以讀完又讀.二來,考官問嘅問題都係生活中會接觸到的話題,如果朋友問你你鍾意D咩,你會唔會緊張?試下當佢係你認識嘅朋友,然後普普通通咁傾計只係變左英文姐.自然嘅對話顯得你有自信,考官對你嘅印象亦會變好.IELTS嘅重點係為嗰D打算喺以英語作為交流語言嘅國家同地區留學或者就業嘅人設置嘅英語言水準考試.所以內容會更加貼近生活,重點係傾計,而唔係考試
IELTS Speaking需多加留意
遇到不熟悉的題目不要緊張
IELTS希望考到嘅都係一D同日常生活有關嘅topic.所以題目基本上唔會太過於專業.如果遇到D唔識嘅題目,唔好驚.將佢帶返入生活當中,用返日常生活中搵到嘅例子同答案.
試著說多點
熟能生巧,喺日常生活中講多D英文,用返上面嘅練習小tips盡量改善到可以同考官流暢溝通,而且考試時寫嗰份稿唔會幫到你太多,加上有唔少考生鍾意對稿讀,令到個對話唔似一個會話
注意語速
有D人英文勁,想show off比個考官睇,又或者驚講唔哂D內容,之後不斷加快語速.亦有D人放慢語速,希望比更多時間自己諗野.但係作為一個考官,語速控制得唔好會令考官聽好唔舒服,甚至影響佢
理解你講嘅野,適得其反.雖然唔係人人都做到呢一點,但係講野嗰陣應留意咬字清晰,帶有適當嘅節奏.
切題
簡單回答考官嘅問題,展示你嘅說話能力,試下用盡佢比嘅時間,但唔好超時.千祈唔好一句起兩句止,唔好一句”Yes” or ”No”就完.精準咁解釋點解,然後比出令人感興趣嘅例子,但係又唔好講得太專業,切記說話內容唔好太短亦唔可以冗贅.
Speaking 常用phrases sample
IELTS online test學習資源
呢到仲有更多資源推薦比大家:
- IELTS Online test 網上練習
IELTS speaking test simulator (點我進行幾分鐘測試)
考生可以進行網上練習,先聽問題,後錄音回答問題,模擬考試實際情況.
IELTS 加油:)


text:
喺我印像當中,比人話得係MK妹都唔係一件好事.
一身旺中打扮(而家旺中都半收皮,可能變左葵廣打扮),可能有個唔知代表乜嘅紋身,一頭金毛(或者而家興咩銀河色),高過5CM嘅鞋,再加一支黑冰,咁樣就成為左一個MK妹基本打扮.雖然MK妹膚淺,通常冇腦,仲通常成日講粗口.但喺依個開始將真性情當寶嘅香港嚟講,MK妹其實真係唔錯,特別係將佢地同一般港女相比之下,我覺得佢地有好多更優勝嘅地方.
首先MK妹嘅要求好簡單:得閒就同佢行下MK,食飯就食爭鮮(明將收左皮後溝MK妹的確貴左),買衫又好小要名牌,旺中葵廣搞掂哂.到佢生日你送個沙律袋比佢都開心到放上FB哂幾日命.以上嘅嘢你好難同你個港女女朋友去做,因為佢九成會黑你面.日本嘢冇元氣級數以上佢根本食唔落口,買衫要落IT,最低限度都要瑞典大牌子(好為你著想架喇),手袋要GORB字頭,當然H就最好.喺依個生活水平咁高嘅香港,你拎住雞碎咁多嘅糧想拍拖,港女你根本無力負擔,反而MK妹都仲叫有啲機會.
唔好以為我講到咁就代表MK妹係次貨.大家咁想搵一個肯陪你挨嘅女朋友,MK妹就係最好人選:佢肯返工搵洗費自己用,你接佢放工已經係最SWEET嘅拍拖活動,唔介意你住公屋都會成日上嚟,唔介意買埋外賣上嚟(包括埋佢自己),唔介意你成日打機(因為佢會喺你格離煲劇),唔會要你戒煙(因為佢食埋一份).咩叫可以做番自己嘅戀愛?我諗你同MK妹拍拖就可以做到.你就係佢生活嘅中心點,佢唔介意用佢嘅青春浪費喺你身上,甚至願意為你寫詩,好似咩「你的拳頭只為我而硬,我的水只為你而流」之類,真係連我都甘拜下風.試問人生得一MK女友,夫復可求?
話哂MK都只係一個人成長嘅其中一個階段,一日係MK妹,未必一世都係MK妹.可能佢同你一齊果陣係MK左啲,但如果你有心同佢拍落去,而佢又願意為你改變下或者定未來嘅目標,MK妹絕對係一個可以變成女神嘅人.雖然佢地寫嘅嘢你會笑,但試問有咩男人唔想自己女朋友只為自己而濕?而且MK妹果種大情大性,敢愛敢恨其實比港女果種虛情假意,勢利眼光要好好多.當然唔一定個個MK妹都係未琢磨嘅寶玉,正如唔係個個港女都咁黑面一樣,但大家都唔好將MK妹完全定型,用返老土果句:比個機會人,比個機會自己.


text:
太太,過去嗰九個月辛苦你了.
由認識你起,我已經覺得你係一個好叻嘅人,因為你從小就已經要擔起頭家,行事果斷,有分寸,又上進.無論遇到任何重大嘅事,你總能夠沉著應對.坦白講,有好多時我都自愧不如.
我無法想像的痛,讓你失去了平日的沉靜
但我諗喺我認識你嘅呢十幾年裡面,我覺得你最叻嘅時刻,莫過於係剛剛嗰十幾個鐘裡面,亦即係由你開始陣痛到生產嘅呢段時間了.
我之所以認為你叻,並唔係因為你唔怕痛又或者好忍得痛.事實上,我知你其實好怕痛.而亦正因為你怕痛,但仍然可以完成順產 8 磅 B 呢個使命,我先覺得你叻.
起初你未開始痛時,我哋都仲可以傾下計,講下笑.但後來陣痛開始後,情況就唔同晒.你嘅冷靜沉著,一下子拋到九宵雲外.每次宮縮所帶嚟嘅痛楚,完完全全響你嘅表情上反映左出嚟,同時你亦都完美咁展現出乜嘢先係真正嘅「痛到捵床捵蓆」.
漫長的疼痛,不知何時才會結束
每次陣痛過後,你都會鬆一小口氣,趁空檔期盡量放鬆休息,同時又戰戰競競咁等待下次痛楚嘅來臨.而我亦只可以盡量同你講:「走㗎喇!走㗎喇!痛完架啦!忍多兩秒…」之類嘅說話.
陣痛嘅初段,你都仲有少少反應,識應下我.但去到中段時,你好似已經再無多餘嘅氣力去講嘢.
我望住你一次又一次咁痛,望住你當時痛到死去活來嘅眼神,我實在無法想像呢種係一種點樣嘅痛,更加冇辦法想像你係點樣響一個唔知到自己要痛到幾時先會停嘅心理狀態下一次又一次咁撐過去.我諗我呢一世都唔會畀自己忘記.對我嚟講,呢個影像實在太衝擊了.
孩子終於出生,你也成為了母親
就係咁,呢種漫長嘅陣痛狀態無情地持續咗7,8個鐘.而且,咁都仲未完.
因為過後先至嚟到最重要嘅環節——正式生產.
相比之下,生產時因為可以用力發洩,感覺上好似會比陣痛時齋忍好少少,但係實際上,痛嘅程度應該係有增無減.經過好幾次嘅出力嘗試,仍然未有好大進展.助產士開始商量是否要產用吸盤將孩子吸出嚟.
我望望鐘,經過漫長嘅陣痛洗禮,原來已經去到接近夜晚 11 點,平時 10 點就需要瞓嘅你,應該已經好攰了.再加上因為要「催生」而全日唔可以進食,對三餐定時,唔習慣捱餓嘅你嚟講,我都開始擔心你仲有無力生產.
但係好彩,喺之後嘅嘗試,都漸入佳境,孩子嘅頭終於出到嚟.然後,喺幾名助產士一連串純熟嘅動作之下,孩子終於由你嘅肚入面出咗嚟了.
而我所見證到嘅,唔單止係孩子嘅誕生,仲有一位偉大媽媽嘅誕生.
雖然仲有我成為爸爸,但係由懷胎到生產,我需要付出嘅嘢有幾多,大家心照啦…0.1%畀多我了,其餘 99.9% 都係由你一點一滴咁累積出嚟.
我會為你銘記成為母親的痛
我望住瞓響產床上如釋重負嘅你,聽到孩子出世後嘅第一下喊聲時,臉上泛起嘅微笑,呢個畫面,同之前嘅陣痛時嘅表情真係一天一地.呢一刻相信係我見過最靚最動人嘅畫面.我實在好慶幸自己可以在場親眼目睹一切嘅發生(仲有可以負責剪彩添,即係剪臍帶).
雖然,好多人都話,當媽媽見到自己BB時,之前所有嘅痛都會忘記得一乾二淨,或者你真係已經唔記得左.不過,我一定會記得.
順道我都要同我媽媽講句多謝,生仔呢家嘢…大家見過之後就知女人有幾利害了.


text:
中槍緊要過PB
眾所周知,每一個參與本地或海外賽事的跑手朋友都希望有返十張八張靚相留念,可以放上Facebook或IG呃返幾百個like!但可惜好多時都事與願違,搵嚟搵去唔係冇相就係影得勁樣衰囉!你估我唔想中文星大師槍咩?可惜俗語有云︰(此星只應天上有,為何留落到人間!)小弟大大話話都跑過唔少本地賽事,咁耐以嚟只係有幸喺味精濃半馬賽事中過文星大師一次槍咁大把!
究竟點先可以增加中槍率?我認為除咗係靚女,即係好似San San,蝦嫂或者烈敏呢啲特別吸晴者之外,就一係要奇裝異服啦!但可惜我唔太鍾意變裝跑,於是我問咗我一個中槍率奇高又願意上鏡嘅朋友譚先生應該點做.佢嘅方法就係當你老遠見到相機,就要做動作,而且要keep住4,5秒,因為你唔會知攝影師用緊乜鏡頭及那一秒按快門,甚至有D攝影師會玩「連拍」的,搞L掂!明晒!即係中槍緊要過PB啦!我下次試下先!
喺探討呢個課題之前,我要先介紹裝備L嘅代表譚小姐比大家認識,譚小姐佢係我第一個長課partner,亦都係第一個導我玩山菜嘅朋友,咁玩得山菜,山鞋呀,水袋呀,行山杖呀呢啲基本裝備就一定唔少得啦.但大家知啦,呢啲裝備閒閒地都一千幾百一件,加加埋埋都幾千銀,有時真係肉都痛咖,但譚小姐嘅格言係一千幾百,尤如垃圾,所有裝備都係值呢個價咖!雖然佢成日堅稱自己係一個窮L,但佢啲裝備真係多到一個點!正所謂天生我才必有用,但佢啲裝備就天生我財比啲你用都仲得!
運動對香港冇貢獻?
曾經有條凸首講過話運動對香港冇貢獻,計我話如果香港搞多啲比賽,呢班裝備L嘅消費能力簡直可以照起大半個香港嘅零售業,到時睇佢仲夠唔夠薑再話運動對香港冇貢獻哎嗱!今次講住咁多先,下次再同大家吹過!
更多:
Fitz.hk Facebook專頁
[親身實證] 唔跑唔知身體好!
[親身實證] 變都樣埋 當阿Bob遇上森美
跑比賽 要知道的二三事
[日本三連馬之一] 京都馬,終於成功完走
Fitz Running 跑步


text:
太空戰士系列
太空戰士(日文:ファイナルファンタジー,英文:Final Fantasy,簡稱 FF),又譯最終幻想,係1987年由日本當時嘅遊戲軟件公司史克威爾(SQUARE SOFT,已經同ENIX合併為SQUARE ENIX)開發嘅角色扮演遊戲(RPG)遊戲系列.
1987年當時重係一間小型遊戲軟件公司嘅史克威爾,因為前一款遊戲發售失敗後出現危機.面對失敗,公司嘅骨幹阪口博信準備搏最後一舖.佢開始以勇者鬥惡龍(Dragon Quest)為藍本開發一種新風格嘅遊戲.阪口博信就係咁樣講佢當時嘅諗法:
我一直非常唔滿意自己所創出嚟嘅遊戲,於是我下定決心,對自己講:「好啦,呢次係我嘅最後一擊.」Final Fantasy呢個名就係咁嚟,其實佢係指呢個遊戲將會係我最後嘅一個作品.
太空戰士,多數就咁叫「FF」,之後加上羅馬數字表示屬於同一個系列.
FFI喺1987年銷量有成52萬,FFIII更成為史上首個百萬級白金大作.佢波瀾壯闊嘅情節同電影化嘅表現手法令佢同勇者鬥惡龍重有女神轉生並列成為日本三大 RPG 之一.同時亦令史克威爾一跳加入一流遊戲軟件製造商行列.
歷代遊戲[編輯]
本篇系列遊戲[編輯]
衍生遊戲[編輯]
相關電影及動畫[編輯]
電影[編輯]
動畫[編輯]
系列作品嘅關係[編輯]
太空戰士系列間嘅故事基本上係各自獨立,並冇任何直接關係.但係有啲作品就例外,例如太空戰士X同太空戰士X-2.
太空戰士除咗個名,重有以下嘅相同要素(有啲作品冇):
- 類似嘅世界觀:世界上會有幾個各自擁有唔同屬性嘅強大魔力嘅大型水晶,如果佢哋出現問題,呢個世界亦會跟住陷入苦難之中.(主要係前幾代嘅設定)
- 類似嘅意義主題:例如友情,愛情,親情,犧牲,邪惡同埋正義等.
- 相同嘅角色與要素:例如陸行鳥(チョコボ),莫古(モーグリ),飛空艇同佢嘅擁有者席德,怪物/召喚獸,青魔法,音樂節奏等.
- 封面設定:天野喜孝
- 唔同嘅小遊戲:例如卡片同太空戰士X嘅閃電球等.
遊戲嘅特殊玩法[編輯]
太空戰士系列雖然並唔係每一集都能夠有特殊玩法,不過其中最特殊嘅就應該係FF V開始嘅低等級破關玩法.
低等級爆機[編輯]
同一般舊有嘅練功至所有角色等級99唔同,FF V因為有各種職業能力嘅配搭,再加上特殊嘅係大部份首領戰唔會攞到經驗值,重有一啲魔法同技能能夠擊倒敵人之後攞唔到經驗值,所以玩家能夠盡力壓低角色等級嚟挑戰遊戲.開頭有四個角色中三個等級7,一個角色等級8嘅爆機玩法(7778).後來喺精密計算之後,再一次減少喺強制戰鬥嗰陣時攞到嘅經驗值,咁樣可以喺均等分配嘅情況下,攞到三個角色等級2,一個角色等級3嘅玩法(2223),之後重有變種嘅一個角色等級2,兩個角色等級1,一個角色等級4嘅玩法(2114).
呢種低等級破關嘅玩法,喺FF VI中亦可以做到,不過計算角色嘅等級就會喺8~12之間.喺FF VII入面因為首領戰會攞到經驗值,所以係冇極低等級嘅情況.不過喺FF VIII入面,玩家可以再一次用等級7,8嘅角色挑戰最後大佬同爆機.至於FF IX就有一個角色等級31,另外三個都係等級1嘅玩法.到咗FF X-2官方攻略ULTIMANIA OMEGA中甚至有記低低等級爆機嘅玩法.照住玩應該係三個角色兩個等級1,一個等級4破關.
唔用圓盤爆機[編輯]
喺FF X入面,因為角色已經冇咗等級嘅限制,反而係要升級之後管理好圓盤先會令角色加強,就係咁出現咗同用低等級爆機嘅唔用圓盤呢種唔同嘅玩法.不過唔用圓盤嘅玩法建基於使用會因為每遇敵30次就會加強嘅召喚獸系統,就係咁可以算係一種另類嘅練功玩法.
連出去[編輯]
- A9VG電玩部落-太空戰士討論區
- Unofficial Final Fantasy VIII Site (太空戰士VIII)
- 天幻網
- Final Fantasy Fantastical Finality 幻想樂章
- 懷舊遊戲: NES FF3
官方網站[編輯]


text:
話說較早前寫過,英國喺嚟緊11月10號嘅「國殤星期日」(香港稱「和平紀念日」),第一巴士集團會向現役同埋退役嘅軍事服務人員提供免費公共巴士服務,而之後英格蘭李斯特城第一巴士仲話有其他相關標飾同鼓勵車長著軍服開工.
啱啱過去嘅11月8號,英格蘭倫敦嘅2,9,13,14,15,24,25,159號公共巴士路線,特別安排咗傳統倫敦巴士 Routemaster 行走部份班次.
呢啲特別 Routemaster 巴士班次免收車費,不過建議乘客「隨緣樂助」,巴士上收集到嘅金額會撥英國皇家退伍軍人協會作支援退伍軍人.
如果想支持香港本地嘅退伍軍人,11月9號英國皇家退伍軍人協會(香港分會)獲准喺港島區舉行虞美人花賣旗籌款.
至於2019年喺中環和平紀念碑舉行嘅「和平紀念日」儀式,定喺11月10號,
戀英嘅殖民走狗 認真看待香港歷史嘅本地人可以留意以下流程,注意公眾人士只可以喺當日儀式舉行場地圍欄以外參與.
香港,作為一個曾經被英國管理過嘅地方,加上香港曾經捲入過兩次世界大戰,本地仍有唔少人係重視呢一個同香港有關嘅重要日子――如果大家見到有人喺近日配戴虞美人花出街,不妨敬個禮.
Lest we forget.


text:
咁講返個飯局,點解個女仔會想問多D我地呢邊點玩呢?
因為其實呢對COUPLE就JOIN過呀socall果間傳統正宗大會
咁果邊個負責人呢,就唔係咁聽呀D先生意見,每次搞D日子都唔就佢地,又唔控制場面,每次D男都拉住呀A小姐唔比佢走,搞到佢地趕頭趕命咁返屋企.而且仲要安排大量45+甩頭髮,超大肚腩呀叔去招呼A小姐.
真係聽返MARY哥轉述都真係DLLM,乜料呀呢家.
唔係話歧視呢個族群,但聽返A小姐講其實佢唔鐘意嘅,咁人地唔鐘意,你就為左賺錢,漠視COUPLE意願屹D咁嘅極品比人,呢個係咩玩法?
聽見a小姐比人咁人道對待,我SPIDEY仔都真係好嬲.
因為呢間野出名嘅地方就聽得多,但估唔到真係咁仆街做得出.
雖則MARY哥佢地都講過唔需要評論行家做法,自己做返自己野 , 但我真係聞者傷心,聽者流淚.
所以想同大家講,DA-couple就係咁無再去,呢個所謂最耐歷史嘅大~~~~會
好采就係我地人緣好,可能就有D會員睇唔過眼,就介紹佢地比我地識,咁最後就促成左呢個飯局.
都係果句,有仆街就有NICEGUY,事實就證明 , 係呢個年代,歷史耐就唔一定有保証,最重要就係個話事人用咩心態去對人,同對成件事.
Remark:呢個post純粹以我SPIDEY仔個人名義及觀點有感而發,同HKSP無關


text:
二人桌遊推薦 | 2 人 Board Game
玩開boardgame嘅人應該都會遇過一個問題,就係唔夠人開game.近年坊間出咗唔少專為人少少而設嘅二人桌遊.睇完呢篇二人桌遊推薦,就算只係得兩個人都可以玩2人 board game,唔驚開唔成game啦.
1. 齋浦爾
出名嘅二人桌遊你數到邊副? 以2人board game作為設計重點之一嘅《齋浦爾》,一鋪大概玩30分鐘,節奏快之餘玩法亦老少咸宜,二人桌遊推薦又點可以少咗佢.印度有「粉紅城市」之稱嘅旅遊景點齋浦爾,玩家喺遊戲入面扮演城市內嘅商人,透過獲取同賣出商品賺取Token.以三盤兩勝制,每一場結束時候拎到最多Token嘅玩家嬴出.
2. 冷戰熱鬥
2005年出版嘅2人 board game《冷戰熱鬥》到而家都仲好受歡迎,當然要喺二人桌遊推薦介紹俾大家啦.遊戲同真實歷史掛勾,以冷戰時期作為桌遊背景,參與二人桌遊嘅兩個玩家分別扮演蘇聯同美國,透過手牌獲取世界上其他國家信任,獲得最多國際影響力嘅國家就能夠獲勝.
3. 機密代號:裡應外合
二人桌遊推薦入面,呢副2人 board game除咗啱兩個人玩之外,更加係由Vlaada Chvátil同Scot Eaton兩位設計師一齊設計.《機密代號:裡應外合》中,兩名二人桌遊嘅玩家扮演特務拍檔,過程中互相交換提示同線索,令對方搵到隱藏喺字詞下嘅同隊特務.
4. 失落的城市
介紹二人桌遊又點少得《失落的城市》,由知名桌遊大師Reiner Knizia設計,獲得2000年國際玩家獎最佳雙人遊戲獎項.喺呢副2 人 board game入面,玩家化身成探險總指揮長,帶領探險隊伍遠征五大古文明地區進行探索.玩家除咗要收集想去探險嘅地區顏色牌卡外,仲要設法阻上對方收集,喺二人桌遊入面同對方決一死戰!
5. 七大奇蹟對決
有玩開boardgame嘅朋友都應該有聽過《七大奇蹟》,而《七大奇蹟對決》就係佢嘅二人桌遊版本.2人board game嘅精髓在於比賽中兩位玩家針鋒相對嘅感覺,喺《七大奇蹟對決》入面,玩家必須兼顧「武力」同「科技」,令整體策略更多元化.相較於原版購買金額嘅複雜計算,對決版本亦都簡化咗呢個步驟,玩起嚟節奏更明快.
上面介紹嘅幾副二人桌遊唔知啱唔啱你玩呢?襯住疫情期間無得周圍去,上嚟「開game啦」網站買返副2人boardgame返屋企玩啦.